REPORT: WAMCO Team ah faseyha3gadi iru\nވެމްކޯގެ ޓީމަށް ފަސޭހަ ތިން ގަޑިއިރު\nހެލްތު ކާފިއުއާއެކު ވެމްކޯގެ މަސައްކަތަށް އައި ބަދަލު ދައްކުވައިދޭ ވީޑިއޯ ރިޕޯޓް -- އަވަސް ވީޑިއޯ | އާއިމް ޒަމީރު\nގޯޅިތައް ކަންމަތީގައި ތިބެ ފަހަރަކު ގެއަކުން ޑަސްބިން ކޮތަޅުތައް ނެރެ، ކުނި އުކާލުމުގެ މަސައްކަތުގައި ޔުނިފޯމް އެޅި ފަސް މީހުންގެ ގްރޫޕްތަކެއް މަގުމަތީ އުޅެ އެވެ. އެކި ޒޯންތަކަށް ބަހާލައި މުޅި މާލެ ތެރޭގައި އުޅެއެވެ. ހަވީރު އެ މީހުންގެ ޑިއުޓީ ފަށާ ގަޑި ދިމާވާނީ އެހެން ގިނަ ބަޔަކު ޑިއުޓީ ނިމޭ ގަޑިއާ އެވެ. އޮފީސްތަކުގެ ފިނީގައި މަސައްކަތް ކޮށްފައި ގެއަށްދާން ނުކުންނަ މީހުނާ އެ މީހުނާ ދިމާވާނެ އެވެ. ސްކޫލްތަކުން ދަރިން ގޮވައިގެން ގެއަށްދާ މީހުންނާއި ހަވީރު ސަޔަށް ދާން ލަސްވެގެން އުޅޭ މީހުން ފަދަ ކިތަންމެ މީހަކާ ވެސް ދިމާވާނެ އެވެ. އެ މީހުނަކީ ވެމްކޯގެ މަސައްކަތްތެރީންނެވެ.\nވެމްކޯގެ "ކުނި ޓްރަކް" ތަކާ ހެދި ބައެއް މީހުނަށް އާއްމުކޮށް އެ މީހުން ގެއަށްދާ ރޫޓްގައި ލަސް ވެގެން ބަރުގޮނު އަޅަ އެވެ. އަދި ކިރިޔާ ޖާގަ އެއް ލިބޭ އިރަށް ވެމްކޯގެ ޑަސްބިނާއި މީހާއި ވެސް ކޮއްޕާލާގައި ވިޔަސް ދެމިގަންނަ މީހުން ވެސް އުޅެ އެވެ.\nކޮވިޑް-19 އާ ގުޅިގެން އާންމު ސިއްހަތުގެ ކުއްލި ނުރައްކަލުގެ ހާލަތު އިއުލާންކޮށް ކޮންމެ ދުވަހަކު ހަވީރުން ފެށިގެން ތިން ގަޑި އިރުގެ ކާފިއުއް އިއުލާން ކުރުމާ ހަމައަށް ވެސް ހަވީރުގެ ވަގުތެއްގައި ވިއްޔާ މާލޭގެ މަގުތަށް މަތީ ކޮންމެ ދުވަހަކު ވެސް މިކަން މިގޮތަށް ހިނގަ އެވެ. މިހާރު ވެސް އެ ގަޑީގައި ވެމްކޯގެ މުވައްޒަފުން އެ މީހުންގެ މަސައްކަތުގައި އުޅެ އެވެ.\nވެމްކޯގެ މުވައްޒަފުން ގޭގެއިން ކުނި ޑަސްބިން ނެރުމަށްފަހު ޓްރަކް އަށް ލޯޑް ކުރަނީ -- އަހްމަދު އަޝްހާދު |އަވަސް\nއެކަމަކު ކާފިއުގެ ތިންގަޑި އިރަކީ ވެމްކޯގެ މަސައްކަތްތެރީންނަށް ވަރަށް ތަފާތު ވަގުތަކަށް ވެފައި ވެއެވެ. ކުނި ޑަސްބިން އުކާލަން މަސައްކަތް ކުރާ މީހުނާ ކޮންމެ ދުވަހަކު ދިމާވާ އެތައް ކަމެއް މިވަގުތަށް ވަނީ ނިމިފަ އެވެ. އާއްމުންގެ ފަރާތުން ކުރިމަތިވާ ޝަކުވާތަކާއި ފެންނަ ރުޅި މޫނުތައްވެސް ވަނީ ގެއްލިފަ އެވެ. ގަސްދުގައި "ކޮއްޕާލާ" މީހުންނާއި އަރާއިރުން ވާ މީހުނެއް ވެސް މިހާރު ނެތެވެ. ލަސްވެގެން ބަރުގޮނު އަޅާ މީހަކު ނެތެވެ.\nވެމްކޯގައި ކުނި ޑަސްބިން އުކާލުމުގެ މަސައްކަތް ކުރާ އަންހެނަކު އަވަސް އަށް އިންޓަވިއުދެނީ -- އަހްމަދު އަޝްހާދު |އަވަސް\n"އެއްޗެހި ނުދުއްވާތީ މަސައްކަތް ކޮށްލަން މިހާރު ވަރަށް ފަސޭހަ، އެއްޗެހި ދުއްވިޔަސް އެކި މަގުން ތަންތަން ކޮޅަށް މަޑު ކުރަމުން އެހެންޏާ ދާން މި ޖެހެނީ. މިހާރު ނުޖެހޭ އެހެން މަޑު ކުރާކަށްވެސް ވަރަށް ބޮޑުތަން ފަސޭހަ ވެއްޖެ، އެކަމަކު އަބަދަކު މިހެން ފަސޭހަކޮށެއް ނޯންނާނެ!" ވެމްކޯގެ މުވައްޒަފަކު ބުންޏެވެ.\nމާލޭގެ ކާރޫބާރު ބޮޑު މަގުތަކުގައި ވެމްކޯގެ ޓްރަކްތައް މިހާރު ދުއްވާލަނީ އެއްވެސް ޓްރެފިކެއްގައި ނުޖެހި އެވެ. ޕާކުކޮށްފައި ހުންނަ ސައިކަލުތަކުގައި ޖެހިދާނެ ކަމަށް، ނޫނީ ފަހަތުން ޕިކަޕެއް އައިސްގެން މުޅި މަގު ބްލޮކް ވެދާނެ ކަމުގެ އެއްވެސް ބިރެއް ނެތެވެ. ހަނި ގޯޅިތަކުން ޑަސްބިންތައް ނެރެ ވެހިކަލަށް ހުސްކޮށްލަން މާ ގިނަ އިރުތަކެއް ވެސް ނުނަގަ އެވެ.\nމީހަކު ކުނި ޑަސްބިން ނަގަނީ: ކާފިއުގެ ވަވުތުގައި ވެސް ވެމްކޯގެ މުވައްޒަފުން އުޅެނީ މަސައްކަތުގައި -- އަހްމަދު އަޝްހާދު |އަވަސް\n"އާންމު ދުވަސްވަރު މަގުމަތި ވަރަށް ހަލަބޮލި ވާނެ އަބަދުވެސް... މިހާރު މި ދިމާވަނީ ކާފިއު ގަޑިއާ އެހެންވެ މާހައުލު އޮންނަނީ ވަރަށް ފަސޭހަކޮށް. އެހެން ނޫނިއްޔާ ކާރުތަކާއި ސައިކަލުތައް ބާރުބާރަށް އަންނާތީ ވަރަށް އުނދަގޫވޭ... ޕިކަޕެއް އަޔަސް އަޅުގަނޑުމެންޖެހޭ އެއް ފަރާތަކަށް ޖެހިލާފައި އެއަށް ޖާގަ ދޭން. އެހެން ޖެހުނީމަ ޕާކުކޮށްފައި ހުންނަ ސައިކަލުތަކުގަ އާއި އަންނަ އެއްޗެހީގަ ލައިގަންނަނީ. ބައެއް މީހުން ވަަރަށް އެއްޗެހި ވެސް ކިޔާނެ. ދުވަސްކޮޅަކަށް ވިޔަސް މިހާރު އެ އުނދަގުލާ ކުރިމަތިލާކަށް ނުޖެހޭ،"\nވެމްކޯގެ އޭރިއާ ސުޕަވައިޒަރެއް އަވަސް އަށް އިންޓަވިއުދެނީ: ކާފިއުގެ ވަގުތު މަސައްކަތް ވަރަށް ފަސޭވެފައިވާ ކަމަށް ބުނޭ -- އަހްމަދު އަޝްހާދު |އަވަސް\nމާލޭގެ ފިއު ގަޑިތަކަކީ މިހާރު ވެމްކޯ މުވައްޒަފުން މިނިވަންކަމާއެކު މަގުމަތީގައި އެމީހުންގެ މަސައްކަތް ކުރާ ގަޑިތަކެކެވެ. ހަތަރެއް ޖަހާއިރު ވެމްކޯގެ މަސައްކަތް ފެށި ނަމަވެސް ކާފިއު ފެށެނީ ފަހެއް ޖަހާއިރު އެވެ. އެހާ ހިސާބުން އެއްވެސް އުނދަގުލަކާ ނުލައި ކުނި ނަގާ މާލެ ސާފުކޮށްލެވެ އެވެ. އިރުއޮއްސި ހައެއް ހަތެއް ޖަހާ އިރަށް އެ މަސައްކަތް އެއްކޮށް ނިމެ އެވެ. ބައެއް ފަހަރު މަގާއި ގޯޅި ހަނި ވުމާއި ޓްރަކްތައް ނުދުއްވޭތީ ދިގު ދެމިގެންދާ ދިއުންވެސް ކާފިއުއާއެކު ވަނީ ކުޑަވެފަ އެވެ.\nކާފިއު ވަގުތު ވެމްކޯގެ މުވައްޒަފުން މަގުމަތީގައި މަސައްކަތަށް. ނުކުމެ -- އަހްމަދު އަޝްހާދު |އަވަސް\nމާލޭގެ މާފަންނު ސަރަހައްދުގެ ގޭގެއިން ޑަސްބިން ނެގުމުގެ މަސައްކަތުގައި އުޅޭ އައިމިނަތު އާދަމް ބުނި ގޮތުގައި ކާފިއުއާއެކު މިހާރު މިއީ އެ މީހުންގެ މަސައްކަތުގައި ވަރަށް ތަފާތު ދުވަސްކޮޅެކެވެ. އަދި އެއްވެސް އުނދަގުލަކާ ނުލައި މަސައްކަތް ކުރަން ލިބުމުން ކުރެވެނީ ތަފާތު ތަޖުރިބާ އެކެވެ.\n"ކާފިއު ހުއްޓާލި ކަމުގައި ވިޔަސް އެންްމެންގެ އެއްބާރުލުމާއެކު މަސައްކަތް ކުރަން ލިބޭ ނަމަ ކުރިން ދިމާވާ އުނދަގޫތަކެއް ނާންނާނެ" އޭނާ ބުންޏެވެ،\nކޮވިޑް-19 މާލޭ ސިޓީ ވެމްކޯ + ކޮރޯނާ ވައިރަސް ކޮވިޑް-19 އިގެ ބަލާއާފާތް އާއްމު ސިއްހަތުގެ ކުއްލި ނުރައްކަލުގެ ހާލަތު މާލޭ ސަރަހައްދުގެ ކާފިއު\nމީން ޒަމާނަކު ނުފެންނަ ހުކުރު ހަވީރެއް!


ހުރީ ވެވިފާ ބާކީ(2) | Esfiya - Dhivehi Vaahaka Site\nޕާޓީއަށް ވަންނަ ކޮންމެ މީހަކުވެސް ލައިގެން ހުރީ ކަޅާ ޕީޗް ކުލައިގެ ހެނދުމެވެ. އެއީ ދައުވަތު ދެވިފައިވާ މީހުންނަށް ހާއްސަ ކުރެވިފައިވާ ކުލައެވެ. ޕާޓީއަށް ވަންނަ ކޮންމެ މީހަކުވެސް މި ދެކުދިންގެ ރީތިކަމަށް ތައުރީފް ކުރަމުން ދިޔައެވެ. ހާއްސަ ކޮށް އަޝްރާ އަށެވެ. އެތަކެއް މީހުނާއެކު އެތަކެއް ފޮޓޯ އަކާ ސެލްފީތައް ނަގަނަގާ އަޝްރާ ވަރުބަލި ވެ ދެފަޔަށް ވާޅުވާގޮތް ވިއެވެ.\n” ލަވް…ހިނގާބަލަ އިށީންދެލަން…. މިހާރު އާޝޫގެ ދެފަޔަށް ވަރަށް ވާޅުވެއްޖެ..” އަޝްރާ ޔައިޝް ގެ ކަންފަތް ދަށުގައި މަޑުމަޑުން ބުނެލިއެވެ. ޔައިޝް ހުރީ މިކަހަލަ ފުރުސަތަކަށް ބަލަބަލައެވެ. އަޝްރާ އިހުނަށްވުރެންވެސް ބޮޑަށް ލަދު ގަންނަވާލުމުގެ ބޭނުމުގައެވެ. ދެމީހުން އަތުގުޅުވާލައިގެން ހިގައިގަތެވެ. ” ދަރިފުޅާ އަޝްރާ… ދެކުދިން ކޮންތާކަށް ތި ދަނީ؟ ” ފަރިސާ އަށް އަހާލެވުނެވެ.\n” މިދަނީ ފަޔަށް ވާޅުވެގެން އިށީންދެލަން ކަމަށް.” އަޝްރާ ޔައިޝް ގެ މޫނަށް ބާލާލަމުން ޖަވާބު ދިނެވެ. އަޝްރާ އާއި ޔައިޝް އިށީންދެތިބީ ބޮޑުބެރުޖަހާ ތަނުގެ އަދިރި ހިސާބެއްގައެވެ. އަޝްރާ ޔައިޝްގެ އަތުގަ ހިފާބާރުކޮށްލިއެވެ. ދުވަހަކުވެސް ވަކިނުވާން ބުނާފަދަ ގޮތަކަށެވެ. ވަރަށް ވެސް ލޯބިންނެވެ.\n” ސާބަސް ކެތްތެރިކަން ކޮޅުން ލިޔަސް ތީދެން ބޮޑުވަރު ! ޕާޓީ ނިމެންދެންވެސް ކެތްނުކޮށްލެވެނީތަ؟” ސަމާސާ ގޮތަކަށް އަޝްރާގެ ދޮންތަ ޔަސްރާ އެހެން ބުނެ މޭޒުމަތީހުރި ތަށިތައް ހިފައިގެން އެއްފަރާތަކަށް ޖެހިލިއެވެ. ” ކޮބާ ހީވޭ ކަމެއްހެން” ފާޑަކަށް ރަކިވެފައި އިން ޔައިޝް އަށް ބަލާލަމުން އަޝްރާ ހެމުން ބުނެލިއެވެ.\nކައިރިން މީހަކު ކަރުކެހެލި އަޑަށް ދެމީހުން ބަލައިލިއެވެ. ” ޢޯހް ނުބައިގަޑިއެއްގަ ދޯ މި އާދެވުނީ” ޝިފާހް ރަކިވެލާފައި ބުނެލިއެވެ.\n” ނޫން…އާ ..ނޫން” ދޫއޮޅެމުން ކަހަލަ ގޮތަކަށް އަޝްރާ ތެދުވަމުން ބުނެލިއެވެ. ތުރުތުރު އަޅާއަތަކުން ޝިފާހް އަޝްރާއާ ސަލާމް ކޮށްލިއެވެ. އަދި މަޑުމަޑުން އެ އަތަށް ފިތާލިއެވެ. އަބަދުވެސް އިންތިޒާރުގައި ހުރީމޭ ބުނާފަދަ ގޮތަކަށެވެ.\n” ޝިފާހް އަހަރެން ހާދަ ގުޅީމޭ..ކިތައްފަހަރު ތިގެއަށް ދިޔާ…ކިތައްފަހަރު ނާހީ ކައިރީ ޝިފާހް ކޮބައިތޯ އަހާނީ؟ އެކަކަށްވެސް ޝިފާހް ވީތަނެއް ނޭންގުނު….އެކަމަކު އެންމެފަހަރަކުވެސް ނާހީ ކައިރީ ބުނެލާފަ ދިޔަނަމަ އެފަކީރު އެހާލުގަ ނުޖެހުނީހެއްނު…ނާހީ ކިހާ ހިތާމައެއްކުރި..”ފަތިފައްޗަށް ހުރިހާ ވާހަކައެއް އަޝްރާ އަމުނާލިއެވެ. ވާނުވާ ނޭންގިފައި ޔައިޝް އަޝްރާގެ މޫނަށް ބަލަހައްޓައިގެން ހުއްޓެވެ. ދޭނެ ޖަވާބަކަށް ވިސްނާލުމަށް ފަހު ޝިފާހް ޖަވާބު ދިނެވެ. ” ހަމަ ދެންމެ މިރަށަށް މި އައީ” އެ އަޑުގައި ވަނީ މަޑު ތުރުތުރެކެވެ.\nބެސްޓްފްރެންޑް އެތަށް ދުވަހެއް ކޮށްފަ ފެނުމުން އަޝްރާ ހުރީ ވަރަށް ވާހަކަ ދައްކާލަން ބޭނުން ވެފައެވެ. ހާއަސް ކޮން ނާހީގެ ވާހަކައެވެ. އެހެންނަމަވެސް މިފަދަ މާހައުލެއްގައި ބޭނުން ވާހަކައެއް ނުދެއްކޭނެތީ އަޝްރާ މަޑުމަޑުން ހުއަޓެވެ.\n” ލަވް… މީ ޝިފާހް.. އަހަރެންގެ ބެސްޓީ… އެން ޝިފާހް މީ އަހަރެންގެ ހަޒް… އަހަރެންގެ ފުރާނަ…” އަޝްރާ ކަމެއް ހަނދާންވިކަހަލަ ގޮތަކަށް ބުނެލިއެވެ. ޔައިޝް އަޝްރާގެ އަތުގައި ހިފައިގެން ބޮޑުބެރުޖަހާތަން ބަލަން އެދިމާ މީހުންތަކުތެރޭ މަޑުކޮށްލިއެވެ. ސަކަރާތާ މަޖަލުގައި އުޅެނިކޮށް ޕާޓީވެސް ނިމިއްޖެއެވެ. އަޝްރާ އާއިލާއާ ވަކިން އުޅެންޖެހޭތީ ވަރަށް ދެރަވިއެވެ. ނަމަވެސް އަންހެންދަރިން ނަކީ ފިރިން ބުނާތަނެއްގައި އުޅުން ޖެހޭ ބައެކެވެ. މިއީ ދުނިޔޭގެ ޤާނޫނެވެ. އެހެން ކަމުން އަޝްރާގެ އާއިލާ އޭނާ އަށް ވަކިވީ އެތަށް ނަސޭހަތެއް ދެމުންނެވެ.\nޔައިޝް އަޝްރާ އަށްޓަކައި ހަދާފައިވާ ގެޔަށް ދެމަފިރިން ވަނީ އެކުއެކީގައެވެ. ބޮޑު ސިޓިންގް ރޫމް ހުރަސްކޮށް ޔައިޝް އަޝްރާ އަތުގަ ހިފާލައިގެން ވަދުނީ އޭނާގެ ކޮޓްރި އަށެވެ. މުޅި ކޮޓްރި ވަނީ އުއްބަތި ތަކުން ދިއްލާ ލެވިފައެވެ. ޔައިޝް ޖީބުން ނެގި ކުޑަ ފޮށިގަނޑެއް ހުޅުވާ އަޝްރާ ގެ ފުރަގަހުން ވާ ގޮތަށް އޭނާގެ ކަނދުރާމަތީ ހުރި އިސްތަށިތަށް އެއްފަރާތް ކޮށްލާ ފަށެއް އަޅުވައިދިނެވެ… ވީ އުފަލަކުން އަޝްރާ ޔައިޝް ގައިގާ ބައްދާލާ ދެލޯ މަރާލިއެވެ. ” އާޝޫ ލޯ ހުޅުވާލަބަލަ” މަސްތުންފުރިގެންވީ އަޑަކުން ޔައިޝް ބުނެލިއެވެ. ނަމަވެސް އަޝްރާ އެއަށްވުރެންވެސް ބާރަށް ލޯ މަރާލިއެވެ. އެހަރަކާތުން ޔައިޝް ގެ ފިރިހެންވަންތަ ހަށިގަނޑުގައި ހުޅު ރޯވިކަހަލައެވެ. އޭނާއަށް އިތުރަށް ކެތްނުކުރެވުނެވެ. ޔައިޝް އަޝްރާގެ ހަށިގަނޑުގައި އިތުރަށް އޮޅުލައިގަތެވެ.\nދެ ހަށިގަނޑުގައި ވަނީ ޒުވާންކަމުގެ ލެއެވެ. ތަތްވެފައިވާ ދެ ހަށިގަނޑަށް އެކަކު އަނެކަކުގެ ހޫނުކަން އިހުސާސް ކުރުވަމުން ދިޔައެވެ. އެ ލޮބުވެތި ބީހިލުމުން ލިބޭ އަރާމްކަން އަޝްރާގެ ވެޑިންގ ޑްރެސް ހުރަސް އަޅަމުން ދިޔައެވެ. ޔައިޝް މަޑުމަޑުން އަޝްރާގެ ހެނދުމުގެ ޒިބު ތިރިކޮށްލިއެވެ. ކޮޓްރި ތެރޭ އެއްވެސް ތަރުތީބެއް ނެތި ހެދުންތައް އުކާލެވިފައި ހުއްޓެވެ. ޔައިޝް އަޝްރާ އޭނާގެ އަތްދަނޑިމައްޗަށް ނަގައިގެން އެނދުމަތީ ބާއްވާލިއެވެ. އިސާހިތަކު ދެހަށިގަނޑު އެކުވެ އިޝްޤީ މިއުޒިކެއްގެ އަޑުން މުޅި ކޮޓްރިތެރެ ގުގުމަމުން ދިޔައެވެ.\nstory liumugai kuh huri kan faahagavey..ummeedh kuran ragalhu vaane kamah..story v reethi…\nInsha allah dhen faharakun ragalhu kollaanan ☺\nFurathama liyan fattaa iru mistakes ves hunnaane.\nPlx kotri nun kiyaanyky…Kotari kiyaany..Hope kuran rangalhu kollaane kamah…\nVadhuny eh nun.vany\nJeebun nagaany kuda fotteh, not foshigandu\nvarah reethi mi part vx samu ..kuda koh mistake huttas hadi eh noon mi part eh ..ekam samu mi story kudakoh kuruhen ravu ah heeveyy…….next time dhigu kohladheythi ingeyyy varah reethi ///waiting for the next part///\nހިތާމަ ލޯބި December 25, 2017\nހިތާމަ އުފެއްދުންތެރި ލިޔުން ލޯބި May 25, 2021\nލޯބި April 21, 2015\nހިތަކުން ނުފިލާނެ 9\nލޯބި May 11, 2015\nލޯބި January 2, 2017


ޔޫތު ލިޑާރސް ފޯރަމް އައްޑޫގައި ބާއްވައިފި\n03 އޭޕްރީލް 2017\nމިނިސްޓްރީގެ މަސްއޫލިއްޔަތުތަކުގެ ތެރޭގައި ހިމެނޭ އަމާންވެއްޓެއް ޤާއިމްކުރުމާއި ޒިންމާދާރު ރައްޔިތެއް ބިނާކުރުމުގެ މަސްއޫލިއްޔަތުގެ ދަށުން އައްޑޫ ސިޓީ ހިތަދޫގައި ޔޫޓުލީޑާސް ފޯރަމެއް ބާއްވައިފިއެވެ. މިފޯރަމް އިފްތިތާޙްކޮށްދެއްވީ މިނިސްޓަރގެ ނާއިބު މުޙައްމަދު ޠަލާލްއެވެ.\nމިފޯރަމްގައި، ޒުވާނުންގެ ވަށައިގެންވާ މަހައުލާއި، ލީޑަރޝިޕްއަކީ ކޮބައިކަމާއި އަދި ލާމަސީލު ޒުވާން ލީޑަރުންނާއި ބެހޭގޮތުން މަޢުލޫމާތުދެވުނެވެ.\nމިފޯރަމްގައި މަޢުލޫމާތު ދެއްވީ މޯލްޑިވްސް ޕޮލިސް ސަރވިސް، އިސްލާމިކް މިނިސްޓްރީ އަދި މިމިނިސްޓްރީގެ ލީގަލް ސެކްޝަނުގެ ފަރާތުންނެވެ. މި ވޯކްޝޮޕްގައި އައްޑޫ ސިޓީގެ ހިތަދޫގައި ގާއިމް ކުރެވިފައިވާ ވިލާ ކޮލެޖް ކެމްޕަސް އަދި ދިވެހިރާއްޖޭގެ ޤައުމީ ޔުނިވަރސިޓީގެ ކެމްޕަހުގެ އިތުރުން އައްޑޫ ސިޓީ ހައިސްކޫލުގެ ދަރިވަރުންގެ ތެރެއިން ޖުމުލަ 40 ބައިވެރީން ބައިވެރިވެއެވެ.


Ingiraysivilaathugai vess kaaboathaketheege dhathikan. Aee keeve? | ThePress\nއިނގިރޭސިވިލާތުގައިވެސް ކާބޯތަކެތީގެ ދަތިކަން. އެއީ ކީއްވެ؟\n05 September 2021, 11:30\nއިނގިރޭސިވިލާތުގެ ސުޕަމާޓެއްގެ ހަރުގަނޑު މުޅިންހެން ހުސްވެފަ / ފޮޓޯ: ސްޓެޓިކް\nކާބޯތަކެތީގެ ލިބުމުގެ ދަތިކަން ކުރިމަތިވުމާއި ފިހާރަތަކުގެ ހަރުގަނޑުތައް ހުސްވުމާއި ސަޕްލައި ޗޭނަށް ހީނަރުކަން ކުރިމަތިވިވުމަކީ، 21 ވަނަ ގަރުނުގައި އެންމެ ތަރައްގީ ވެ، ކުރިއަރާފައި ވާ ގައުމަކުން ފެންނާނެ ކަމަށް މީހަކު އުއްމީދު ކުރާނެ މަންޒަރުތަކެއް ނޫނެވެ.\nނަމަވެސް، ފައިތުވީ ހަފުތާތަކަށް ބަލާއިރު، އިނގިރޭސިވިލާތަށް ކާބޯތަކެތީގެ ދަތިކަން ކުރިމަތިވެގެން އުޅޭ ވާހަކައަކީ މީޑިއާތަކުން ޖާގަ ހޯދި ވާހަކަތަކެއްކަން ފާހަގަ ކުރަންޖެހެއެވެ. ސުޕާމާޓުތަކުގެ ހަރުގަނޑުތައް ފަޅުވެފައި ވާ އިރު، ނަން ހިނގާ ބޮޑެތި ރެސްޓޯރަންޓްތަކުން ވަނީ، ލިބެން ހުރި އެއްޗަކުން ފުދޭ ވަރަށް މެނޫތަކަށްވެސް ބަދަލު ގެނެސްފައެވެ.\nގްރިލް ޗިކަން ވިއްކުމުގައި ގިނަ ބައެއްގެ އިތުބާރު ހޯދާފައި ވާ ނާންޑޯޒްއިންވެސް ދާދި ފަހުން ވަނީ، ކުކުޅު ނުލިބިގެން ބައެއް ޔުނިޓްތައް ބަންދު ކޮށްފައެވެ. ގްރެގްސް ބޭކަރީއާއި މެކްޑޮނާލްޑްސްގެ ހާލަކީވެސް ހަމަ މިއީއެވެ. ބޭނުންވާ އައިޓަމް މެނޫގައި ނެތް ޝަކުވާވެސް އިންތިހާއެވެ. ޝަކުވާ ކުރާ ފަރާތްތަކަށް ލިބޭހާވެސް ޖަވާބަކީ، ސަޕްލައި ޗޭނު ހީނަރުވެފައި ވާ ކަމުގެ ޖަވާބެވެ.\nއިނގިރޭސިވިލާތުގައި ގްރިލް ޗިކަން ވިއްކަން މަޝްހޫރު ނާންޑޯޒްގެ އައުޓްލެޓެއް ބަންދު ކޮށްފަ / ފޮޓޯ: ޔޯބްލޮގްޕޯސްޓް\nއެހެންވީއިރު، މި ޖެހިގެން އުޅޭ މައްސަލައިގެ ހަގީގަތަކީ ކޮބައި ހެއްޔެވެ؟ ޖަވާބު ވަރަށް ސަރީހައެވެ. "ބްރެގްޒިޓް" މިހެން ބުނެވެން އެބައޮތެވެ. އިނގިރޭސިވިލާތުން، ވިލާތުގެ އިއްތިހާދު (ޔީޔޫ)ގެ މެންބަރުކަން ދޫކޮށްލުން ނުވަތަ "ބްރެގްޒިޓާ" މިކަމާ ބޮޑު ގުޅުމެއް އެބަ އޮތެވެ.\nބްރިޓިޝް ޕޯލްޓްރީ ކައުންސިލުން ލަފާ ކުރާ ގޮތުގައި، އެ ސިނާއަތުގައި ހުރި ވަޒީފާގެ ފުރުސަތުތަކުގެ ތެރެއިން، ކޮންމެ6ވަޒީފާއަކުން 1 ވަޒީފާ ވަނީ ހުސްވެފައެވެ. ސަބަބަކީ ވިލާތުގެ އިއްތިހާދުގައި މަސައްކަތް ކުރުމަށްޓަކާ، މުވައްޒަފުން ވަޒީފާތައް ދޫކޮށްލުމެވެ. ބަރު އުޅަނދު އުފުލާ 1 ލައްކައެއްހާ ޑްރައިވަރުން މިހާރު ވަޒީފާއަކު ނެތެވެ. ވަޒީފާގެ ހީނަރުކަމާއި ކޮރޯނާވައިރަސް ޑިޒީޒް (ކޮވިޑް-19) އާ ވެސް ގުޅުވެން އެބައޮތެވެ.\nއިނގިރޭސިވިލާތުން ވިލާތުގެ އިއްތިހާދު (އީޔޫ)ގެ މެމްބަރުކަން ދޫކޮށްލުމާ ބެހޭ ގަރާރު (ބްރެގްޒިޓް) ރަމްޒުކޮށްދިނުމަށް ބޭނުންކޮށްފައިވާ ތަސްވީރެއް/ފޮޓޯ: ސީއެންއެން އިންޓަނޭޝަނަލް\nމުރާސިލުން ބުނާ ގޮތުގައި ކާބޯތަކެތި ނެތީކީ ނޫނެވެ. މައްސަލަ އުޅެނީ ސަޕްލައި ޗޭނުގައެވެ. ބްރެގްޒިޓާއި ކޮވިޑް-19 އެކުވުމުން، ހާލަތު، ގޯހުން ގޯހަށް ދިޔައީއެވެ. ނަމަވެސް ބަރު އުޅަނދު ދުއްވާ ޑްރައިވަރުން ނުލިބުމުގެ މައްސަލައަކީ 2000 ގެ އަހަރުތަކުގެ މެދަކާ ހިސާބުން ފެށިގެން މުޅި ދުނިޔެއަށް ކުރިމަތިވެފައި ވާ މައްސަލައެކެވެ. މި ފަދަ ޑްރައިވަރުން ލިބުމުގައި ދަތިކަން ނެތް ހަމަ އެކަނި މަންޒިލަކީ އެފްރިކާ ކަމަށް، ރޯޑް ހޯލޭޖް އެސޯސިއޭޝަނުން ބުނެއެވެ.\nކަން މިހެން އޮތް އިރު ވިޔަފާރިވެރިން ދަނީ، ވިލާތުގެ އިއްތިހާދުގެ ޑްރައިވަރުންނަށް، އިނގިރޭސިވިލާތުގައި މަސައްކަތް ކުރެވޭނެ އިންތިޒާމް ހަމަޖައްސާދިނުމަށް ސަރުކާރުގައި އެދެމުންނެވެ. ނަމަވެސް ސަރުކާރުން ނިންމާ ގޮތެއް އަދި ސާފެއް ނޫނެވެ. އިނގިރޭސިވިލާތުގެ ސަޕްލައި ޗޭނަށް ކުރިމަތިވެފައި ވާ ހީނަރުކަން ފޫބެއްދުމަށް އެ ގައުމުގެ ސަރުކާރުން ވަނީ، ބަރު އުޅަނދު ދުއްވުމުގެ ހުއްދަ އޮންނަ އަސްކަރީ ސިފައިން ހަރަކާތްތެރި ކުރުވުމަށް ޕްލޭނެއް އެކުލަވާލާފައެވެ.\nރިޕޯޓް ކޮވިޑް-19 އިނގިރޭސިވިލާތުން ވިލާތުގެ އިއްތިހާދުގެ މެމްބަރުކަން ދޫކޮށްލުން (ބްރެގްޒިޓް އިނގިރޭސިވިލާތް އިކޮނޮމީ ވިޔަފާރި ލައިފްސްޓައިލް


ބީއެމްއެލް އަށް އާ ސީއީއޯ އެއް ހަމަޖައްސައިފި\nބީއެމްއެލްގެ އާ ސީއީއޯ ޓިމޮތީ ސޯޔާ\nބޭންކް އޮފް މޯލްޑިވްސްގެ އާ ޗީފް އެގްޒެކެޓިވް އޮފިސަރ ގެ މަޤާމަށް މރ. ޓިމޮތީ ސޯޔަރ ހަމަޖައްސައިފިއެވެ.\nބީއެމްއެލް އިން ބުނި ގޮތުގައި ޓިމް އަކީ މާލީ ދާއިރާގައި 30 އަހަރުގެ ބައިނަލްއަޤްވާމީ ތަޖުރިބާ ލިބިވަޑައިގެންފައިވާ ބޭފުޅެކެވެ. އެގޮތުން އޭޏާ ވަނީ އެގްޒެކެޓިވް އަދި ބޯޑު ލެވެލްގައި 20 އަހަރު މަސައްކަތް ކުރައްވާފައިވެއެވެ. ޓިމް ބޭންކް އޮފް މޯލްޑިވްސް އާއި ގުޅިވަޑައިގަންނަވަނީ ޔޫކޭ ސަރުކާރުގެ އިންވެސްޓްމަންޓް ކުންފުނި ކަމަށްވާ އިނޮވޭޓް ޔޫކޭ ގެ ޗީފް އިންވެސްޓްމަންޓް އޮފިސަރ ގެ މަގާމުގައި ހުންނެވުމަށްފަހު ކަމަށް ބީއެމްއެލުން ބުންޏެވެ.\nއިނޮވޭޓް ޔޫކޭގެ ކުރިން ޓިމް މަސައްކަތް ކުރެރެއްވީ ސްޓާރޓް އަޕް ލޯންސްގެ ސީއީއޯގެ ގޮތުގައެވެ. ޔޫކޭގެ ކުދި ވިޔަފާރިތަކާއި އަލަށް ފަށާ ވިޔަފާރިތައް ކުރިއަރުވައި ތަރައްގީކުރުމަށް ޓިމް ކުރެއްވި މަސައްކަތުގެ އަގުވަޒަންކުރުމުގެ ގޮތުން އޭނާ އަށް ވަނީ ކުއީން އެލިޒަަބަތު ދެއްވާ ކޮމާންޑަރ އޮފް ދަ މޯސްޓް އެކްސެލެންޓް އޯޑަރ އޮފް ދި ބްރިޓިޝް އެންޕަޔަރ (ސީބީއީ) އެވޯޑް ލިބިލައްވާފައެވެ.\nޓިމް ވަނީ ކަހޫޓް، ކެންޓް ރިލަޔަންސް ފަދަ ކުރިއަރާފައިވާ އެކިއެކި މާލީ އިދާރާތަކުގެ އެންމެ އިސް މަގާމްތައް ފުރުއްވާފައެވެ. އަދި މީގެ އިތުރުން ޓިމް ވަނީ ބޭންކް ޑުބޮއަރ އޮފް ސުވިޒަލޭންޑް އަދި ޔޫކޭގައި ލޯނު ދޫކުރާ ކުންފުންޏެއްކަމަށްވާ ފޯކްޓުފޯކް ގެ ޗެއަރމަންކަން ވެސް ކުރައްވާފައެވެ.


އިންފުލުއެންޒާ | ބަލިތައް | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް ބަލިތައް އިންފުލުއެންޒާ\nއިންފުލުއެންޒާ(Influenza) އަކީ އަރިދަފުސް ރޯގާ ފަދަ އިން ވައިރަސް އެއްގެ ސަބަބުން، ނޭވާލާ ނިޒާމަށްޖެހޭ ވަރަށް ފަސޭހައިން ގައިންގަޔަށް އަރާ ބައްޔެކެވެ. އިންފުލުއެންޒާގެ ވައްތަރުތަކުގެ ތެރެއިން ކޮންމެ އަހަރަކު މޫސުމީ ސިފައެއްގައި ކުރިމަތިވާ އިންފުލުއެންޒާ އަށް މޫސުމީ އަރިދަފުސް ރޯގާ(Seasonal Influenza) އޭ ކިޔައެވެ. އިންފުލުއެންޒާ އަށް އާންމުކޮށް ކިޔަނީ ފުލޫ(Flu) ނުވަތަ ރޯގާ އެވެ.\nއިންފުލުއެންޒާ ޖައްސާ ވައިރަސް ތަކުގެ ވައްތަރުތައް ހަށިގަނޑަށް ވަދެ ނިކުމެ ހަދާ މައި ދޮރާއްޓަކީ ނޭވާލާ ނިޒާމުން ހަށިގަނޑުން ބޭރަށް ހުޅުވިފައިވާ ހުޅުވުން(Respiratory orifice) ނުވަތަ ދޮރުތަކެވެ. ހުރިހާ އުމުރު ފުރާއެއްގެ މީހުންނަށް ވެސް އިންފުލުއެންޒާ ޖެހެއެވެ. އަދި ދެޖިންސްގެ މީހުންނަށް ވެސް ޖެހެއެވެ. ނަމަވެސް ފިރިހެނުންނަކީ ގިނަވަގުތު ބޭރުގައި އުޅޭ ބަޔަކަށްވުމުން، ބަލި ޖައްސާ ވައިރަސް ހުށަހެޅުމުގެ ފުރުޞަތު ފިރިހެނުންނަށް އިތުރުވާތީ، އިންފުލުއެންޒާ ފިރިހެނުންގެ ތެރޭގައި ތަންކޮޅެއް ޢާންމުކަން ފާހަގަ ކުރެވެއެވެ. އާންމުގޮތެއްގައި މީހުންގިނަ ތޮށްޖެހިގެން މީހުން ދިރިއުޅޭ، ވައިބަދަލުނުވާނޭހެން ބެދިފައި ހުންނަ ތަންތަނުގައި، މިބަލި ފެތުރޭ މިންވަރު އަވަސްވެފައި އިތުރެވެ. އަދި ދެމޫސުން ދޭތެރެ އާއި، ފިނިމޫސުމާއި، ފިނި މާހައުލު ތަކުގައި ދިރިއުޅޭ މީހުންގެ މެދުގައި، ބަލި ފެތުރޭލެން އަވަސްވެފައި އާންމެވެ.\nސަބަބު : އިންފުލުއެންޒާ ވައިރަސް\nއިންފުލުއެންޒާ ޖެހެނީ އިންފުލުއެންޒާ ވައިރަސް(Influenza virus) ތަކުގެ ސަބަބުންނެވެ. އިންފުލުއެންޒާ ވައިރަސް ތަކުގެ ތެރޭގައި ފާހަގަކޮށްލެވޭ3ވައްތަރެއް ވެއެވެ. އެއީ އިންސާނުންނަށް ބަލި ޖައްސުވާކަމަށް ފާހަގަ ކުރެވިފައިވާ އިންފުލުއެންޒާ އޭ ވައިރަސް(Influenza A virus) ، އިންފުލުއެންޒާ ބީ ވައިރަސް(Influenza B virus) އަދި އިންފުލުއެންޒާ ސީ ވައިރަސް (Influenza C virus) އެވެ. މިއިން ކޮންމެ ވައްތަރެއްގެ ތަފާތު އެތަކެއް ސްޓްރެއިން ތަކެއް ހުންނަކަން ހަދާންކުރަން ޖެހެއެވެ. އިންފުލުއެންޒާ ސީ އިން އިންސާނުން ބަލިޖައްސަނީ ވަރަށް މަދުންނެވެ.\nއިންފުލުއެންޒާ ވައިރަސް އޭ ގެ ތަފާތު ވައްތަރު(Strain) ތައް ހުރެއެވެ. މިވައްތަރުތައް ކަނޑައަޅަނީ ވައިރަހުގެ ބޭރު ސަތަހައިގައި ހުންނަ ދެއެންޓިޖެން ނުވަތަ ދެ ޕްރޮޓީން އިންނެވެ. މިގޮތުން ހިމެނޭ ދެ އެންޓިޖެން އަކީ ''ހީމްއެގުލޫޓިނިން''(HA=Haemagglutinin) އަދި ''ނިއުރަމިނިޑޭސް''(NA=Neuraminidase) އެވެ. މިގޮތުން އޫރު ރޯގާ ޖައްސާ ސްޓްރެއިން އަކީ ''H1N1އެވެ. އަދި މިވައިރަސްގެ އެހެން ސްޓްރެއިން އެއް ކަމުގައިވާ H5N1 އަކީ ދޫނި ރޯގާ ޖައްސާ ވައިރަސް އެވެ.\nބައެއް އިލްމުވެރިން ވިދާޅުވާގޮތުގައި އިންފުލުއެންޒާ އޭ ވައިރަސްގެ ސަތަހައިގެ ބޭރުގައި ތަފާތު3ޕްރޮޓީން އެއް ހުންނަކަމަށް ފާހަގަ ކުރެވިފައި ވެއެވެ. އެއީ HA,NA,M2އެވެ. ވައިރަސްގެ ބޭރު ސަތަހައިގައި ހިމެނޭ އެންޓިޖަން(Antigen) ތަކަށް އަންނަ ކުދި ބަދަލުތަކަށް ކިޔަނީ އެންޓިޖެނިކް ޑްރިފްޓް(Antigenic drift) އެވެ.\nއިންފުލުއެންޒާ ވައިރަސް އޭ، އަދި ވައިރަސް ބީ ގެ އެންޓިޖަންތަކަށް އެންޓިޖެނިކް ޑްރިފްޓް މެދުވެރިވުމުން ވަރަށް ގިނަ ފަހަރު ގިނަ ގައުމުތަކަކަށް ވަބާއެއްގެ ސިފައިގައި ރޯގާ ހަލުވިކަމާއެކު ފެތުރުން(Pandemics) ކުރިމަތި ވެއެވެ. ކޮންމެ އަހަރަކު މޫސުމީ އަރިދަފުސް ރޯގާ އަށް އާވެކްސިނެއް އުފައްދަން ޖެހެނީ މިސަބަބާހުރެއެވެ. ޕެންޑެމިކް ތައް ކުރިމަތިވަނީ HA ޖީންއަށް ބޮޑު ބަދަލެއް(Antigenic shift) ކުރިމަތިވެގެންނެވެ. އަދި އިންސާނުންނާއި ޖަނަވާރުންނަށް ބަލި ޖައްސާ ވައިރަސްތައް މަސްހުނިވެގެން އުފެދޭ ވައިރަސް އެއްގެ ސަބަބުންނެވެ. މޫސުމީ އަރިދަފުސް ރޯގާ ތައް އިންފުލުއެންޒާ އޭ ވައިރަސް އަދި އިންފުލުއެންޒާ ބީ ވައިރަސްގެ ސްޓްރެއިން ތަކުން ވެސް ފެތުރެއެވެ. އަދި އިންފުލުއެންޒާ ވައިރަސް އޭގެ ސަބަބުން ގިނަ ގައުމުތަކަށް ފަސޭހަ ކަމާއެކު ބަލި، ފެތުރިގެން ދެއެވެ.\nވަރަށް ގިނަ މީހުންނަށް ނޭވާލާ ނިޒާމަށް ޖެހޭރޯގާ ދެވައްތަރު ކަމުގައިވާ "އިންފުލުއެންޒާ"(Influenza) އާއި "އަރިދަފުސް ރޯގާ" (Common cold)އޮޅޭގޮތް ވެއެވެ. މިދެބައްޔަށް ބަލާއިރު އަރިދަފުސް ރޯގާ އަކީ ތަފާތު އެތަކެއް ވައިރަސް ތަކެއް ސަބަބުން ޖެހޭ ބައްޔެކެވެ. ނަމަވެސް އިންފުލުއެންޒާ ޖެހެނީ އިންފުލުއެންޒާ ވައިރަސްގެ ސަބަބުންނެވެ.\nއަރިދަފުސް ރޯގާގެ ސަބަބުން ވަރަށް އާދައިގެ ކުދިކުދި އުދަގޫތައް ކުރިމަތިވާއިރު، އިންފުލުއެންޒާގެ ސަބަބުން ކުރިމަތިވާ އުދަގޫތައް ތަހައްމަލު ކުރަން ދަތިވާކަން ފާހަގަ ކުރެވެއެވެ. އިންފުލުއެންޒާގެ ސަބަބުން ކުރިމަތިވާ އުދަގޫތަކުގެ ތެރޭގައި ހުންއައުން، ހީކެރުވުން، ބޮލުގައި ރިހުން، ގައިގައި ރިހުން، ގައިގެ ވަރުދެރަވެ ވަރުދޫވުން، އަދި ހިކި ކެއްސުން ފަދަ އުދަގޫތައް ހިމެނެއެވެ. ނަމަވެސް ދެބަލީގެ އުދަގޫތަކާއި އަލާމާތްތައް އެއްގޮތްކަމުން ބޭރުފުށުން ބަލާ ބެލުންތަކުން މިދެބަލި ދެނެގަތުން ވަރަށް ގިނަފަހަރު އޮންނަނީ އުދަގޫކަމަކަށް ވެފައެވެ. ބަލި ދިގުލުމުން ކުރިމަތިވާ އުދަގޫތައް ވެސް އެއްގޮތެވެ. ނަމަވެސް އިންފުލުއެންޒާގެ ސަބަބުން މިބުނި އުދަގޫތައް ކުރިމަތިވާލެއް އިތުރުކަން ފާހަގަ ކުރެވެއެވެ. މީގެ އިތުރުން އިންފުލުއެންޒާ ދިގުލައިފިނަމަ،ކުރިމަތިވާ ކަންތައްތަކުގެ ތެރޭގައި، ސިކުނޑި ދުޅަވުން، ސިކުނޑީގެ ދުލިފަށް ދުޅަވުން، ވަސްނުދުވުން، ބޭރަށްހިންގުން ޖެހުން، ނިއުމޯނިޔާ ޖެހުން، އަދި ހިތުގެ ވަށައިގެންވާ ދުލިފަށަލަ ދުޅަވުން ފަދަ ކަންތައްތައް ހިމެނެއެވެ.\nފުލޫ އަރިދަފުސް ރޯގާ އަލާމާތް\nއާންމުކޮށް ހުންނާނެ ވަރަށް މަދުން ހުންއައުން\nވަރަށް ބޮޑަށް އާދައިގެ ވަރަކަށް ގައިގައި ރިހުން\nވަރަށް ޢާންމުކަމެއް އާންމުނޫން ހީކެރުވުން\nހިކި ކެއްސުން އަރިދަފުސް އަންނާނެ ކެއްސުން\nއާންމުނޫން އާންމުކަމެއް ކިނބިހިއެޅުން\nއާންމުނޫން އާންމުކަމެއް ނޭފަތުން ފެންއައުން\nއާންމުނޫން އާންމުކަމެއް ކަރުތެރެ ހަލާކުވުން\nވަރަށް ބޮޑަށް އާދައިގެ ވަރަކަށް މެޔަށް އުދަނގޫވުން\nއާންމުކަމެއް އާންމުނޫން ބޮލުގައި ރިހުން\nކުއްލިއަކަށް ފެނުން 6-3ގ މަޑުމަޑުން އުދަގޫތައް މެދުވެރިވުން އުދަގޫތައް މެދުވެރިވާގޮތް\nބޮޑަށް އާދައިގެ ވަރަކަށް ވަރުބަލިވުން\nމާޒީގެ ދުވަސްތަކުގައި އިންފުލުއެންޒާ ރޯގާއެއްގެ ގޮތުގައި ފެތުރިގެން ގޮސްފައިވާކަން ތާރީޚު ހެކިދެއެވެ. ބޭސްވެރިކަމުގެ ބައްޕަ ''ހިޕޮކްރޭޓްސް''(Hipocrates) ގެ ދުވަސްވަރުގައި ވެސް އިންފުލުއެންޒާގެ ޢަލާމާތްތައް އޭނާގެ ބޭސްވެރި ފޮތްތަކުގައި ސިފަކޮށްފައި ވެއެވެ. ގިނަ ގައުމުތަކަށް ވަބާއެއްގެ ސިފައިގައި އިންފުލުއެންޒާ ހަލުވިކަމާއެކު ފެތުރިގެންދިއުން (Pandemics) ނުވަތަ ޕެންޑެމިކް އެއް ފުރަތަމަ އިޢުލާން ކޮށްފައިވަނީ މީލާދީން 1580 ވަނަ އަހަރުގައެވެ. އެފަހަރު އިންފުލުއެންޒާ ރޯގާ ޔޫރަޕުން ފެށިގެން އޭޝިޔާގެ ގައުމުތަކަށް ފެތުރިގެން ގޮސްފައި ވެއެވެ. އެދުވަހުން ފެށިގެން މިއަދާއި ހަމައަށް ތަފާތު 31 ޕެންޑެމިކްސް ކުރިމަތިވެފައި ވެއެވެ. ކޮންމެ 40-10 އަހަރާއި ދެމެދުގެ މުއްދަތެއްގައި އިންފުލުއެންޒާ ޕެންޑެމިކެއް ކުރިމަތިވެއެވެ. 19 ގަރުނުގައި އެކަނިވެސް މަދުވެގެން4ޕެންޑެމިކްސް ކުރިމަތިވެފައިވާ ކަމަށް ތާރީޚް ހެކިދެއެވެ.\n20 ވަނަ ގަރުނު\n20ވަނަ ގަރުނުގައި އެކަނިވެސް3ޕެންޑެމިކްސް ކުރިމަތިވެފައި ވެއެވެ. 20 ވަނަ ގަރުނުގައި ޕެންޑެމިކްސް އަދި އެނޫން ގޮތްގޮތަށް ވެސް އިންފުލުއެންޒާ ވައިރަސް އޭގެ ސްޓްރެއިން ތަކުން ރޯގާ ފެތުރިފައިވާގޮތް ތިރީގައި މިވަނީ އެވެ.\nސްޓްރެއިން ޕެންޑެމިކްސް އަހަރު\nH1N1 ސްޕެނިޝް ފުލޫ 1919 - 1918\nH2N2 އޭޝިޔަން ފުލޫ 1958 - 1957\nH3N2 ހޮންކޮންގ ފުލޫ 1969 - 1968\nH1N1 ރަޝިޔަން ފުލޫ 1977\nH5N1 ދޫނި ރޯގާ 1997\nH9N2 - 1999\nH7N2 - 2002\nH5N1 / H7N7 / H9N2/ H7N2 ދޫނި ރޯގާ 2003\nH5N1 / H7N3 / H10N7 ދޫނި ރޯގާ 2004\nH1N1 އޫރު ރޯގާ 2009\n21 ވަނަ ގަރުނު\n• ދޫނި ރޯގާ ހޮންކޮންގ ގައި ފެތުރެމުންދާ ކަމަށް 1997 ގައި ރިޕޯޓް ކުރެވުނެވެ. ނަމަވެސް އިންސާނުންގެ ގައިންގަޔަށް އަރާކަމަށް އޭރު ހޯދިފައެއް ނުވެއެވެ.\n• 11 ޖޫން 2009 ގައި 21 ވަނަ ގަރުނުގެ ފުރަތަމަ ޕެންޑެމިކްސް ގެ ގޮތުގައި އޫރު ރޯގާ ނުވަތަ ސްވައިން ފުލޫ އިޢުލާން ކުރެވިގެން ދިޔައެވެ. 1 އޮގަސްޓް 2010 އާއި ހަމައަށް ދުނިޔޭގެ 214 ގައުމަކަށް މިބަލި ފެތުރިގެން ގޮސްފައި ވެއެވެ. އަދި 18449 މީހުން މިބަލީގައި ދުނިޔެދޫކޮށް ގޮސްފައި ވެއެވެ.\nނޯޓް : ޕެންޑެމިކް (Pandemics) އަކީ އެއްގައުމަށްވުރެ ގިނަ ގައުމުތަކުގައި ބައްޔެއް ހަލުވިކަމާއެކު ފެތުރިގެން ދިއުން، ނުވަތަ ގިނަ ގައުމުތަކެއްގައި ވަބާއެއްގެ ސިފައިބައި ބައްޔެއް ފެތުރިގެން ދިއުން، ނުވަތަ ގިނަ ގައުމުތަކެއްގައި ބަލި ފެތުރިގެންދިއުން، ނުވަތަ ޕެންޑެމިކް އަކީ އެޕިޑެމިކް ތަކެއްގެ ގޮތުގައި ގިނަ ގައުމުތަކެއްގައި ބަލި ފެތުރުމެވެ. ދުނިޔޭގެ ޞިއްޙަތު ޖަމްޢިއްޔާގެ ތަޢާރަފްގައިވާ ގޮތުން : "ދޭއް ނުވަތަ އެއަށްވުރެ ގިނަ ސަރަހައްދެއްގައި ދެމެހެއްޓެނިވި ގޮތެއްގައި ބަލި ފެތުރެމުން ދިއުން" މިއެވެ. މިސާލަކަށް : 2009 ވަނަ އަހަރު އާންމުވެގެންދިޔަ އޫރު ރޯގާ އަކީ ޕެންޑެމިކް ގެ މިސާލެވެ.\n• މޫސުމީ އަރިދަފުސް ރޯގާ\n• އޫރު ރޯގާ\n• ދޫނި ރޯގާ\nނޯޓް : މިލިޔުމުގައި ބޮޑަށް އަލިއަޅުވާފައިވާނީ މޫސުމީ އަރިދަފުސް ރޯގާ ގެ މައްޗަށެވެ. އޫރު ރޯގާ ، އަދި ދޫނި ރޯގާ އާއި ބެހޭގޮތުން ވަކި ދެ ލިޔުން ތަފްޞީލާއެކު ބަޔާންކުރެވިފައިވާނެ އެވެ.\nމޫސުމީ އަރިދަފުސް ރޯގާ\nދުނިޔޭގެ ވަރަށް ގިނަ ހިސާބުތަކުގައި އަހަރުގެ އެކި ދުވަސްވަރު މޫސުމީ އަރިދަފުސް ރޯގާ ފެތުރެމުން ދެއެވެ. އެގޮތުން ކޮންމެ މޫސުމެއްގައި ޖެހޭ ރޯގާގެ ވައިރަސް އަދި އެވައިރަސްގެ ސްޓްރެއިން ގެ ވައްތަރު ތަފާތު ވުމަކީ ވެދާނެ ގޮތެކެވެ. މިސަބަބާހުރެ މޫސުމީ އަރިދަފުސް ރޯގާ ޖެހުމުގެ ފުރުޞަތު ކޮންމެ މީހަކަށް ވެސް އޮވެދާނެ އެވެ. އާންމު ގޮތެއްގައި ދުޅަހެޔޮ ޞިއްޙަތު ރަގަޅު މީހުންނަށް މޫސުމީ އަރިދަފުސް ރޯގާ ޖެހުނު ނަމަވެސް މާބޮޑު އުދަނގޫތަކެއް ނުވެދާނެ އެވެ. އަދި ބޭހެއް ބޭނުން ކުރުމަކާ ނުލައި އޭގެ ޒާތުގައި ރަގަޅުވެދާނެ އެވެ.\nމޫސުމީ އަރިދަފުސް ރޯގާ ވެސް ފެތުރެނީ އާންމުކޮށްޖެހޭ އަރިދަފުސް ރޯގާއެކޭ އެއްގޮތަށެވެ. އެގޮތުން މިބަލި ފެތުރެނީ ކެއްސައި ކިނބި އަޅާ ހެދުމުގެ ތެރޭގައި އަނގަޔާއި ނޭފަތުން ބޭރުވެގެންދާ ތަކެތި، ސަލާމަތުން ހުރިމީހާގެ ހަށިގަނޑަށް ނޭވާލުމުގެ ޒަރީޢާއިން ވާޞިލްވުމުންނާއި، ވައިރަސް އާއި ތަޣައްޔަރުވެފައި ހުރި އެއްޗެއްގައި އަތްލުމަށްފަހު އެއަތްނުދޮވެ، އަނގަޔަށް ނުވަތަ ނޭފަތަށްލުން، ނުވަތަ ލޮލުގައި އަތްލުން ފަދަ ކަމެއް ކުރުމުގެ ތެރޭގައެވެ.\nބަލީގެ އުދަނގޫތައް ފެންނަން ހޭދަވާ މުއްދަތު (Incubation period): ބަލީގެ ޖަރާސާމް ހަށިގަނޑަށް ވަނުމަށްފަހު، ހަށިގަނޑުގައި ގިނަވެ، އިތުރުވެ، އޭގެ ސަބަބުން ބަލީގެ އުދަނގޫތައް ބަލިމީހާ އަށް ކުރިމަތިކުރުވުމަށް ވަކި މުއްދަތެއް ބޭނުން ވެއެވެ. އެގޮތުން މޫސުމީ އަރިދަފުސް ރޯގާ ޖައްސާ ވައިރަސް ފުރަތަމަ ފަހަރަށް މީހާގެ ހަށިގަނޑަށް ވަނުމަށް ފަހު އޭގެ އަލާމާތްތައް ފެނުމަށް 3-1 ދުވަހާއި ދެމެދުގެ މުއްދަތެއް ނަގައެވެ.\nގައިންގަޔަށްއަރާ މުއްދަތު (Infectious period): މޫސުމީ އަރިދަފުސް ރޯގާ ޖެހިފައިވާ މީހެއްގެ ފުށުން އެހެން މީހުންގެ ގައިންގަޔަށް ބަލި އަރަނީ ބަލީގެ އަލާމާތްތައް ފެނުމުގެ 1 ދުވަސް ކުރިންނާއި އަލާމާތްތައް ފެނުމަށްފަހު 7-5 ދުވަހާއި ދެމެދުގެ މުއްދަތުގައި ހޭދަވާ ދުވަސްތަކުގައެވެ. ހަށިގަނޑުގެ ދިފާޢީ ބާރު ދަށްވެފައިވާ މީހަކަށް ބަލިޖެހިއްޖެނަމަ ބަލި ފަތުރާ މުއްދަތު ދިގުވެގެން ދިއުން އެކަށީގެންވެއެވެ. މިސާލަކަށް ކުޑަކުދިންނަށް މިމުއްދަތު 10 ދުވަހަށް ދެމިގެންދިއުމަކީ ވެދާނެ ގޮތެކެވެ.\nމޫސުމީ އަރިދަފުސް ރޯގާގެ އަލާމާތްތައް ކުރިން ވެސް ބުނެވުނު ހެން އަރިދަފުސް ރޯގާގެ އަލާމާތްތަކާއި ވަރަށް އެއްގޮތެވެ. އެގޮތުން ބަލިމީހާގެ ފުށުން ފެންނަ އަލާމާތްތަކުގެ ތެރޭގައި، ހުންއައުން، ހުންވައްތަރުވުން، ހީކެރުވުން، ބޮލުގައި ރިހުން، ގައިގައި ރިހުން، ވަރުބަލިވުން ، ނޭފަތުން ފެން ނުވަތަ އަރިދަފުސް އައުން، ނޭފަތް ބެދުން، ކަރުތެރެ ހަލާކުވެ ފާރުވުން، ފަދަ ކަންތައްތައް ހިމެނެއެވެ. ބައެއް މީހުންނަށް ޚާއްޞަކޮށް ކުޑަކުދިންނަށް ހޮނޑުލުމާއި ބޭރަށްހިންގުން ކުރިމަތި ކުރުވައެވެ.\nބަލީގެ ނުރައްކާ އަދި ބަލިޖެހުމުގެ ފުރުޞަތު ފަރާތްތައް :\n• ދެ އަހަރުން ދަށުގެ ކުޑަކުދިން\n• އުމުރުން ދުވަސްވީ (65އަހަރުންމަތީގެ) މީހުން\n• މާބަނޑު މީހުން\n• ބޮޑެތި ބަލިތައް ތަހައްމަލުކުރަމުންދާ މީހުން : ހިތުގެ ބަލި، ހަކުރު ބަލި، ގުރުދާގެ ބަލިތައް، ފުރަމޭގެ ބަލިތައް،ފުއްޕާމޭގެ ބަލިތައް، ނޭވާހިއްލުން،ކެންސަރު، އެއިޑްސް ބަލި ފަދަ ދާއިމީ ބަލިތަކަށް ހުށަހެޅިފައިވާ މީހުން\nނޯޓް: މަތީގައި ބަޔާންކުރެވުނު ފަރާތްތަކަށް މޫސުމީ އަރިދަފުސް ރޯގާ ޖެހިއްޖެނަމަ ނުރައްކާތައް މެދުވެރިވުމުގެ ފުރުޞަތު ބޮޑެވެ.\nމޫސުމީ އަރިދަފުސް ރޯގާގެ ސަބަބުން ދިމާވެދާނެ ނުރައްކާތަކުގެ ތެރޭގައި، ނިއުމޯނިޔާ ޖެހުން، ސައިނަސް ހުރުން، ކަންފަތުގައި އަރިދަފުސް އެޅުން ނުވަތަ ޖަރާސީމުއެޅުން، ހަށިގަނޑުން ފެން ހުސްވުން، އަދި ނޭވާހިއްލުން، ހިތް ފޭލްވުން ކުރިމަތިވެފައިވާ މީހުންނަށް އެބަލީގެ އުދަނގޫތައް އިތުރަށް ގޯސްވެގެން ދިއުން ފަދަ ކަންތައްތައް ހިމެނެއެވެ.\nމޫސުމީ އަރިދަފުސް ރޯގާ އަކީ ވަކިން ޚާއްޞަ ފަރުވާއެއް އޮންނަ ބައްޔެއް ނޫނެވެ. ގިނަ ފަހަރު ފަރުވާކުރެވެނީ ހުންނަ އުދަނގޫތައް ލުއިކޮށްލުމަށެވެ. އެގޮތުން ޕެނަޑޯލް ފަދަ ހުންއައުން ، ގައިގައި ރިހުން، ބޮލުގައި ރިހުން ފަދަ ކަންތައް ތަކަށް ފަރުވާގެ ގޮތުގައި ދީއުޅެއެވެ. މީގެ އިތުރުން ރޯގާގެ އުދަނގޫތައް ބެނެޑްރައިލް ކޯފް ސަރުބަތު، އަދި ސެޓްރިޒިން ފަދަ ބޭސްތައް ބޭނުންކުރެވިދާނެ އެވެ. މަދުފަހަރަކު އެންޓިވައިރަލް ބޭހެއް ބޭނުންކުރަން ޖެހިދާނެ އެވެ. އެގޮތުން ބޭނުންކުރެވޭ ބޭހަކީ "އެމެންޓަޑިން"(Amantadine) އެވެ.\nރައްކާތެރިވުން : މޫސުމީ އަރިދަފުސް ރޯގާ އިން ރައްކާތެރިވުމަށް ކުރެވިދާނެ ކަންތައްތަކުގެ ތެރޭގައި، ބަލީގައި ނުރައްކާވުމުގެ ފުރުޞަތު ބޮޑުމީހުންނަށް ވެކްސިން ޖެހުން، ކެއްސާ ކިނބިހި އަޅާއިރު އަނގަޔާއި ނޭފަތް ނިވާކުރުން، ދެއަތްތިލަ ސާފުކޮށް ބެލެހެއްޓުން، ޖަރާސީމު ހުންނާނެހެން ހީވާ ތަންތާގައި އަތްނުލުން، ލޯ،އަނގަ،ނޭފަތުގައި އަތްލުމާއި ދުރުހެލިވުން، ބަލިޖެހިފައިވާ މީހުންނާއި ގައިގޯޅިނުވުން، ބަލިމީހާއާއި އޮންނަ ތަނާއި، ގެންގުޅޭ ތަކެތި ރަގަޅަށް ދޮވެ، ފުހެ ސާފުކުރުން، ވައިބަދަލުވާނޭފަދަ މާހައުލެއްގައި ބޭއްވުން އަދި އާންމު ސާފުތާހިރު ކަމަށް ރައްކާތެރިވުން ފަދަ ކަންތައްތައް ހިމެނެއެވެ.\nއިންފުލުއެންޒާ އިން ރައްކާތެރިވުން\nއިންފުލުއެންޒާ ނުވަތަ މޫސުމީ އަރިދަފުސް ރޯގާ އިން ރައްކާތެރިވުމަށް ކުރެވޭނެ އެއް މުހިއްމު އެއްކަމަކީ ކޮންމެ އަހަރަކު ވެސް ފުލޫ ވެކްސިން ޖެހުމެވެ.\nފުލޫ ވެކްސިން އަކީ އާންމު ގޮތެއްގައި ޖެހޭ ރޯގާއިން ރައްކާތެރިވުމަށް ދެވޭ ވެކްސިނެކެވެ. މީގެ ދެވައްތަރެއްގެ ވެކްސިން ހިމެނެއެވެ. މިއިން ކޮންމެ ވެކްސިނެއް އުފެއްދުމަށް އިންފުލުއެންޒާ ވައިރަސްގެ ތަފާތު3ވައިރަހެއް ބޭނުންކޮށްފައިވެއެވެ. ވެކްސިން އާއި ގުޅިގެން ހަށިގަނޑުގެ ދިފާޢީ ނިޒާމް ގައި ރޯގާ އާއި ދެކޮޅަށް މަސައްކަތް ކުރާނެ ހަށިދަމަނަ އުފައްދަނީ ވެކްސިންދޭތާ 14 ދުވަސް ފަހުންނެވެ. ކޮންމެ އަހަރަކު އެއް ފަހަރު މިވެކްސިން ބައެއް ގައުމުތަކުގައި ދީއުޅެއެވެ. މިވެކްސިން ކޮންމެ އަހަރަކު ވެސް އުފައްދަނީ އެދުވަސްވަރެއްގައި މޫސުމީ ރޯގާ ފެތުރޭކަމަށް ލަފާކުރެވޭ އެންމެ އާންމު ވައިރަސްތަކާއި ދެކޮޅަށް މަސައްކަތްކުރުމަށް އަމާޒުކޮށްގެންނެވެ.\nފުލޫޝޮޓް: މިއީ އަތުގެ މުލައްދަނޑިއަށް އިންޖެކްޝަން ޖަހައިގެންދެވޭ އިންއެކްޓިވޭޓެޑް ނުވަތަ މަރާލެވިފައިވާ ވައިރަސް އެކުލެވޭ (މަސައްކަތްނުކުރާގޮތް ހެދިފައިވާ) ވެކްސިނެކެވެ. އުމުރުން6މަހުން މަތީގެ ކުދިންނާއި، ދުޅަޙެޔޮ ޞިއްޙަތެއްގައި ހުރި ކޮންމެ މީހަކާއި، ބޮޑެތި ބަލިތައް ތަޙައްމަލު ކުރަމުންގެންދާ މީހުންނާއި މާބަނޑު މީހުންނަށް ވެސް މިވެކްސިން ދެވިދާނެ އެވެ. ފުލޫ ޝޮޓް ވެކްސިން ދިނުމުން ކުރިމަތިވެދާނެ ނުރަގަޅު އަސަރު ތަކުގެ ތެރޭގައި ކަރުތެރެ ރަތްވެ ފާރުވުން، ހުންއައުން، އިންޖެކްޝަން ޖެހިތަން ދުޅަވުން ފަދަ ކަންތައް ހިމެނެއެވެ.\nނޭޒަލް ސްޕްރޭ ފުލޫ ވެކްސިން: މިއީ ބާރުދެރަކޮށްލާފައިވާ ވައިރަސް ބޭނުންކޮށްގެން ހަދާފައިވާ ވެކްސިނެކެވެ. އުމުރުން 2-49 އަހަރާއި ދެމެދުގެ ޞިއްޙަތު ސަލާމަތުން ހުރި ކޮންމެ މީހަކަށް މިވެކްސިން ދެވިދާނެ އެވެ. މާބަނޑު މީހުންނަށް ދިނުން އެދެވިގެންނުވެއެވެ. ނޭޒަލް ސްޕްރޭ ފުލޫ ވެކްސިން ދިނުމުން ކުރިމަތިވެދާނެ ނުރަގަޅު އަސަރު ތަކުގެ ތެރޭގައި ، ނޭފަތުން ފެންއައުން، ކަރުތެރެ ރަތްވެ ފާރުވުން، ހުންއައުން، ކެއްސުން، ބޮލުގައި ރިހުން ފަދަ އުދަގޫތައް ހިމެނެއެވެ.\nފުލޫ ވެކްސިން ދިނުން އެދެވިގެންވާ މީހުން\n•6މަހުން މަތި 18 އަހަރުން ދަށުގެ ކުދިން\n• އުމުރުން 50 އަހަރުން މަތީ މީހުން\n• ބޮޑެތި ބަލިތައް ތަހައްމަލު ކުރަމުންގެންދާ މީހުން\n• ޞިއްޙީ ދާއިރާގައި މަސައްކަތްކުރާމީހުން\n• ބަލިޖެހިފައިވާ މީހުންނާއި ގައިގޯޅިވެއުޅޭ މީހުން\nފުލޫ ވެކްސިން ދިނުން އެދެވިގެންނުވާ މީހުން\n• ކުކުޅު ބިހާ ނުގުޅޭ ނުވަތަ އެލާރޖިކް މީހުން\n• ފުލޫ ވެކްސިން އާއި ނުގުޅޭ މީހުން\n• ފުލޫ ވެކްސިން ދިންތާ6ހަފްތާ ތެރޭގައި ވާގިނެތުމުގެ ވައްތަރެއް ކަމުގައިވާ ގިލައިންބެރީ ސިންޑްރޯމް ޖެހިފައިވުން\n•6މަހުން ދަށުގެ ކުދިން\n• ވެކްސިންދޭ ދުވަސްވަރު ބަލިކުދިން\nއިންފުލުއެންޒާ އިން ރައްކާތެރިވުމަށް ކުރެވިދާނެ ކަންތައްތައް\nދެއަތްތިލަދޮވެ ސާފުކޮށް ބެހެއްޓުން: ސައިބޯނި ނުވަތަ އެނޫނަސް އެންޓި ސެޕްޓިކް ލިކުއިޑެއް ބޭނުންކޮށްގެން އަތްދޮވެ ހެދުމަކީ އަތުގައި ހަރުލައި ތަތްވެފައި ހުންނަ ލޮލަށް ނުފެންނަ ކުދިކުދި ޖަރާސީމްތައް ނެތިކޮށްލާނެ ކަމެކެވެ. އަތަށް ފެންކޮޅެއް އަޅައިލުމުން އަތްދޮވެވުނީ ކަމަށް ބަލައިގެން ނުވާނެއެވެ. އޭގެ ބަދަލުގައި އެންމެ މަދުވެގެން30-20 ސިކުންތު ވަންދެން ފެންއަޅައި ސައިބޯނި ލައިގެން އަތްދޮންނަށް ވާނެއެވެ.\nބަލިޖެހިފައިވާ މީހުންނާއި މާބޮޑަށް ގައިގޯޅިވެ ނޫޅުން : ބަލިޖެހިފައިވާ މީހުން ކެއްސާ ކިނބިހި އަޅާއިރު ބޭރުވާ ޖަރާސީމް ވަރަށް ފަސޭހައިން ކައިރީގައި ތިބޭ މީހުންގެ ހަށިގަނޑަށް ވާޞިލްވާގޮތް ވެއެވެ. އެގޮތުން އެފަދަ މީހުންނާއި ސަލާމް ކުރުމާއި، މާގިނައިރު އެކުގައި ވާހަކަ ދައްކަން ހޭދަކުރުމަކީ ވެސް ބަލި ސަލާމަތުން ހުރި މީހާގެ ގަޔަށް ނަގުލުވެދާނެ ކަމެކެވެ. ގައިގޯޅިވެއުޅުން ނުވަތަ ބަލިމީހާގެ ކައިރީގައި އުޅުން ކަމުގައި ބެލެވެނީ ބަލިމީހާ އާއި 1މީޓަރުގެ ކައިރި އިމެއްގެ ތެރޭގައި ހޭދަކުރާނަމަ އެވެ. ބަލިޖެހިފައިވާ މީހުންނާއި ގާތްގަނޑަކަށް7ދުވަހުގެ މުއްދަތަށް ދުރަށް ދިއުން ރަގަޅެވެ.\nޖަރާސީމް ހުންނަހެން ހީވާ ތަންތަނުގައި އަތްނުލުން: އެގޮތުން ބަލިމީހާ އޮންނަ ކޮޓަރީގައި ހުންނަ ގޮޑި މޭޒު އަލާމާރީގެ އަތްގަނޑު، ދޮރުގެ އަތްގަނޑު ފަދަ ތަންތަނުގައި އަތްލުމާއި ދުރުހެލިވުން މުހިއްމެވެ. ސަބަބަކީ އެފަދަ ތަންތަނަކީ ޖަރާސީމް ހަރުލައި ހުރުމުގެ ފުރުޞަތު ބޮޑު ތަންތަނަށްވާތީ އެވެ. އަދި އެފަދަ ތަނެއްގައި އަތްލެވިއްޖެނަމަ ލަސްނުކޮށް ރަގަޅަށް އަތްދޮވުން މުހިިއްމެވެ.\n• ޞިއްޙީ ރަގަޅު އެހެނިހެން އާދަތައް ހިފެހެއްޓުން: މިސާލަކަށް ދުންފަތުގެ އިސްތިއުމާލު ނުކުރުން، ކަސްރަތުކުރުން، ނިދިހަމަކުރުން، ހާސްކަމާއި ފިކުރުތަކާއި ދުރުހެލިވުން، ފައިދާހުރި ކާނާ ބޭނުންކުރުން ގިނައިން ދިޔާތަކެތި ބުއިން ފަދަ ކަންތައްތަކަކީ ތަފާތު ރޯގާތަކުން މީހާ ދުރުކޮށްދޭނޭ ކަންކަމެވެ. ގައިން ސާފުތާހިރު ވުމުގެ ގޮތުން، ކޮންމެ ދުވަހަކު، ފެންވަރައި ހަދާނަމަ ގައިގައި ހަރުލާފައި ހުންނަ ހަޑިއާއި، ޖަރާސީމްތައް ފިލައިގެން ދިއުމުގެ ފުރުޞަތު ބޮޑުވާނެ އެވެ.\n• ގޭގައި ބޭނުންކުރާ ތަފާތު ބެޑްޝީޓް، ރަޖާގަނޑު، ބާލީސް އުރަ ފަދަ ތަކެތި ބަދަލުކޮށް ދޮވެހެދުން:މިގޮތަށް ބެޑްޝީޓް، ބާލީސް އުރަ ފަދަ ތަކެތި ބަދަލުކޮށް ދޮވެހެދުމުން އެފަދަ ތަކެތީގައި ހަރުލާފައި ހުންނަ ޖަރާސީމްތައް މަރުވެދެއެވެ. ޚާއްޞަކޮށް ބަލިމީހާގެ ކޮޓަރީގައި ހުންނަ މިފަދަތަކެތި ކޮންމެ ދުވަހަކު އެއްފަހަރު ދޮވެސާފުކޮށް ހެދުމަކީ ބަލިމީހާގެ ފަރާތުން އެހެންމީހުންނަށް ބަލިއިތުރަށް ފެތުރިގެން ދިއުން ކުޑަކޮށްދޭނޭ ކަމެކެވެ.\n• ގޭތެރޭގެ ސާފުތާހިރުކަމަށް ރައްކާތެރިވުން : އެގޮތުން ގޭތެރެއާއި ބަދިގެ ތެރޭގައި ހިފައިގެންގުޅޭ ތަކެއްޗާއި ތަންތަން ކޮންމެ ދުވަހަކުމެ ރީތިކޮށް ފޮހެ ސާފުކުރުމަކީ އެތަންތަނުގައި ހަރުލާފައި ހުންނަ ޖަރާސީމް ފަދަ ތަކެތި މަރުވެ ނެތިދާނެ ކަމެކެވެ.\n• ގޭތެރޭގެ ވައި ބަދަލުވާނޭހެން ބެހެއްޓުން: ކޮންމެ ދުވަހަކު ވެސް ގޭތެރޭގެ ދޮރުތައް ހުޅުވައި ވައި ބަދަލުވާނޭގޮތް ހެދުމަކީ ވަރަށް މުހިއްމު ކަމެކެވެ. ޚާއްޞަކޮށް ބަލިމީހަކު އޮންނަ ތަނެއްނަމަ މިބީދައިން ޢަމަލުކުރުން މުހިއްމެވެ. ސަބަބަކީ ވައި ބަންދުވެފައި ހުންނަނަމަ ޖަރާސީމްތައް އެތަނެއްގައި ހަރުލައި ހިފެހެއްޓިފައި ހުރުމުގެ ފުރުޞަތު ބޮޑުވެ، އެކަމުގެ ސަބަބުން ގޭގައި އުޅޭ އެހެންމީހުންނަށް ބަލިޖެހުމުގެ ފުރުޞަތު ބޮޑުވެގެންދާނެތީ އެވެ.


ފުލުހުން ހުވާކުރުމުގެ ރަސްމިއްޔާތުގައި، ރައީސުލްޖުމްހޫރިއްޔާގެ ނައިބު ފައިޞަލް ނަސީމް ދެއްކެވި ވާހަކަފުޅު - The President's Office\nފުލުހުން ހުވާކުރުމުގެ ރަސްމިއްޔާތުގައި، ރައީސުލްޖުމްހޫރިއްޔާގެ ނައިބު ފައިޞަލް ނަސީމް ދެއްކެވި ވާހަކަފުޅު\n27 މާރިޗު 2021، ރިފަރެންސް: SA/NRFN/2021/1\nދިވެހިރާއްޖޭގެ އުއްތަމަ ފަނޑިޔާރު އަލްއުސްތާޛު އަޙްމަދު މުޢުތަޞިމް ޢަދުނާން، މިނިސްޓަރ އޮފް ހޯމްއެފެއާޒް އައްޝައިޚް ޢިމްރާން ޢަބްދުﷲ، ރައްޔިތުންގެ މަޖިލީހުގެ ހިތަދޫ އުތުރު ދާއިރާގެ ޢިއްޒަތްތެރި މެންބަރު އަދި ޤައުމީ ސަލާމަތާބެހޭ ކޮމިޓީގެ މުޤައްރިރު މުޙައްމަދު އަސްލަމް، މިނިސްޓްރީ އޮފް ހޯމްއެފެއާޒްގެ ސްޓޭޓް މިނިސްޓަރ އަޙްމަދު ނަޒީރު، ކޮމިޝަނަރ އޮފް ޕޮލިސް މުޙައްމަދު ޙަމީދު، ޑެޕިއުޓީ ކޮމިޝަނަރ އޮފް ޕޮލިސް، ފުލުހުންގެ އިސް އޮފިސަރުން އަދި ފުލުހުންގެ ޚިދުމަތުގެ އެންމެހައި ބޭފުޅުން؛\nއާދެ، މިފަދަ ރަސްމިއްޔާތެއްގައި ބައިވެރިވުމުގެ ފުރުޞަތު އަޅުގަނޑަށް ލިބުނީތީ، އެންމެ ފުރަތަމަވެސް މިނިސްޓަރ އޮފް ހޯމްއެފެއާޒް އައްޝައިޚް ޢިމްރާން ޢަބްދުﷲ އަށާއި، އަދި ކޮމިޝަނަރ އޮފް ޕޮލިސް އަލްފާޟިލް މުޙައްމަދު ޙަމީދަށް ވަރަށް އިޚްލާޞްތެރިކަމާއެކު ޝުކުރު ދަންނަވަން.\nއާދެ، އެއްވެސް ޝައްކެއްނެތް، اللهُ سُبْحَانَهُ وَتَعَالَى ގަންދީ ކުރެވޭ ހުވަޔަކީ އެއީ އާދައިގެ ކަމެއް ނޫން. ތިމާގެ ވާޖިބު އަދާކުރާ، ތިމާގެ ޒިންމާ އަދާކުރާ ކޮންމެ ވަގުތަކުމެ، އެ ހުވާގެ މަތީގައި ދެމިހުރުން ލާޒިމުވޭ. އާދެ، ޤާނޫނީ ޒިންމާ އަދާކުރުމުގައި، ޤާނޫނުން މަތިކޮށްފައިވާ ހުރިހާ ގޮތަކަށް ތިމާގެ ޢަމަލު ބެހެއްޓުމަކީ، އެއީ ކޮންމެހެން އެމީހަކު ކުރަންޖެހޭނެ ކަމެއް. އާދެ ހުވައެއް ކުރުމަކީ، އެ ހުވާ ކުރުމުން އެމީހާގެ މައްޗަށް އެހެން މީހުންގެ އިތުބާރު ބޮޑުވެގެންދާ ކަމެއް. ހުވަޔާ ޚިލާފުވުމަކީ، އޭގެ ސަބަބުން ބޮޑެތި ޢުޤޫބާތްތައް، އެމީހަކަށް ލިބިގެންދާނެ ކަމެއް.\nއާދެ، މި ރަސްމިއްޔާތުގައި ދިވެހި ފުލުހުންގެ ޚިދުމަތުގެ އެންމެހައި ބޭފުޅުން، އާދެ، މިއަދު އެ ހުވާކުރެއްވި އެންމެހައި ބޭފުޅުންނަށް އަޅުގަނޑު އިލްތިމާސް ކުރަނީ، ތިޔަބޭފުޅުންގެ ޤައުމީ ޚިދުމަތުގައި، ޤައުމީ ވާޖިބު އަދާކުރުމުގައި ތިޔަވިދާޅުވިގޮތަށް، ވަކިން ޚާއްޞަކޮށް، ދިވެހިރާއްޖޭގެ އުއްތަމަ ފަނޑިޔާރު، އެ ދެއްވި ނަޞޭޙަތުގައި ހިއްޕަވައިގެން، ތިޔަބޭފުޅުންގެ މަސައްކަތް ކުރިއަށް ގެންދެވުން.\nއާދެ، ފުލުހުންގެ ޚިދުމަތުގެ ޤާނޫނު ވުޖޫދުވެގެން އަންނައިރު، އަޅުގަނޑު ގަބޫލުކުރަނީ، އެއީ މުޅި އެންމެހައި ދިވެހި ރައްޔިތުންނަށް އޭގެ ސަބަބުން ބޮޑެތި ހިތްހަމަޖެހުމެއް ލިބިގެންދާނެ ކަމެކޭ. އާދެ، މިއީ އަޅުގަނޑުމެންނަށް އާ ފެށުމެއްގެ ގޮތުގައި ވެގެންދާނެ. އެހެންނަމަވެސް، އަޅުގަނޑު މިއަދު އެންމެހައި ބޭފުޅުންނަށް ދަންނަވާލަން އޮތީ، ހަމައެކަނި ފުރިހަމަ ޤާނޫނެއް އޮތުމަކުން، އަޅުގަނޑުމެން އެ ބޭނުންވާ މަޤްޞަދު ހާސިލެއް ނުކުރެވޭނެއޭ. ޤާނޫނުގައި ބުނާގޮތަށް، ޤާނޫނުން އަންގާގޮތަށް ކަންތައްތައްކޮށް، ޢަމަލުތައް ބެހެއްޓުމަކީ އެއީ ވަރަށް މުހިންމު ކަމެއް. އާދެ، ފުލުހުންގެ އެންމެ އިސް ވާޖިބަކަށް މިވަނީ، އިސްލާމްދީނަށް ޙުރްމަތްތެރިކޮށްހިތުމަށާއި، ދިވެހިރާއްޖޭގެ ޤާނޫނުއަސާސީއާއި ޤާނޫނުތައް ނަގަހައްޓައި، ދިވެހި ރައްޔިތުންގެ ޙައްޤުތައް ހިމާޔަތްކޮށް، އެންމެމަތީ މަޞްލަޙަތު ރައްކާތެރި ކުރުން. އާދެ، އިންސާނީ ޙައްޤުތައް ހިމާޔަތްކޮށް، އެންމެހައި ރައްޔިތުންނަށް އަމާން ވެށްޓެއް ޤާއިމުކޮށްދިނުމަކީ އެއީ ފުލުހުންގެ އެންމެ އިސް ވާޖިބު.\nއާދެ، އަޅުގަނޑުމެން މިއަދު ވިސްނާލަންޖެހޭ ވަރަށްގިނަ ކަންތައްތައް އެބަހުރި. މިފަދަ ރަސްމިއްޔާތެއްގައި އަދި މިފަދަ އުނދަގޫ ދުވަސްވަރެއްގައި، މިކަހަލަ ކަމަކާ ބެހޭގޮތުން އެހާދިގުކޮށް ވާހަކަދެއްކުމަކީ، އެހާ ރަނގަޅު ކަމެއް ކަމަކަށް އަޅުގަނޑަކަށް ގަބޫލެއްނުކުރެވޭ. އެހެންނަމަވެސް، އަޅުގަނޑުމެން މިއަދު ފުންކޮށް ވިސްނަންޖެހޭ ކަމަކީ، އަޅުގަނޑުމެންގެ ތެރޭގައި ހުރި އިޖުތިމާޢީ މައްސަލަތައް.\nއާދެ، ފުލުހުންނަކީ ރެޔާދުވާލު ރައްޔިތުންގެ ޙިމާޔަތުގައި، ރައްޔިތުން ސަލާމަތްކުރުމަށްޓަކައި މަސައްކަތް ކުރަމުންދާ ބައެއް. ކޮންމެ ދުވަހަކުވެސް އަޅުގަނޑުމެންނަށް އަޑުއިވިގެންދަނީ، މަސްތުވާތަކެތީގެ ތަފާތު އެކި މައްސަލަތަކާއި، ކުޑަކުދިންނަށް ކުރެވޭ އެކިކަހަލަ އަނިޔާތަކާއި، އަންހެނުންނަށް ކުރެވޭ އެކިކަހަލަ ގޯނާތަކާއި، ވައްކަމާއި ފޭރުމާ، އަދި އެނޫންވެސް އެކިއެކި މައްސަލަތައް. މިއީ އަޅުގަނޑުމެން މިއަދު މިކަމަށް ފުންކޮށް ވިސްނައި، އާ ޤާނޫނެއް ލިބިގެންދާއިރު، އާ ހިތްވަރަކާއި، އާ ޢަޒުމަކާއެކު އެންމެން އެކުގައި، ވަކިން ޚާއްޞަކޮށް، ފުލުހުންގެ ބޭފުޅުން މަސައްކަތަށް ނުކުންނަވާއިރު، މުޅި ޤައުމުގެ ހުރިހާ އެންމެން ވިސްނަންޖެހޭނެ ކަމެއް.\nމި ޤައުމުގައި ހުރި މައްސަލަތަކަކީ އެއީ ވަކި ޢާއިލާއަކަށް ނިސްބަތްވާ، ވަކިބަޔަކަށް ނިސްބަތްވާ މައްސަލަތަކެއް ނޫން. ޤައުމުގައި ހުރި ހުރިހާ މައްސަލަތަކަކީ، އެ މައްސަލަތައް ހުރުމުން، އެ ޤައުމުގެ އެންމެހައި ރައްޔިތުންނަށް، އޭގެ ސަބަބުން ހިތާމަޔާއި، ދަތި އުނދަގޫތައް ކުރިމަތިވާ ކަންތައްތައް.\nމިއަދު އަޅުގަނޑު ދިވެހި ރައްޔިތުންނަށްވެސް ގޮވާލަން އޮތީ، ވަކިން ޚާއްޞަކޮށް، ފުލުހުންގެ ޚިދުމަތް ލާމަރުކަޒުކޮށް، ރަށު ކައުންސިލުތަކާއި، ޖަމުޢިއްޔާތަކާއި އަދި ރައްޔިތުންނާ ގުޅިގެން އެ މަސައްކަތް ކުރަމުންދާއިރު، ކުށް ކުރުން ހުއްޓުވުމަށްޓަކައި، ރަނގަޅު މުޖުތަމަޢެއް ބިނާކުރުމަށްޓަކައި ފުލުހުން ކުރައްވާ މަސައްކަތުގައި، އެހީތެރިކަމާއި އެއްބާރުލުން ފޯރުކޮށްދީ، އަމާން ވެށްޓެއް ޤާއިމުކުރުމަކީ އެއީ އެންމެންގެ މަސްއޫލިއްޔަތެއްކަން ދަނެގެން، އެ އަމާޒަށް ވާސިލުވުމަށްޓަކައި ދިވެހި އެންމެހައި ރައްޔިތުން މަސައްކަތް ކުރުން.\nއާދެ، ނަތީޖާއަކަށް ވެގެންދާނީ، މިއަދު ބޮޑެތިވަމުންދާ އަޅުގަނޑުމެންގެ ޅަދަރިން، އެކުދިންނަކީ މާދަމާ ޤައުމު ހިންގުމަށްޓަކައި ތަރުބިއްޔަތު ކުރެވިފައިވާ، ދިރިއުޅުމަކަށް ތައްޔާރުކުރެވިފައިވާ ބަޔަކަށް ވެގެންދިޔުން.\nއާދެ، އަޅުގަނޑުމެން ކުރާ ކޮންމެ މަސައްކަތެއްގައި އަބަދުވެސް ވިސްނަންޖެހޭ، އިންސާނީ ކަރާމާތާއި، މީހުންނަށް އިޙްސާންތެރިވުމާއި، ވަކި މީހަކަށްވީތީވެ އިންޞާފު ލިބޭނޭ ކަމަށް ގަބޫލުނުކުރުން. އާދެ، ޢަދުލުވެރިކަން އެއީ އަޅުގަނޑުމެންގެ އިސްލާމްދީނުން އަޅުގަނޑުމެންގެ މައްޗަށް އެންމެބޮޑަށް ބާރުއަޅާ ކަންތައް. އެހެންވީމާ، ކުރާ ކޮންމެ ކަމެއްގައި، އިންޞާފުވެރިކަމާއެކު ކަންތައްތައް ކުރުންމަތީ، ޢަދުލުވެރިކަންމަތީ ދެމިތިބުމަކީ އެއީ އަޅުގަނޑުމެންގެ މައްޗަށް ލާޒިމުވެގެންވާ ކަމެއް. އަޅުގަނޑު މިއަދު ރައްޔިތުންގެ ޚިދުމަތުގައި ތިއްބެވި އެންމެހައި ފަރާތްތަކަށް ދަންނަވަން އޮތީ، މިގޮތުގައި އަޅުގަނޑުމެން އެންމެންގެ މަސައްކަތްތައް ތާއަބަދަށް ބަހައްޓަވައްޗޭ.\nއާދެ، މި އުފާވެރި މުނާސަބަތުގެ ހެޔޮއެދުންތަކާއި ތަހުނިޔާ، ފުލުހުންގެ އިސްވެރިންނަށާއި އަދި ފުލުހުންގެ އެންމެހައި ބޭފުޅުންނަށް އަޅުގަނޑުވެސް އަރިސްކުރަން. އަޅުގަނޑުގެ އުއްމީދަކީ، މި ގާނޫނު ވުޖޫދުވެގެންދާއިރު، ފުރިހަމަ ޚިދުމަތްތަކެއް، ދިވެހި ރައްޔިތުންނަށް ލިބިގެންދިޔުން.\nއަޅުގަނޑުގެ ދުޢާއަކީ، ދިވެހި ފުލުހުންނަށް ފުރިހަމަ ޒިންމާ އަދާކުރުމުގެ ހެޔޮ ތައުފީޤު اللهُ سُبْحَانَهُ وَتَعَالَى މިންވަރު ކުރެއްވުން. ދިވެހި ޤައުމާއި ރައްޔިތުންނަށް އުފާފާގަތި ދުވަސްތަކެއް މިންވަރު ކުރައްވާށި!


އަދަބެއްގެ ގޮތުން ފަލަސްތީނުގެ ގެއެއްގެ ކޮޓަރިއަކަށް އިޒުރޭރުގެ ސިފައިން ކޮންކުރީޓު އޮއްސަނީ | Sandhaanu\nއަދަބެއްގެ ގޮތުން ފަލަސްތީނުގެ ގެއެއްގެ ކޮޓަރިއަކަށް އިޒުރޭރުގެ ސިފައިން ކޮންކުރީޓު އޮއްސަނީ\nއިޒުރޭލުގެ ދިފާޢީ ބާރުތަކުން ފަލަސްތީނުގެ ގެއެއް ތަޅާ ސުންނާފަތި ކުރަން ކުރި މަސައްކަތް ހުއްޓުވުމުން، އެކަމުގެ ބަދަލުގައި އެކަން ހުއްޓުވި މީހާގެ ކޮޓަރިއަށް ސިމެންތި އޮއްސަން މަސައްކަތް ފަށައިފިއެވެ.\nއަވައްޓެރި އަރަބިންގެ މައްޗަށް އިޒުރޭލުން ބާރު ފޯރުވަމުންދާތާ އެތައް ދަހަރެއްވަނީ ފާއިތުވެފައެވެ. ޔަހޫދީ ދައުލަތަކީ ގާނޫނުތަކާއި އެއްގަޮތަށް ހިންގާ ޑިމޮކްރަސީއެކޭ ބުނެ އިޒުރޭލުގެ ލީޑަރުން ފޮނި ކަނޑައެވެ. އެކަމަކު ފެނިގެންދަނީ ބަލިކަށި މީހާގެ މައްޗަށް ގަދަކަމުން ބާރު ފޯރުވާގޮތަށް ގާނޫނު ހިންގާތަނެވެ.\nއިޒުރޭލުން ހިފާފައިވާ ސަރަޖހައްދުތަކުގައި އުޅޭ ފަލަސްތީނުގެ މީހުންގެ އިންސާނީ ހައްގުތަކުގެ ވާހަކަ އަތުވެއްޖެނަމަ، އެހައްގުތައް މުގުރާލުމަށް ތަލްއަބީބުން އެމީހުންނަށް ކުރެވެންހުރި ހުރިހާ ކަމެއް ކުރެއެވެ. މިކަމުގެ އެންމެފަހުގެ މިސާލުތައް މިހާރުވެސް އަޅުގަނޑުމެންގެ ލޯކުރިމަތިން އެދަނީ ފެންނަމުންނެވެ.\nއިޒުރޭލު ސިފައިންގެ މީހެއް ގަސްތުގައި މަރާލިކަމަށް އިޒުރޭލުން ތުހުމަތުކުރާ ފަލަސްތީނުގެ މީހަގެ ގޭގެ ކޮޓަރިއަށް މިހަފްތާގައި ސިމެންތި އޮއްސާނެކަމަށް އިޒުރޭލު ސިފައިންވަނީ ބުނެފައެވެ. މިކަމުގެ ސަބަނުން އެގޭގެ ބައެއް ބޭނުން ނުކުރެވޭނެއެވެ.\nވެސްޓު ބޭންކުގައި ހުރި މިގެ ތަޅާލަން އިޒުރޭލުގެ ސިފައިން ބޭނުމެވެ. މިގެ ހުރީ 1967ގައި އިޒުރޭލުން ގާނޫނުތަކާއި ޚިލާފަށް ހިފާފައިވާ ސަރަހައްދެއްގައި ހުރި ގެއެކެވެ. ފަލަސްތީނު މީހުންގެ އުއްމީދަކީ ކޮންމެވެސް ދުވަހަކުން މިސަރަހައްދު ފަލަސްތީނުގެ ބައެއްކަމަށް ވުމެވެ.\nއެހެންނަމަވެސް، އެގެ ތަޅާލަން އިޒުރޭލުގެ އެންމެ މަތީ ކޯޓުން ހުއްދައެއް ނުދިނެވެ. ސަބަބަކީ 49 އަހަރުގެ ފަލަސްތީނުގެ މީހާކަމަށްވާ، ނާޒިމް އަބޫ ބަކުރު، ކުރި ކަމެއްކުރީ އޭނާއެކަނި ކަމަށްވާތީއެވެ. އޭނާގެ އަނބިމީހާއާއި 8 ކުދިންނަށް އަދަބު ދީގެން ނުވާނެ ކަމަށް ކޯތުން ހުކުމް ކުރިއެވެ. މި މައްސަލަ ގުޅެނީ، ވެސްޓު ބޭންކުގެ ޔަބީބު ވިލެޖުގައި މޭމަހު އިޒުރޭލުގެ ސިފައިންނާއެކު އެ އަވަށް ލޫޓުވުމަށްދިޔަ ޓީމުގައި ހިމެނޭ އިޒުރޭލުގެ ސިފައިންގެ މީހެއްކަމަށްވާ 21 އަހަރުގެ އަމިތު ބެން ޔުގަލް މަރުވި ހާދިސާއާއެވެ.\nއާންމުގޮތެއްގައި އިޒުރޭލުން ހިންގާ މިފަދަ އަމަލުތަކުގައި ސިފައިންދާނީ ހަތިޔާރު އެޅި ކާރުތަކުގައި، ވަޒަން ނާރާ ޖެކެޓު ލައިގެން، ހެލްމެޓު އަޅައިގެން، ބަޑި ހިފައިގެންނެވެ. އަނެއް ކޮޅުންފަލަސްތީނުގެ މީހުން މިފަދަ ކުރިމަތިލުންތަކަށް ރައްދު ދެނީ އަބަދުވެސް ކަންކަން ކުރާގޮތަށް ގަލާއި ހިލައިންނެވެ.


Adeebuge beysfaruvaaaa medhu ithuru jamihyaa akun ves kanboduvun faalhukohfi – Iru\nކުރީގެ ނައިބުރައީސް އަޙްމަދު އަދީބަށް ޞިއްޙީ ފަރުވާ ކަށަވަރުކޮށްދިނުމަށް ވޯލްޑް އޯގަނައިޒޭޝަން އަގައިންސް ޓޯޗުއާ (އޯއެމްޓީސީ)އިން ގޮވާލައިފިއެވެ.\nބޭސްފަރުވާގެ ހައްގު އަދީބަށް ކަށަވަރުކޮށްދިނުމަށް އެމްނެސްޓީ އިންޓަނޭޝަނަލް އިން ގޮވާލި ގޮވާލުމަށް ތާއީދުކޮށް، އޯއެމްސީޓީން ބުނީ ބޭސްފަރުވާ ފޯރުކޮށްދިނުމަކީ ބަންދުގައި ތިބޭ މީހުނަށްވެސް ލިބިދީފައިވާ ހައްގެއް ކަމަށެވެ.\nއެހެންކަމުން، އަދީބަށް ބޭނުންވާ ސިއްހީ ފަރުވާ ފޯރުކޮށްދިނުމަށް އެ ޖަމިއްޔާއިން ވަނީ ސަރުކާރުގެ ކަމާބެހޭ އިދާރާތަކަށް ގޮވާލައިފަ އެވެ.\nއޯއެމްޓީސީ އަކީ އަނިޔާކުރުމާއި، އެނޫންވެސް އިންސާނީ ޙައްޤުތަކާ ޚިލާފު އަމަލުތަކާ ދެކޮޅަށް މަސައްކަތްކުރާ މަދަނީ ޖަމްޢިއްޔާތަކުގެ އިއްތިހާދެކެވެ. އެވިއުގާގައި ދުނިޔޭގެ އެކި ޤައުމުތަކުން 200 އަށްވުރެ ގިނަ ޖަމްޢިއްޔާ ބައިވެރިވެއެވެ.\nއެމްނެސްޓީން ރައީސް ސޯލިހު އަށް ފޮނުވާފައިވާ ސިޓީގައި ބުނެފައިވަނީ އަދީބުއަށް ސިއްހީ ގޮތުން ދިމާވެފައިވާ މައްސަލަތަކަކީ ރާއްޖެއިން ފަރުވާ ހޯދޭނެ މައްސަލަތަކެއް ނޫންކަން މީގެ ކުރިންވެސް އޭނާގެ ވަކީލުން ކަރެކްޝަންސްއަށް އަންގާފައިވާ ކަމަށެވެ.\nއޭގެ އިތުރުން، މި ސަރުކާރުން އަދީބަށް ބޭސް ފަރުވާކުރުމުގެ ފުރުސަތު ދިނަސް އެއީ ރާއްޖެއިން ހޯދޭނެ ކަންތައްތައް ނޫން ކަމަށާއި ބަންދުގައި ތިބޭ މީހުންނަށް ބޭސްފަރުވާ ދިނުމަކީ ޖަލު އަދި ޕެރޯލްގެ ގާނޫނުގެ ދަށުން ލާޒިމުކުރާ ކަމެއް ކަމަށެވެ. ބޭސްފަރުވާ ފޯރުކޮށް ދިނުމަކީ ދުނިޔޭގެ މުއާހަދާތަކުން ދައުލަތަށް ލާޒިމްކުރާ ކަމެއް ކަމަށް ވެސް އެމްނެސްޓީން ބުންޏެވެ.


1 ހުޅުމާލެ ނެއިބަރހުޑް2ގައި އިމާރާތް ކޮށްފައިވާ ޕްރީސްކޫލްގެ ސެކިއުރިޓީ3މަސް ދުވަހަށް ބަލަހައްޓާދޭނެ ފަރާތެއް ހޯދުމަށް ކުރެވުނު މިމިނިސްޓްރީގެ ނަންބަރު: IUL)22-PU/22/2019/88) އިޢުލާނާއި ގުޅިގެން ނަންނޯޓް ކޮށްފައިވަނީ އެންމެ ފަރާތަކުންކަމަށްވާތީ، އެއިޢުލާން ބާތިލް ކުރުމަށްފަހު މިމަސައްކަތް ކުރުމަށް2ވަނަ ފަހަރަށް އިޢުލާން ކުރީމެވެ. މިމަސައްކަތަށް ކުރިމަތިލާ ފާރަތްތަކުގައި ހުންނަންޖެހޭ ޝަރުތުތައް ބީލަންފޮތުގައި ބަޔާންކުރެވިފައިވާނެއެވެ.\n2 މިޕްރޮޖެކްޓްގައި ބައިވެރިވާން އެދޭ ފަރާތްތަކުން، 2019 މެއި 02 އިން 2018 މެއި 09 އަށް މިމިނިސްޓްރީގެ ރިސެޕްޝަނަށް ވަޑައިގަތުމުން ނަންނޯޓް ކުރުމުގެ އިންތިޒާމް ހަމަޖެހިފައިވާނެއެވެ. ބީލަން ހުށަހެޅޭނީ މިމުއްދަތުގައި ނަންނޯޓް ކުރާ ފަރާތްތަކަށެވެ.\n3 މިޕްރޮޖެކްޓާއި ބެހޭގޮތުން އެއްވެސް ސުވާލެއްވާނަމަ 2019 މެއި 12 ވަނަ ދުވަހުގެ 14:00 ގެ ކުރިން ތިރީގައިވާ އެޑްރެހަށް ލިޔުމުން ފޮނުއްވުންއެދެމެވެ.\n4 ބިޑް ހުޅަހެޅުމާއި ބިޑް ހުޅުވުން އޮންނާނީ 2019 މެއި 13 ވަނަ ދުވަހުގެ 11:00 ގައި މިނިސްޓްރީ އޮފް އެޑިޔުކޭޝަންގެ 09 ވަނަ ފަންގިފިލާ ޕްރޮކިއުމަންޓް ސެކްޝަންގައެވެ.


Michael Carrick Retirekoh United Ge Coaching Magaamakai Havaluvanee\nމައިކަލް ކެރިކް ރިޓަޔާކޮށް ޔުނައިޓެޑުގެ ކޯޗިން މަގާމަކާއި ހަވާލުވަނީ\nމައިކަލް ކެރިކް ފޮޓޯ:---\nމި ސީޒަނަށްފަހު ޕްރޮފެޝަނަލް ފުޓްބޯޅައިން ރެޓަޔަރ ކޮށް މެންޗެސްޓާ ޔުނައިޓެޑުގެ ކޯޗިން މަގާމަކާއި ހަވާލުވުމަށް ޔުނައިޓެޑުގެ ތަޖުރިބާކާރު މިޑްފިލްޑަރ މައިކަލް ކެރިކް ނިންމައިފިއެވެ.\nހިތުގެ ބައްޔަކަށް ފަރުވާ ހޯދަމުން އަންނަ 36 އަަހަރުގެ ކުޅުންތެރިޔާއާމެދު ވާހަކަ ދައްކަމުން އޭނާ ކުޅުން ހުއްޓަލަން ނިންމާފައިވާކަން ހާމަކޮށްފައިވަނީ މެންޗެސްޓާ ޔުނައިޓެޑާއި ސެވިއާ ޗެމްޕިއަންސް ލީގުގައި ބައްދަލު ކުރާ މެޗުގެ ކުރިން ބޭއްވި ޕްރެސް ކޮންފަރެންސްގައެވެ. ކެރިކްގެ ރިޓަރމެންޓް އޭނާ ކަށަވަރުކޮށްދީފައިވާއިރު ޓީމުގެ ކޯޗު މޮރީނިއޯ ވަނީ މީގެ މަހެއްހާ ދުވަސް ކުރިން ކެރިކް ސީޒަނަށްފަހު ކުޅުން ހުއްޓާލާނެކަން ހާމަކޮށްފައެވެ.\nކުޅުން ހުއްޓާލުމަށްފަހު މެންޗެސްޓާ ޔުނައިޓެޑުގެ ކޯޗިން މަގާމަކާއި ހަވާލުވާން އެޓީމުގެ ކޯޗު މޮރީނިއޯ ހުށަހެޅި ހުށަހެޅުމަށް އާނއެކޭ ކެރިކް ބުނެފައިވާއިރު އޭނާ ހަވާލުވާނީ ސީނިއާ ޓީމުގެ މަގާމަކާއިއެވެ.\nމިހާރު މެންޗެސްޓާ ޔުނައިޓެޑުގެ ކެޕްޓަންގެ މަގާމު ވެސް ފުރަަމުން އަންނަ މައިކަލް ކެރިކް އަކީ މިވަގުތު ޔުނައިޓެޑުގެ ސްކޮޑުގައި ހުރި އެންމެ ތަޖުރިބާކާރު ކުޅުންތެރިޔާއެވެ. އެގޮތުން އޭނާ ވަނީ އެޓީމާއި އެކު އެފް.އޭ ކަޕާއި ލީގް ކަޕާއި ޕްރިމިއާ ލީގުގެ އިތުރުން ޗެމްޕިއަންސް ލީގު ވެސް ކާމިޔާބު ކޮށްފައެވެ.\nމެންޗެސްޓާ ޔުނައިޓެޑުގެ ސަންޒޭޗް އެމެރިކާއަށް ނުވެއްދި\nމެންޗެސްޓާ ޔުނައިޓެޑުގެ އާ ޖާޒީ ބާޒާރަށް\nއެންމެ މޮޅު ކުޅުންތެރިޔަކަށް މޮޑްރިޗް، ޒުވާން ކުޅުންތެރިޔަކަށް އެމްބާޕޭ


PPM aai JP ge sirru gulhumehge adu gadhavefai!\nޕީޕީއެމާ ޖޭޕީގެ ސިއްރު ގުޅުމެއްގެ އަޑު ގަދަވެފައި!\nރާއްޖޭގައި މިވަގުތު އޮތް އެންމެ މެންބަރުން ގިނަ ޕާޓީ، ޕީޕީއެމްގެ ސަރުކާރު ބަލިކޮށްލީ ރާއްޖޭގައި އުފެއްދި އެންމެ ބޮޑު ކޯލިޝަން ގުޅިގެނެވެ. ކުރީގެ ރައީސް އަބްދުﷲ ޔާމީންގެ ސަރުކާރާ ދެކޮޅަށް އެ ކޯލިޝަން ނުކުތީ ރާއްޖޭގައި ތިއްބެވި އެންމެ ވަރުގަދަ ސިޔާސީ ތަޖްރިބާކާރުންނާއެކު އެވެ. މުޅި އެ ކޯލިޝަންގައި އެންމެ ބޮޑު ހިއްސާއެއް އަދާކުރާ އެއް ޕާޓީއަކީ ޖުމްހޫރީ ޕާޓީ އެވެ. އެއީ ކޯލިޝަންގައި އޮތް ދެވަނަ އަށް އެންމެ ބޮޑު ޕާޓީ އެވެ. ކޯލިޝަންގެ މަސައްކަތް ފުރިހަމަކޮށްފި އެވެ. މިހާރު އޮތީ ކޯލިޝަންގެ ސަރުކާރަކުން ކުރަންޖެހޭ މަސައްކަތްތަކެވެ. އެހެން ނަމަވެސް މިހާރު އަނެއްކާވެސް ފެތުރެން ފަށާފައިވާ އަޑުތަކަކީ ބޮޑު ބިޔަ ކޯލިޝަންގައި ރެނދުލައިފި ކަމުގެ އަޑުތަކެވެ. މިއީ ކިހިނެއްވާ ކަމެއް ހެއްޔެވެ؟\nމި ހަފުތާގައި އެންމެ ގަދަޔަށް ފެތުރިގެންދިޔަ އެއް ވާހަކައަކީ ޕީޕީއެމްގެ ރައީސް އަދި ކުރީގެ ރައީސް އަބްދުﷲ ޔާމީން އަބުދުލްގައްޔޫމް ފުލުހަށް ހާޒިރުކޮށް ސުވާލު ކުރިކުރުމާއި އެ މަނިކުފާނުގެ ކެމްޕޭން އެކައުންޓެއްގައި ހުރި 100 މިލިއަން ރުފިޔާއެއްގެ ވާހަކަ އެވެ. އެ ވާހަކަތަކުގެ ތެރޭގައި ތިއްބާ އިތުރު ވާހަކައަކުން މިހާރު ވަނީ ކުރިއެއް ފަޅާފަ އެވެ. އެއީ ޖޭޕީ އާއި ޕީޕީއެމްގެ "ސިއްރު ގުޅުމެއް" ގެ ވާހަކަ އެވެ. މި ވާހަކަ ފެށިގެން އައީ ރައީސް ޔާމީން ފުލުހަށް ހާޒިރު ކުރި ދުވަހު ހިނގައިދިޔަ ކަންތައްތަކުގެ ތެރެއިންނެވެ. ޖޭޕީއާ އަލަށް ގުޅި ވަޑައިގެންނެވި ރައްޔިތުންގެ މަޖިލީހުގެ ތިން މެންބަރަކު ރައީސް ޔާމީން ފުލުހަށް ހާޒިރުކުރި ދުވަހު އެސަރަހައްދުގައި ތިއްބެވި އެވެ. އެ މެންބަރުން ރައީސް ޔާމީންގެ ދިފާއުގައި އަޑު އުފުއްލެވި އެވެ.\nއެދުވަހު މުޒާހަރާގައި ޖޭޕީގެ ވިލުފުށީ ދާއިރާގެ މެމްބަރު ރިޔާޒް ރަޝީދާއި ތ. ގުރައިދޫ ދާއިރާގެ މެމްބަރު ހުސެއިން މަނިކު ދޮންމަނިކާއި ފަރެސްމާތޮޑާ ދާއިރާގެ މެމްބަރު ހުސެއިން މުހައްމަދު ލަތީފު ތިއްބެވީ ޖޭޕީގެ ތޮފީގައި އެކަމަކު ރައީސް ޔާމީންގެ ދިފާއުގަ އެވެ. އެ ތިން މެންބަރުންނަކީ އިހަށް ދުވަހާ ޖެހެންދެން ޕީޕީއެމްގައި މަސައްކަތް ކުރެއްވުމަށްފަހު ޖޭޕީއަށް "ހިޖުރަ" ކުރެއްވި ސިޔާސީ ބޭފުޅުންނެވެ.\nއެ ދުވަހަށްފަހު ޖޭޕީގެ ކިބައި ކޮންމެސް ތަފާތެއް އެބަފެނެ އެވެ. އަދި އެ ދުވަހަށް ފަހު ކޯލިޝަންގައި ހިމެނޭ އެންމެ ބޮޑު ޕާޓީ ކަމަށްވާ އެމްޑީޕީގެ ގިނަ ފަރާތްތަކެއްގެ ބަހުގެ ހަމަލާތައް ޖޭޕީއަށް ވެސް އަންނަނީ އަމާޒުވަމުންނެވެ. އެގޮތުން ޖޭޕީގެ ހިޔާލާއި ވިސްނުމަކީ "އަބަދުވެސް ސަރުކާރު ވައްޓާފައި ވެރިކަމަށް އައުން" ކަމުގެ އަޑުތައް އެމްޑީޕީގެ ގުރާސް ރޫޓުގެ ތެރެއިން އަންނަނީ ފޭދެމުންނެވެ.\nސޯޝަލް މީޑިއާގައި އަބަދުވެސް ބާރުގަދަކޮށް އޮންނަ އެމްޑީޕީގެ ރީނދޫ ލަޝްކަރުން ތުހުމަތު ކުރާ ގޮތުގައި "ޖޭޕީގެ ނިޔަތަކީ މިހާރު އޮތް ވެރިކަން ވެސް ވައްޓާލު" މެވެ. އަދި އެއީ އަބަދުވެސް ޖޭޕީގެ ވިސްނުން ކަމަށްބުނެ އެމްޑީޕީގެ އެކްޓިވިސްޓުން ނުރުހުން ފާޅު ކުރެ އެވެ.\nޖޭޕީގައި ތިއްބެވި އަދި ކުރިން ރައީސް ޔާމީނާއެކު މަސައްކަތް ކުރެއްވި މަޖިލީހުގެ ތިން މެންބަރުންނަށް ޖޭޕީން ފިޔަވަޅު އަޅާނެ ކަމަށް އެ ޕާޓީގެ ޕާލަމެންޓްރީ ގްރޫޕްގެ ލީޑަރު އަބުދުﷲ ރިޔާޒް ވަނީ ވިދާޅުވެފަ އެވެ. އޭގެ ތެރެއިން ހުސައިން މަނިކު ދޮންމަނިކާއި ރިޔާޒް ރަޝީދަކީ އަބްދުﷲ ރިޔާޒުގެ އަތޮޅަށް ނިސްބަތްވާ އަދި ގާތް ދެ ބޭފުޅުންނެވެ.\nރިޔާޒް އެހެން ވިދާޅުވި ނަމަވެސް މިއަދާ ހަމައަށް ވެސް ޖޭޕީން އެ ތިންބޭފުޅުންނަށް އެއްވެސް ފިޔަވަޅެއް އަޅާފައެއް ނުވެ އެވެ. ފިޔަވަޅު އަޅާނެ ކަމަށް ބުނުމުން ޖޭޕީއަށް ނިސްބަތްކޮށް ކީ ފާޑުކިޔުންތަކުގެ އަޑު މަޑުވެފައިވަނިކޮށް ޕީޕީއެމުން މިދިޔަ އަންގާރަ ދުވަހު ބޭއްވި ނޫސްވެރިންގެ ބައްދަލުވުމެއްގައި ރައީސް ޔާމީން ވަނީ ކުޑަކުޑަކޮށް ރޯވެފައިވާ ހުޅުކޮޅަށް ޕެޓްރޯލްޖައްސާ ހުޅުގަނޑު ބޮޑު ކޮށްފައެވެ. އެ ދުވަހު ރައީސް ޔާމީން ދެއްކެވި ވާހަކަތަކުން އަނެއްކާ ވެސް މިވަނީ ޖޭޕީ އާއި އެމްޑީޕީއާ ދެމެދުގައި އޮތް ނުތަނަވަސްކަން ބޮޑުވާން ފަށާފަ އެވެ.\nއެ ބައްދަލުވުމުގައި އިންނަވައި ރައީސް ޔާމީން ވިދާޅުވި ގޮތުގައި މަޖީލިހުގެ އިންތިހާބުގައި ވިލުފުށީ ދާއިރާއަށް ޕީޕީއެމުން ވާދައެއް ނުކުރާނެ އެވެ. ބަދަލުގައި ތާއީދު ކުރާނީ ޖޭޕީން އެ ދާއިރާއަށް ވާދަ ކުރައްވާ ރިޔާޒަށެވެ. ޕީޕީއެމަށް ތާއީދުކުރާ އެ ދާއިރާގެ ފަރާތްތަކުން މަޖިލިސް އިންތިހާބުގެ ޖޭޕީގެ ކެންޑިޑޭޓަށް ތާއީދު ކޮށްދެއްވުމަށް ރައީސް ޔާމީން ތަކުރާރުކޮށް އެދި ވަޑައިގެންނެވި އިރު، މަޖިލީހުގެން އެހެން ބައެއް ދާއިރާތަކުގައި ވެސް ޕީޕީއެމް، ނުވަތަ ރައީސް ޔާމީންގެ ތާއީދު އޮތީ ޖޭޕީއަށް ކަމަށް އަދި ބައެއް ދާއިރާތަކުގައި ޖޭޕީގެ ތާއީދު އޮތީ ޕީޕީއެމަށް ކަމަށް އޮތީ އަޑުތައް ފެތުރިފަ އެވެ.\n"ރިޔާޒަކީ އެ ދާއިރާއަށް ވަރަށް އެކަށޭނަ ބޭފުޅަކަށް ވާތީ މިގޮތަށް ނިންމީ. ރިޔާޒަކީ އޭނާ ނިންމާ ގޮތެއްގައި ހުރެ ނަތީޖާ ނެރެދެއްވާ ބޭފުޅެއް،" ރައީސް ޔާމީން ވިދާޅުވި އެވެ.\nރައީސް ޔާމީން އެގޮތަށް ވިދާޅުވި ނަމަވެސް ޖޭޕީއިން އެކަމާ ގުޅޭގޮތުން މިހާތަނަށްވެސް އެއްވެސް ކޮމެންޓެއް ނުކުރެ އެވެ. އެއަށް ކޮމެންޓް ކުރަނީ އެމްޑީޕީގެ އެކްޓިވިސްޓުން ސޯޝަލް މީޑިއާގަ އެވެ. އާންމު ގޮތެއްގައި އެމްޑީޕީގެ ސޯޝަލް މީޑިއާ އެކްޓިވިސްޓުން ގޮވާލާ ގޮވާލުންތަކަކީ އެމްޑީޕީން އަމަލު ކުރާ ގޮތަށް އޮންނަނީ ވެފައެވެ.\nމި މައްސަލާގައި ޖޭޕީ ދެކޭގޮތަކީ ކޮބައިތޯ އަވަސް އިން ވަނީ ޖޭޕީގެ އަބްދުﷲ ރިޔާޒާ ސުވާލުކޮށްފައެވެ. އޭނަ ވިދާޅުވި ގޮތުގައި މަޖިލިސް އިންތިހާބުގައި ވާދަ ކުރައްވަން އެއްވެސް ފަރާތަކަށް އެޕާޓީން ޓިކެޓް ދީފައެއް ނުވާނެ އެވެ. ނަމަވެސް ޖޭޕީގެ ކެނޑިޑޭޓަކަށް ހުރިހާ ޕާޓީ އިން ތާއީދު ކުރާނަމަ އެކަމުން ފައިދާ އޮތީ ޖޭޕީއަށެވެ.\nމިއީ ވެސް ޖޭޕީއަށް ވަރަށް ބޮޑަށް ފާޑުކިޔުން އަމާޒުވި ކަމަކަށްވި އެވެ. އެގޮތުން ޖޭޕީ އިން ޕީޕީއެމާއި ބައިއަތު ހިފަން އުޅޭ ކަމަށްބުނެ އެމްޑީޕީގެ ފާޑުކިޔުން ތަކުގައި ވަރަށް ބޮޑަށް އަމާޒުވެގެންދިޔަ އެވެ. އަދި ރިޔާޒް ރަޝީދު ޕާޓީ އިން ބޭރުކޮށް ޖޭޕީ އިން އަވަހަށް ގޮތެއް ނިންމަން ޖެހޭ ކަމަށްބުނެ އަޑު ގަދަކޮށްލި އެވެ.\nއެއަޑުތައް ގަދަވެފައި އޮއްވާ ރައީސް ޔާމީން ވަނީ ގާސިމަށް ތައުރީފު ކުރައްވާ ވާހަކަފުޅު ދައްކަވާފައެވެ. ރައީސް ޔާމީން ވިދާޅުވި ގޮތުގައި އެ މަނިކުފަނު ވަނީ މީގެ ކުރިންވެސް ގާސިމް އިބްރާހީމާއެކު މަސައްކަތް ކުރައްވާފައެވެ. ދެންވެސް އެމަނިކުފާނާ އެކުގައި މަސައްކަތް ކުރެއްވުމަކީ މަރުހަބާ ވިދާޅުވާނެ ކަމެކެވެ.\nނޫސްވެރިންގެ ބައްދަލުވުމެއްގައި ކުރީގެ ރައީސް ޔާމީން ވާހަކަފުޅު ދައްކަވަނީ:- އަހުމަދު ޝުރާއު | އަވަސް\n"އަޅުގަނޑާއި ގާސިމްއާއެކު މަސައްކަތް ކުރާތަން ފެނިދާނެތޯ، ހަމަ ކުރިއަށް އޮތްތަނުގައި ވިސްނަން ހުރި ކަންކަން ދެއްތޯ، މަސައްކަތް ނުކުރެވެންވީ ސަބަބެއްވެސް ނެތް،" ޔާމީން ވިދާޅުވި އެވެ.\n"އެއީ އައިޑިއޯލޮޖީއަށް ބަލާކަމަށް ވަންޏާ އެމްޑީޕީގައި އެ ހުންނަ ކަހަލަ ހަރުކަށި އައިޑިއޯލޮޖީއެއް ނޫން ގާސިމް ޕާޓީގައި ހުންނަނީކީ، އެކަމު ޖޭޕީގައި ބައެއް ހަރުކަށި ވިސްނުމުގެ މީހުން ނެތެކޭ ނޫން މިދެންނެވީ، އެކަމު ގާސިމަކީ އެކަހަލަ ބޭފުޅަކަށް ނުވެދާނެ، އަޅުގަނޑު ދަންނަ ގާސިމް ހަމަ ގައިމުވެސް، އެކަހަލަ ހަރުކަށި ސިފަތަކެއް ނުގެންގުޅުއްވާ،"\nރައީސް ޔާމީން ސިޔާސީ ގޮތުން ގާސިމްއާއެކު މަސައްކަތް ކުރައްވަން ތައްޔާރަށް ހުންނެވިކަން ހާމަ މިވީ ކޯލިޝަން ސަރުކާރެއްގެ ވަރަށް ކުރީކޮޅު އެވެ.\nމިއީ ޖޭޕީއަށް އޮތް ފާޑު ކިޔުން އިތުރުވި ސަބަބަކަށް ވަނީ ވެފަ އެވެ. އެގޮތުން ރައީސް އިބްރާހިމް މުހައްމަދުގެ ސޯލިހްގެ ވެރިކަން ވައްޓާލަން މަސައްކަތް ފަށާފައިވާ ކަމަށް ބުނެ ތުހުމަތުތައް ވަނީ ކުރަން ފަށާފައެވެ.\nއެހެން ނަމަވެސް އަބުދުﷲ ރިޔާޒް ވިދާޅުވި ގޮތުގައި ރައީސް ޔާމީން، ކޯލިޝަނު ގާސިމް ބޭރުކޮށްލީ، އެމަނިކުފާނާއެކު މަސައްކަތް ނުކުރެވިގެނެވެ. ގާސިމް، ޔާމީނަށް އަލުން އިތުބާރު ނުކުރައްވާނެ އެވެ. އަލުން ޔާމީނާއެކު މަސައްކަތް ކުރަން ވަޑައި ނުގަންނަވާނެ ކަމުގެ ޔަގީންކަން އޮވެ އެވެ.\nކިނބިދޫ ދާއިރާގެ މެންބަރު އަބުދުﷲ ރިޔާޒް ޕްރެސްއެއްގައި ވާޙަކަ ދައްކަވަނީ-- އަވަސް ފޮޓޯ: އަހުމަދު ޝުރާއު\n"ޖުމްހޫރީ ޕާޓީ އިން ކޯލިޝަން އެއްބަސްވުމާއި ހިލާފުވާ ގޮތަށް އެއްވެސް ކަމެއް ނުކުރާނެ. ކޯލިޝަން ދެމެހެއްޓުމަށް ޖޭޕީއިން ހުރިހާ މަސައްކަތެއް ކުރާނެ،" އޭނާ ވިދާޅުވި އެވެ.\nޕީޕީއެމާއި ޖޭޕީގެ ސިއްރު ގުޅުމެއް އޮންނަ ކަމަަށްބުނެ އެމްޑީޕީގެ އަޑުގަދަކޮށްލާފައިވާއިރު، ޖޭޕީއިން ދަނީ އެކަމަށް އިންކާރު ކުރަމުންނެވެ. ނަމަވެސް ރާއްޖޭގެ ސިޔާސީ މަސްރަހަކީ ވަރަށް އަވަހަށް އޮއެވަރު ބަދަލުވާ މަސްރަހެކެވެ. އެހެންކަމުން ވެގެންދާނެ ގޮތް ލަފާ ކުރުމަކީ ވަރަށްވެސް އުނދަގޫ ކަމެކެވެ. ބޮޑު ކޯލިޝަނެއް އެހާ ގިނަ ދުވަސްވަންދެން ދެމި އޮތްއިރު، ރެދު އަޅަން ފަށާފައިވާ ކޯލިޝަން ދެމި އޮންނާނީ ކިހާ ދުވަހަކާއި ހަމައަށްތޯ ބަލަން ރައްޔިތުން ތިބީ ކެތްމަދުވެފަ އެވެ.\nރައީސް އަބްދުﷲ ޔާމީން ޕީޕީއެމް ގާސިމް އިބްރާހިމް + ރިޔާޒް ރަޝީދު ޖުމްހޫރީ ޕާޓީ އަބްދުﷲ ރިޔާޒް


Vihalagondi: faidhaa huri viha eh!\nވިހަލަގޮނޑިއާބެހޭ ގޮތުން ކުރިން ނޭނގޭ ކަންކަން\nވިހަލަގޮނޑި ވެޔޮ -- ފޮޓޯ: ގޫގުލް\nވިހަލަގޮނޑި އަކީ ފަތްޕިލާވެލީގެ ތެރޭގައި ހިމެނޭ ވެލެކެވެ. މި ވެލަކީ ގޮނޑި ފައިބާ ވެލެކެވެ. މި ވެލުގައި އަޑިއަށް ފައިބާފައި ހުންނަ ގޮނޑިއަށް ކިޔާ އުޅެނީ ވިހަލަގޮނޑި އެވެ. މި ގޮނޑިއަކީ ދިވެހިން ވަރަށް ކުރިއްސުރެ ވެސް ކެއުމަށް ބޭނުން ކުރާ ގޮވާމުގެ ބާވަތެކެވެ. ރާއްޖެ އަށް ފުށް ތައާރަފް ކުރުމުގެ ކުރިން ދިވެހިން ވިހަލަގޮނޑި މުގުރައި ހިމުން ކޮށްގެން ފުށުގެ ގޮތުގައި ބޭނުންކުރި އެވެ. ކުރީގައި ދިވެހިން ވިހަލަގޮނޑި ބޭނުން ކޮށްގެން ވަރަށް ގިނަ ކާ އެއްޗެހިވެސް ތައްޔާރު ކުރިއެވެ.\nދިވެހިން ކުރީގައި ވިހަލަގޮނޑި ބޭނުން ކުރި ގޮތަށް ކުޑަކޮށް އަލިއަޅުވާލާނަމެވެ. ވިހަލަގޮނޑި ކޮނެގެން ނަގައިގެން އެ މެށުމަށްފަހު ވަނަށް އަޅައިގެން ހިމުން ކުރަނީ އެވެ. ހިމުން ކުރުމަށްފަހު ފެންގަނޑަށް އަޅައިގެން ދުވާލަކު ހަ ފަހަރު ނޫނީ ހަތްފަހަރު މިގޮތަށް ފެން ބަދަލު ކުރެއެވެ. މިގޮތަށް ވިހަ ފިލަންދެން ހަ ދުވަސް ނޫނީ ހަތް ދުވަސް ވަންދެން ފެން ބަދަލުކޮށް ވިހަލަގޮނޑި ފުރާނަ އެވެ. ވިހަ ފިލުމުން އެއިން ތަފާތު ވައްތަރުގެ ކާ އެއްޗެހި އަދި ބޯ އެއްޗެހި ވެސް ތައްޔާރުކޮށް އުޅެއެވެ. ވިހަލަގޮނޑި އާއި ހިތްތަލަ ފުށް އެއްކޮށްގެން ބައެއް ކަހަަލަ ކާ އެއްޗެހި ތައްޔާރުކޮށް ވެސް އުޅެއެވެ.\nގޮނޑިއަށް ފައިބާފައި ހުންނަ ވިހަލަގޮނޑި -- ފޮޓޯ: ގޫގުލް\nފަހަކަށް އައިސް ދިވެހިން ވިހަލަގޮނޑީގެ ވިހަ ފިލުވުމަށް ތަފާތު ގޮތްތަށް ބޭނުން ކުރިއެވެ. އެގޮތުން އެންމެ އާންމުކޮށް ވިހަފިލުވަން ހަދާ ގޮތަކީ ވިހަލަގޮނޑި މެށުމަށްފަހު ފެނަށް ލުމަށްފަހު އެއަށް އުވަ އަޅައިގެން ވިހަ ފިލަންދެން ކައްކަނީ އެވެ. މިގޮތަށް ކަންތައް ކުރުމުން ވިހަ ފިލާ ކަމަށް ވެއެވެ.\nވިހަލަގޮނޑި ވެލަކީ ވަރަށް ވެސް ވިހަގަދަ ވެލަކަށްވާއިރު މި ވެލުގެ ހުރިހާ ބައެއްގައި ވެސް ވިހަ އެކުލެވިގެން ވެއެވެ. މި ވެލުގެ އެންމެ ވިހަ ގަދަ ބަޔަކީ އަޑިއަށް ފައިބާފައި ހުންނަ ވިހަލަގޮނޑި އެވެ. ވިހަލަގޮނޑީގެ ވިހަ ރަނގަޅަށް ނުފިލުވާ ކައިފިނަމަ މީހާގެ ފުރާނައަށް ވެސް ގެއްލުން ވެދާނެ އެވެ. މީގެ ވިހަ އަކީ ވަރަށް ބާރުގަދަ ވިހަ އެކެވެ. ވިހަވުމުގެ އަލާމަތްތަކުގެ ތެރޭގައި ގިނައިން ފަހަނާއަށް ދެވުމާއި ހުއްޓުމެއްނެތި ހޮޑު ލެވުމުގެ އިތުރުން ކަރުހިތްކައި ވަރުދެރަވުން ވެސް ހިމެނެ އެވެ.\nވިހަލަގޮނޑި ވެލެއް-- ފޮޓޯ: ގޫގުލް\nވިހަލަގޮނޑި ވެލަކީ ވަރަށްގިނަ ބަލިތަކުގެ ފަރުވާ އަށް ބޭނުންކުރި ބޭހެކެވެ. އެގޮތުން ބޭރުގެ ބައެއް ގައުމުތަކުގައި ވިހަލަގޮނޑި، ކަނޑައިގެންދާ ތަންތަނުގައި އެޅުމަށްވެސް ބޭނުން ކުރެ އެވެ. އަދި ހަރުފައި ވިހަލައިފި ނަމަ އެކަމަށް ފަރުވާ ކުރުމަށްވެސް ވިހަލަގޮނޑި ބޭނުން ކުރެއެވެ. އަދި މީގެ އިތުރުން ކެންސަރާއި ކިޑްނީގެ ބަލިތަކަށް ވިހަލަގޮނޑި ބޭހުގެ ގޮތުގައި ބޭނުން ކުރެއެވެ.\nވިހަލަގޮނޑި މާ ނުވަތަ ޖިންނި މާ -- ފޮޓޯ: ގޫގުލް\nވިހަލަގޮނޑި ވެލުގެ މަލަކީ ދިވެހި އަންހެން ކުދިން ވަރަށް ކަމުދާ އަދި ގަޔާވާ މަލެކެވެ. މި މަލަށް ޖިންނި މާ ވެސް ކިޔާ އުޅެއެވެ. ބައެއް އަންހެން ކުދިން މި މާ ކަންފަތް ބުޑުގައި ހަރުކޮށްގެން ޒީނަތްތެރި ވުމަށް ވެސް ބޭނުން ކުރެއެވެ. ނަމަވެސް މި މަލުގެ ވިހަގަދަކަން އެނގޭ ހެއްޔެވެ! މި މަލުގައި ވަރަށް ވެސް ވިހަގަދަ މާއްދާއެއް އެކުލެވިގެން ވެއެވެ. މި މާއްދާ ހަށިގަނޑަށް އެތެރެ ވެއްޖެނަމަ ހޭނެތުންވެސް އެކަށީގެން ވެއެވެ. މި މާ ގެންގުޅޭ އިރު ވިސްނާލުން މުހިންމެވެ.


Gaumee Team gai Kane kulhuvan Mourinho idhekolhu\nއިންގްލެންޑްގެ ކެޕްޓަން ހެރީ ކޭން\nޔޫއެފާ ނޭޝަން ލީގްގައި ޑެންމާކާ ދެކޮޅަށް އިންގްލެންޑް ކުޅެން ހަމަޖެހިފައިވާ މެޗުގެ ފުރަތަމަ 11 ގައި ކެޕްޓަން ހެރީ ކޭން ކުޅުވަން އުޅޭތީ ޓޮޓެންހަމް ހޮޓްސްޕާސްގެ ކޯޗް ހޯޒޭ މޮރީނިއޯ ދެކޮޅު ހަދައިފި އެވެ.\nކޭންގެ ފިޓްނަސް އާ މެދު ސުވާލު އުފެދިފައި ވުމުން، އާދީއްތަ ދުވަހުގެ ރޭ ބެލްޖިއަމްއާ ދެކޮޅަށް ކުޅުނު މެޗުގައި ކޭންއަށް ފުރުސަތު ދިނީ ބަދަލު ކުޅުންތެރިޔެއްގެ ގޮތުގަ އެވެ. މާދަމާ ރޭ ޑެންމާކާ ދެކޮޅަށް ކުޅޭ މެޗުގެ ފުރަތަމަ 11 އިން ކޭންއަށް ފުރުސަތު ދިނުމަށް ސައުތުގޭޓް ދަނީ ވިސްނަމުންނެވެ.\nމޮރީނިއޯ ވަނީ އިންޓަނޭޝަނަލް ޕީރިއަޑްގައި ކޭން އާ މެދު ފަރުވާތެރި ވުމަށް ސައުތުގޭޓަށް އިލްތިމާސް ކޮށްފަ އެވެ. އިނގިރޭސި އެހެން ކުލަބުތަކަށް ވުރެ ޓޮޓެންހަމްއަށް މި ސީޒަން ވީ ބަރު އުނދަގޫ ސީޒަނަކަށެވެ. ޔޫރޮޕާ ލީގްގެ ކޮލިފިކޭޝަން ބުރުގައި ކުޅެފައި ވުމުން ކޭން އަށް ވަނީ ވޯކް ލޯޑް ބޮޑުވެފަ އެވެ. މޮރީނިއޯ ވަނީ މެޗުތަކުގައި ކޭން ޒިންމާ ބޮޑު ކޮށްފަ އެވެ.\nމިދިޔަ ހަފުތާގައި ކޭންގެ ފަލަމަސްގަނޑަށް އެރި ތަދެއްގެ ސަބަބުން އޭނާގެ ފިޓްނަސްއަށް އަސަރު ކުރި ކަމަށް އިނގިރޭސި މީޑީއާތަކުން ވަނީ ރިޕޯޓް ކޮށްފަ އެވެ. ސައުތުގޭޓް ބުނެފައި ކޭން އަށް އަނިޔާ ނުވާ ކަމަށެވެ. އެހެން ނަމަވެސް ކުރިމަތިވި ތަދާ ގުޅިގެން އަރާމު ކުރަން ވަގުތުތަކެއް ހޭދަ ކުރަން ޖެހުނު ކަމަށް އޭނާ ބުންޏެވެ. އިނގްލެންޑްގެ އެފްއީން ވަނީ ކޭންގެ ފަލަމަސްގަނޑުގެ ސްކޭންއެއް ވެސް ހައްދާފަ އެވެ.\nމިހާރު ކުލަބާއި ގައުމީ ޓީމާ ދެމެދު ވަނީ ހިޔާލުތަފާތުވުން އުފެދިފަ އެވެ. ސްޕާސްއިން ގަބޫލު ކުރަނީ ކޭންގެ ސްކޭންއެއް ހަދަން ފޮނުވުމަކީ ކޭން އާ މެދު ކަންބޮޑުވާން ޖެހޭ ކަމެއްގެ ގޮތުގަ އެވެ. އަދި ޓޮޓެންހަމްއިން ވަނީ ކޭން އަށް ފިޓްނަސް މައްސަލަ ކުރިމަތިވުމުން ގައުމީ ޓީމަށް އެކަން ރައްދު ކޮށްފަ އެވެ. ބެލްޖިއަމްގެ މެޗުގެ ކުރިން ކޭން ވަނީ މިދިޔަ 29 ދުވަހުގައި 10 މެޗު ކުޅެފަ އެވެ. އޭގެ ތެރެއިން އަށް މެޗުގައި އޭނާ ކުޅެފައި ވަނީ ފުރަތަމަ 11 ގަ އެވެ.\n"މެޑިކަލީ މުއާމަލާތްތަކެއް (ސްޕާސް އާއެކު) ކުރިއަށްދޭ،" ސައުތުގޭޓް ބުންޏެވެ. "މިދިޔަ ބުދަ ދުވަހު އޭނާ ވަނީ ޕްރެކްޓިސް ކުރަން ފަށާފަ، އޭނާއަށް ދިމާވި ގޮތުން އޭނާ ހުރީ އުފަލަކުން ނޫން، އޭނާ ވަނީ އޭގެ ފަހުން އަހަރެމެންގެ މެޑިކަލް ޓީމުގެ ބެލުމުގެ ދަށުން މަސައްކަތްތަކެއް ކޮށްފަ."\nއިންގްލެންޑްގެ ކޯޗް ކަމާ ސައުތުގޭޓް ހަވާލުވި ފަހުން ޓީމުގެ އެންމެ މުހިންމު މަގާމު އޭނާާ ދިނީ ކޭން އަށެވެ. ޓީމުގެ ކެޕްޓަނެއްގެ ޒިންމާއާ އެކު ކޭންގެ ޒިންމާ ގައުމީ ޓީމުގައިވެސް ބޮޑެވެ. އަދި އޭނާ އަކީ ސްޕާސްގެވެސް ވައިސް ކެޕްޓަނެވެ. މޮރީނިއޯގެ ފޯވަޑްލައިންގެ އެންމެ މުހިންމު ކުޅުންތެރިޔާ އެވެ.


ކޮޕް-26: މޫސުމީ ބަދަލުތަކަށް އަސްލު ޒިންމާވާންޖެހެނީ ކޮންބައެއް؟ ކޮޕް-26: މޫސުމީ ބަދަލުތަކަށް އަސްލު ޒިންމާވާންޖެހެނީ ކޮންބައެއް؟\nއިންޑަސްޓްރިއަލައިޒޭޝަންގެ ދުވަސްވަރު އެމެރިކާ / ވެލްގޯސް\nއިންޑަސްޓްރިއަލައިޒޭޝަންގެ ދުވަސްވަރު ތަރައްޤީވެފައިވާ ޤާއުމުތަކުގައިވެސް ޗައިލްޑް ލޭބަރގެ މައްސަލަ ބޮޑު / ފޮޓޯ: އަންނޯން ހިސްޓްރީ\nމިމަހުގެ 31 ވަނަ ދުވަހު ބާއްވާ ތިމާވެށީގެ އެންމެ ބޮޑު ބައްދަލުވުންކަމުގައިވާ ކޮޕް-26 ސަމިޓުގައި އެންމެ ބޮޑު ބަހުޘަކަށްވާނީ މޫސުމަށް އަންނަ ބަދަލުތަކުން އަރައިގަތުމަށް ކުރަންޖެހޭ، ހޭދަ ކުރާނެ ބަޔަކާ މެދުގައި ކަމަށް ބެލެވެއެވެ. ދާދިފަހުން ހެދި ދިރާސާއަކުން ދައްކާގޮތުގައި 2015 ވަނަ އަހަރު ބޭއްވި ޕެރިސް ކޮންފަރެންސްގައި ކަނޑައެޅި ހޭދައިގެ ލަނޑުދަނޑިއަށް ޤައުމުތަކުން ވާސިލު ނުވުމުގެ ސަބަބުން މިހާރު ކުރަންޖެހޭ ޚަރަދު ވަނީ ދެގުނަ އިތުރުވެފައެވެ.\nއަސްލު ޚަރަދު ކުރަންޖެހެނީ ކޮންބައެއް؟\nމޫސުމަށް ބަދަލު އައުން ނުވަތަ ކްލައިމެޓް ޗޭންޖަކީ ދިގުމުއްދަތަކަށް މޫސުމަށް އަންނަ ބޮޑެތި ބަދަލުތަކެވެ. މިފަދަ ބަދަލުތައް ދުނިޔޭގެ ގުދުރަތީ ނިޒާމަށް އަންނަން ފަށާފައިވާ ކަމަށް ރިކޯޑުކުރެވިފައިވަނީ މިހާރު ކުރިއަރާފައިވާ ޤައުމުތަކުން ތަރައްޤީވުމަށް ކުރިއަށްގެންދިޔަ މަސައްކަތްތައް ނުވަތަ އިންޑަސްޓްރިއަލައިޒޭޝަންގެ ތެރޭގައި އެއްވެސް ބެލުމެއް ނެތި ހިންގާފައިވާ ތިމާވެށީގެ ޖަރީމާތަކުގެ ސަބަބުންނެވެ. އެގޮތުން ތަރައްޤީކުރެވުނު އެކި ފެކްޓްރީތަކާއި ކާރުޚާނާތަކުގެ އުފެއްދުންތެރިކަން އިތުރުކުރުމަށް ބޭނުންކުރަމުންދިޔަ ބާވަތްތަކުން ޖައްވައް ބޭރުވަމުންދިޔަ ވިހަ ގޭހަކީ މިހާރު މިދެކޭ މޫސުމީ ބަދަލުތަކުގެ އަސްލުކަމަށް ސައިންސްވެރިން ވިދާޅުވެއެވެ. އެހެންކަމުން މިކަމުގެ ފުރިހަމަ ޒިންމާ އުފުލަންޖެހޭ ބަޔަކީ މިހާރު ތަރައްޤީވެފައިވާ އަދި އިޤްތިޞާދީގޮތުން ދުނިޔޭގެ ބޮޑެތި ބާރުތަކެވެ.\nއޯގަނައިޒޭޝަން ފޯރ އިކޮނޮމިކް ކޯޕަރޭޝަން އެންޑް ޑިވެލޮޕްމަންޓް - އޯއީސީޑީގެ ބައްދަލުވުމެއް / ފޮޓޯ: ޕެޓްރިކް ސެމެންސްކީ - އޭއެފްޕީ\n2015 ވަނަ އަހަރު ޕެރިސްގައި ބޭއްވި ކޮންފަރެންސްގައި މުއްސަނދި ޤައުމުތަކުންވަނީ ތަރައްޤީވަމުން އަންނަ ޤައުމުތަކަށް މޫސުމީބަދަލުތަކުން އަރައިގަތުމަށް އެހީވުމަށް 2020 ވަނަ އަހަރާއި ހަމައަށް އަހަރަކު 100 ބިލިއަން އެމެރިކާ ޑޮލަރު ޚަރަދުކުރުމަށް އެއްބަސްވެފައެވެ. އެހެންނަމަވެސް މިލަނޑުދަނޑިއަށް އެޤައުމުތަކުން ވާސިލުވެފައެއް ނުވެއެވެ. ނަތީޖާއެއްގެ ގޮތުން މިހާރު ޚަރަދުކުރަންޖެހޭ ޢަދަދު ދެގުނަ އިތުރުވާނެކަމަށް ބައިނަލްއަޤުވާމީ ބޮޑެތި މައްސަލަތައް ދިރާސާކުރާ ޖަމިއްޔާއެއްކަމަށްވާ ސެންޓަރ ފޯރ ގްލޯބަލް ޑިވެލޮޕްމަންޓް ސީޖީޑީން ވިދާޅުވެއެވެ.\nމުޅި ދުނިޔޭގެ އިޤްތިޞާދުގެ 80 އިންސައްތަ ހިއްސާކުރާ 38 ޤައުމުގެ ދަރަނި\nސީޖީޑީން ހާމަކުރައްވާ ގޮތުގައި ދުނިޔޭގެ ވިޔަފާރިއާއި އިޤްތިސާދުގެ 80 އިންސައްތަ ހިއްސާކުރާ އޯގަނައިޒޭޝަން ފޯރ އިކޮނޮމިކް ކޯޕަރޭޝަން އެންޑް ޑިވެލޮޕްމަންޓް އޯއީސީޑީ ގައި ހިމެނޭ 38 ޤައުމުން ކުރިއަށް އޮތް 80 ވަރަކަށް އަހަރުދުވަހުގެ ތެރޭގައި އަހަރަކު ގާތްގަނޑަކަށް 190 ބިލިއަން އެމެރިކާ ޑޮލަރު މިކަމަށް ޚަރަދުކުރަންޖެހެއެވެ.\nސީޖީޑީން ދެކޭގޮތުގައި މޫސުމަށް އަންނަމުންދާ ބަދަލުތަކުގެ ސަބަބުން ތަރައްޤީވެފައިވާ ޤައުމުތަކުން އެހެން ޤައުމުތަކަށް އަދާކުރަންޖެހޭ ދަރަނީގެ 45 އިންސައްތަ ހިއްސާކުރަނީ މި 38 ޤައުމުންނެވެ. މިވަގުތު އެންމެ ބޮޑަށް ޖައްވަށް ވިހަ މާއްދާތައް ބޭރުކުރަމުންދާ4ޤައުމު މިލިސްޓުން އުނިވާ ސަބަބަކީ މިކަމަށް ކުރާނެ ހޭދަ ބެލުމަށް ޖައްވަށް ވިހަ ގޭސް ބޭރުކުރަން ފެށި ތާރީޚު ޖެހި ހިސާބުގައި މިޤައުމުތައް ތަރައްޤީވާން ނުފެށުމެވެ. މިޤައުމުތަކަކީ ބްރެޒިލްއާއި ރަޝިއާ އާއި އިންޑިއާގެ އިތުރުން ޗައިނާއެވެ. އެހެންނަމަވެސް މިދަނޑިވަޅުގައި މިޤައުމުތަކުން ޖައްވަށް ބޭރުކުރާ ވިހަ މާއްދާތައް އިންތިހާއަށް އިތުރުވެފައިވާތީ ސީޖީޑީން ވިދާޅުވީ މިދަރަނީގެ 34 އިންސައްތަ ހިއްސާކުރަނީ މި 4ޤައުމު ކަމަށެވެ.\nމިޤައުމުތައް ތަރައްޤީވާން ފެށި ހިސާބުން ބަލާއިރު ޖައްވަށް ބޭރުވާ ވިހަ ގޭހުގެ ފަސްބައިކުޅަ ތިންބައި ޖައްވަށް ދޫކުރަމުން އަންނަނީ މިޤައުމުތަކުންނެވެ. އެއީ ތަރައްޤީވަމުން އަންނަ ޤައުމުތަކުގެ ނިސްބަތުން ބަލާއިރު 100 ގުނަ އިތުރު ޢަދަދެކެވެ. ފަޤީރު ޤައުމުތަކުން ޖައްވަށް ބޭރުކުރާ ވިހަމާއްދާގެ ނިސްބަތްހުރީ 1 އިންސައްތައަށްވުރެ ދަށުގައި ކަމަށް ތަފާސް ހިސާބުތަކުން ދައްކައެވެ.\nއެހެންކަމުން މިފަހަރުގެ ކޮޕް ސަމިޓުގެ އެންމެ ހޫނު ބަހުޘަކަށްވާނީ މިހޭދަކުރަން ޤައުމުތައް އެއްބަސްވުމާއި ގުޅޭގޮތުން ކަމަށް ބެލެވެއެވެ. އދ.ގައި ހިމެނޭ ދުނިޔޭގެ 193 ޤައުމުގެ ތެރެއިން މިބަހުޘްގައި 42 ޤައުމާ ދެކޮޅަށް 151 ޤައުމަކުން އަރާނެއެވެ. ސަބަބަކީ މިއީ އެޤައުމުތަކުގެ ކުރިމަގާ ގުޅިފައިވާ އެޤައުމުތަކުގެ ތަރައްޤީއާއި ދެމެހެއްޓުމާ ގުޅިފައިވާ އިންސާނީ ބޮޑު ކާރިޘާއަކަށް ވަމުންދާ މައްސަލައަކަށް ވުމުންނެވެ.


އުފާ ފުޓުސަލް ކަޕް – ބޮޑު ތަފާތަކުން ޑަބަލްއެލް ބަލިކޮށް ތިޔަމަސް ފައިނަލަށް – Ungoofaaru\nބަނޑޭރިގަނޑު/ޚަބަރު/އުފާ ފުޓުސަލް ކަޕް – ބޮޑު ތަފާތަކުން ޑަބަލްއެލް ބަލިކޮށް ތިޔަމަސް ފައިނަލަށް\nއިބްރާހީމް ޒަޔާން5ސެޕްޓެމްބަރ 2019\nމެޗުގެ މޮޅުކުޅުންތެރިޔާ އިބްރާހީމް މުބީން އާއި ޝަރަފްވެރި މެހުމާނު ޓްރޮފީ ހަވާލުކޮށްދެއްވަނީ\nއުފާ ފުޓުސަލް ކަޕްގެ ފައިނަލްގެ ފުރަތަމަ ޖާގަ ތިޔަމަސް އެކްސް ސްޕޯރޓްސް ހޯދައިފިއެވެ. ތަޔަމަސް ފައިނަލުން ޖާގަހޯދީ ރޭ ކުޅެވުނު ސެމީފައިނަލްގެ ފުރަތަމަ މެޗުގައި ޑަބަލް އެލްގެ މައްޗަށް6– 1 ތަފާތުބޮޑު ނަތީޖާއަކުން ކުރި ހޯދައިގެންނެވެ.\nމެޗުގައި ފުރަތަމަ ލަނޑު ޖަހާ ލީޑުނެގީ ޑަބަލް އެލްއިންނެވެ. މިލަނޑު ޖަހައިދިނީ 8 ވަނަ މިނެޓްގައި މުހައްމަދު މުއީންއެވެ. ތިޔަމަސް އެކްސް ގެ ލަނޑުތައް ޖަހައިދިނީ މަމްދޫހު އަބްދުލް ޤާދިރު3ލަނޑު، އިބްރާހީމް މުބީން2ލަނޑު އަދި އުޒައިރު ހަސަން އެއްލަނޑެވެ.\nމެޗުގެ މޮޅު ކުޅުންތެރިއަކަށް ހޮވިފައިވަނީ ތިޔަމަސް އެކްސްގެ އިބްރާހީމް މުބީންއެވެ. މޮޅު ކުރުންތެރިޔާއާއި ޓްރޮފީ ހަވާލުކޮށްދެއްވީ ޝަރަފްވެރި މެހުމާނު ރ އަތޮޅު ކައުންސިލްގެ ރައީސް އަލްފާޟިލް އަލީ ޝާހިދުއެވެ.\nތިޔަމަސް އެކްސް ސްޕޯރޓްސް އަދި ޑަބަލް އެލް ބައްދަލުކުރިސެމީފައިނަލް މެޗުގެ ފޭސްބުކް ލައިވް ވީޑިއޯ\nUFAA Futsal Cup 2019, Semi-Final 1 / Thiyamus X Sports Vs The Double L. #UFAAFutsalCup2019 #ufaasports #ufaa #ungoofaarucommunitycentre Lotus Bike Shop State Trading Organization Plc\nPosted by Ungoofaaru.com on Wednesday,4September 2019\nރ. އުނގޫފާރު އުފާ ފުޓުސަލް ކަޕް 2019 ދަ ޑަބަލް އެލް ތިޔަމަސް އެކްސް\nއުފާ ފުޓްސަލް ކަޕް - ގުރޫޕްގެ ފަހު ދެމެޗު ޕޮލިސް އަދި ތިޔަމަސް އިން ކާމިޔާބުކޮށްފި


BML Covid scheme in 100 Million Rufiyaa dhookoffi – adduLIVE\nބީއެމްއެލް ކޮވިޑް ސްކީމުން 100 މިލިއަން ރުފިޔާ ދޫކޮށްފި\nMay 12, 2020, 13:56 އަލީ ހުޒާމް\nކޮވިޑް-19 އާއި ގުޅިގެން މާލީ ދަތިތައް ކުރިމަތިވި ފަރާތްތަކަށް ހާއްސަކޮށް ބޭންކު އޮފް މޯލްޑިވްސް (ބީއެެމްއެލް) ތައާރަފުކުރި "ކޮވިޑް ރިކަވަރީ ސްކީމް" މިހާތަނަށް 100 މިލިއަން ރުފިޔާ ދޫކޮށްފައިވާކަމަށް ބޭންކުން ބުނެފިއެވެ.\nބޭންކުން ބުނީ ރިކަވަރީ ސްކީމުން މިހާތަނަށް 73 ފަރާތަކަށް 100 މިލިއަން ރުފިޔާ ދޫކޮށްފައިވާކަމަށެވެ.\nކޮވިޑް-19 އާއި ގުޅިގެން ލިބެމުންދާ މާލީ ގެއްލުން ކުޑަކުރުމަށް ބޭންކުން ދޫކުރާ މިލޯނު ދެނީ ރިސޯޓު ތަކުގެ އިތުރުން އަހަރެއްގެ މައްޗަށް ޓާންއޯވާގެ ގޮތުގައި 10 މިލިއަނަށް ވުރެ މަތީ އަދަދެއް ހޯދައިފައިވާ ވިޔަފާރިތަކަށެވެ.\nމިއީ އެއްވެސް ރަހުނަކާ ނުލައި، އަހަރަކު ހަ ޕަސެންޓު އިންޓްރެސްޓްގައި ދޫކުރާ ލޯނެކެވެ. މި ލޯނު އަނބުރާ ދެއްކުމަށް ހަ މަހުގެ ގްރޭސް ޕީރިއަޑެއް ހިމެނިގެން ޖުމްލަ ތިން އަހަރުގެ މުއްދަތެއް ލިބޭނެ އެވެ. މި ގްރޭސް ޕީރިއަޑްގައި އިންޓްރެސްޓް އަދި ޕްރިންސިޕަލް ޕޭމަންޓް ދައްކާކަށް ނުޖެހޭނެ އެވެ.\nބޭންކުގެ އިތުރުން ކޮވިޑް-19ގެ މާލީ ދަތިތަކުން ވަނީ 2.5 ބިލިއަން ރުފިޔާގެ ރިލީފު ޕެކޭޖެއް އެކުލަވާލާފައެވެ.


ވަޒީފާގެ ފުރުސަތު - ޖަމާޢަތްތެރި (ފިރިހެން)\nކޮންޓްރެކްޓް - 1 އަހަރު (ކޮންޓްރެކްޓް ގެ މުއްދަތު އިތުރު ކުރެވޭނީ މަސައްކަތުގެ ފެންވަރާއި ނަތީޖާއަށް ބެލުމަށްފަހު)\nމާލޭ ސިޓީ ކައުންސިލްގެ އިދާރާ / ފްލެޓްސް އެންޑް އެސެޓްސް މެނޭޖްމަންޓް / މިސްކިތް، ސަހަރާ އަދި މޯޗަރީ\nއެހެނިހެން އެލަވަންސްގެ ގޮތުގައި މަހަކު -/700 ރުފިޔާ\nއިތުރު ގަޑީގައި މަސައްކަތްކުރާނަމަ ހަމަޖެހިފައިވާ އުސޫލުން އިތުރުގަޑީގެ ފައިސާ ލިބިދެވޭނެ.\nމީހަކު ނިޔާވެގެން ހިނަވާގެއަށް ގެނައުމާއެކު އިސްލާމްދީނުގެ ހަމަތަކާއެއްގޮތަށް ހިނެއުން.\nމައްޔިތާލެވޭނެވަރުގެ ސަންދޯކެއްގެ މިންތަކާއި މައްޔިތާ ކަފުންކުރުމަށް ގެންނަން ބޭނުންވާތަކެތި މައްޔިތާގެ އާޢިލާއަށް އަންގާ އެތަކެތި އޮފީހުން ކަނޑައަޅާ ޖަމިއްޔާއިން ލިބެން ހުންނާނެކަން އެންގުން.\nވަޅުކޮންނަންވީ މިން ވަޅުކޮންނަ މީހުންނަށް އެންގުން.\nމައްޔިތާ ކަށުނަމާދު ކުރާނެ މިސްކިތަކާއި ކަށުނަމާދު ކުރާނެ ވަގުތެއް އާއިލާގެ ފަރާތުން އޮޅުން ފިލުވުން.\nމައްޔިތާހިނަވާ ކަފުންކޮށް މޫނުދައްކާ ނިމުމުން މޫނުއަޅާ މައްޔިތާ ސަންދޯކައްލާ ކަށުނަމާދަށް ގެންދިއުމަށް ތައްޔާރު ކުރުން\nފިރެހެން ޖަމާޢަތްތެރިއެއްނަމަ ކަށުނަމާދު ކުރުމަށް މައްޔިތާގެ އާއިލާމީހުންބޭނުންވާ މިސްކިތަކަށް މައްޔިތާގެންގޮސްދިނުން.\nފިރިހެން ޖަމާޢަތްތެރިއެއްނަމަ ކަށުނަމާދު ކުރުން.\nފިރިހެން ޖަމާޢަތްތެރިއެއްނަމަ މައްޔިތާ ވަޅުލުމުގެ އެންމެހާ މަސައްކަތްތައް ކުރުން.\nމައްޔިތާ ހިނެއުމަށް ބޭނުންކުރި އަށި ރަނގަޅަށް ދޮވެ ސާފުކުރުވުން.\nމައްޔިތާ ހިނެއުމަށް ބޭނުންކުރި ހިނަވާގެ ދޮވެ ރަނގަޅަށް ސާފުކުރުވުން.\nކައުންސިލުން ފާސްކުރާ ނިންމުންތައް ތަންފީޒުކުރުމަށް ފުރިހަމައަށް އެއްބާރުލުންދީ، އެފަދަ ނިންމުންތައް ތަންފީޒުކުރުމުގައި އިދާރީގޮތުން ކުރަންޖެހޭ އެންމެހައި ކަންތައް ސެކްރެޓަރީ ޖެނެރަލްގެ ނުވަތަ ސްޕަވައިޒަރުގެ ލަފަޔާ އިރުޝާދުގެ މަތިން ކުރުން.\nކައުންސިލް އިދާރާގެ މަސައްކަތްތަކާއި ކައުންސިލްގެ ނިންމުންތައް ތަންފީޒުކުރުމާއިގުޅޭ އެންމެހައި ކަންކަމުގައި ކައުންސިލަށާއި ސެކްރެޓަރީ ޖެނެރަލަށް ފުރިހަމައަށް ޖަވާބްދާރީވުން.\nޖަމާޢަތްތެރިކަމުގެ ސަނަދު ލިބިފައިވުން، ނުވަތަ\nޖަމާޢަތްތެރިކަމުގެ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް3ގެ ސަނަދެއް ޙާސިލްކޮށްފައިވުން.\nފުރިހަމަ ކޮށްފައިވާ ކޮންޓްރެކްޓް ވަޒީފާއަށް އެދޭ ފޯމު (މި ފޯމް މި އިދާރާގެ ވެބްސައިޓުންނާއި (www.malecity.gov.mv) މި އިދާރާގެ މައްޗަންގޮޅި އޮފީހުން ލިބެންހުންނާނެއެވެ).\n(ށ) މަތީ ތައުލީމުދޭ ރާއްޖޭގެ މަރުކަޒަކުން ދޫކޮށްފައިވާ ތައުލީމީ ސެޓުފިކެޓުތަކުގެ ކޮޕީއާއި ޓްރާންސްކްރިޕްޓްގެ ކޮޕީ، ނުވަތަ ކޯސް ފުރިހަމަކުރިކަމުގެ ލިޔުމުގެ ކޮޕީއާއި ޓްރާންސްކްރިޕްޓްގެ ކޮޕީ.\n5. ވަޒީފާގެ މަސައްކަތު ދާއިރާއާއި ގުޅޭ ކުރުމުއްދަތުގެ ކޯސްތަކާއި ތަމްރީނު ސެޓްފިކެޓްތަކުގެ ކޮޕީ.\nޤާބިލްކަން ކަށަވަރުކުރުމަށް އިންޓަރވިއުކޮށްގެން.\nއިގިރޭސިބަހުން ރަނގަޅަށް ލިޔަންކިޔަން، އަދި ވާހަކަ ދައްކަން އެނގުމާއެކު ގިނަ ވަގުތު މަސައްކަތުގައި އުޅެވޭނެ ފަރާތްތައް.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 10 ނޮވެންބަރު 2021 ގެ 13:30 ގެ ކުރިން، މައްޗަން ގޮޅީގައި ހުންނަ މާލޭ ސިޓީ ކައުންސިލްގެ އިދާރާއަށެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އަދި އިމްތިޙާނު އޮންނާނީ، 14 ނޮވެންބަރު 2021 އާއި 15 ޑިސެންބަރު 2021 އާ ދެމެދު، މައްޗަންގޮޅީގައި ހުންނަ މާލޭ ސިޓީ ކައުންސިލްގެ އިދާރާ ގައެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ (3306727 / 7989840) އަށެވެ. އީ-މެއިލް ކުރާނީ ([email protected]) އަށެވެ.\n26 ރަބީޢުލްއައްވަލް 1443\n01 ނޮވެންބަރު 2021\nޕަބްލިޝްކުރި ތާރީޚު: 01 ނޮވެންބަރު 2021\nސުންގަޑި: 10 ނޮވެންބަރު 2021 13:30\n- CONTRACT Job Application\n- CV Formate


މިލަންދޫން މީހަކު މަސްތުވާތަކެއްޗާއެކު ހައްޔަރުކޮށްފި\nބުރާސްފަތި ،13 ފެބުރުއަރީ 2020 / 8:26\nމަސްތުވާތަކެއްޗާ ދެކޮޅަށް ފުލުހުން ކުރަމުންދާ މަސައްކަތްތަކުގެ ތެރެއިން ށ. މިލަންދޫ ޕޮލިސް ސްޓޭޝަނާއި ފުލުހުންގެ އިންޓެލިޖެންސް ގުޅިގެން ހިންގި އޮޕަރޭޝަނެއްގައި މިލަންދޫން މީހަކު މަސްތުވާތަކެއްޗާއެކު ހައްޔަރުކޮށްފިއެވެ.\nމިލަންދޫގައި މަސްތުވާތަކެތީގެ ވިޔަފާރިކުރާ ކަމަށް ފުލުހުންގެ އިންޓެލިޖެންސަށް ލިބުނު މަޢުލޫމާތަކާ ގުޅިގެން ހިންގި މި އޮޕަރޭޝަންގައި ހައްޔަރުކޮށްފައިވަނީ 23 އަހަރުގެ ދިވެހި ފިރިހެނެކެވެ.\nމި ހިނގާ ފެބްރުއަރީ މަހުގެ 11 ވަނަ ދުވަހު ހިންގި މި އޮޕަރޭޝަންގައި ކޯޓު އަމުރެއްގެ ދަށުން އޭނާ ހައްޔަރުކޮށް، އޭނާ ދިރިއުޅޭ ގެ ބަލައި ފާާސްކުރިއިރު މަސްތުވާތަކެތި ކަމަށް ޝައްކުކުރެވޭ އެއްޗެއްހުރި ފަސް ރަބަރު ޕެކެޓާއި މަސްތުވާތަކެތި ކަމަށް ޝައްކުކުރެވޭ އެއްޗެއްހުރި ނުވަ ކަރުދާސްކޮޅު ފެނިފައިވެއެވެ.\nމި މައްސަލައިގައި ހައްޔަރުކޮށްފައިވާ މީހާގެ ބަންދާމެދު ގޮތެއް ނިންމުމަށް ށ. ފީވަކު މެޖިސްޓްރޭޓް ކޯޓަށް ހާޒިރުކުރުމުން، މިިނިސްޓްރީ އޮފް ހޯމްއެފެއާޒުން ކަނޑައަޅާ ތަނެއްގައި ބަންދުގައި ބެހެއްޓުމަށް 15 ދުވަހުގެ މުއްދަތު ދީފައިވެއެވެ.


Manchester United gai 15 aharu madu kuran beynun: Mourinho | Mihaaru\n20 ޖުލައި 2017 - 08:542comments\nޔުނައިޓެޑަށް 26 އަހަރު ކޯޗުކޮށްދިނުމަށް ފަހު އެލެކްސް ފާގަސަން އެ ޓީމުން ދުރުވުމުން ދެން އެ ޓީމާ ހަވާލުވީ ޑޭވިޑް މޮއިސް އާއި ލުއީ ވެން ހާލް އެވެ. މޮއިސް ހަތް މަހުގެ ތެރޭގައި މަގާމުން ވަކިކުރިއިރު، ވެން ހާލަށް ހުރެވުނީ ދެ ސީޒަނުގަ އެވެ.\nމޮރީނިއޯ ވަނީ މިދިޔަ އަހަރު ޔުނައިޓެޑާ ހަވާލުވެ ފުރަތަމަ ސީޒަނުގައި އިނގިރޭސި ލީގު ކަޕާއި ޔޫރޮޕާ ލީގު ކާމިޔާބު ކޮށްފަ އެވެ. އާ ސީޒަނަށް ތައްޔާރުވުމުގެ ގޮތުން ޔުނައިޓެޑުން ޕްރީ ސީޒަނަށް ތައްޔާރުވަމުން ދާއިރު، އީއެސްޕީއެން އަށް ދިން އިންޓަވިއުއެއްގައި މޮރީނިއޯ ބުނީ ދިގު މުއްދަތަކަށް އެ ޓީމުގައި މަޑުކުރަން ބޭނުންވާ ކަމަށެވެ.\n"އަހަރެން މި ހުރީ ތައްޔާރަށް. ކުރިއަށް އޮތް 15 އަހަރު މި ކްލަބްގައި މަޑުކުރަން ވެސް ތައްޔާރަށް. ކީއްވެ އަހަންނަށް މަޑުނުކުރެވެންވީ،" މޮރީނިއޯ ބުންޏެވެ.\nމީގެ ކުރިން މޮރީނިއޯގެ ކޯޗިން ކެރިއަރުގައި ތިން ސީޒަނަށް ވުރެން ގިނައިން އެއްވެސް ޓީމެއްގައި އޭނާ މަޑުކޮށްފައެއް ނުވެ އެވެ. އޭގެ ތެރޭގައި ޗެލްސީ، ރެއާލް މެޑްރިޑް އަދި އިންޓަ މިލާން ހިމެނެ އެވެ.\nމޮރީނިއޯ ބުނީ ކޯޗިންގެ ވަޒީފާ އަކީ ޕްރެޝަރު ބޮޑު ކަމެއް ކަމަށާއި އެ ޓީމެއްގައި ހުރުމަކީ ވަރަށް ކެރިގެން ކުރިމަތިލާން ޖެހޭ ކަމެއް ކަމެވެ.\n"ކޯޗުން ގެންނަނީ މޮޅުވާން. އެއްޗެއް ތައްޔާރު ކުރެވެނީ ވަގުތުން. ކޮންމެ ބައެއްގެ ވިސްނުން ވެސް ހުންނަނީ ހަމައެކަނި މޮޅަށް. ބަލިވާ ބައެއް ކުރާ މަސައްކަތް ބަލައިގަންނަނީ މަދު ފަހަރަކު. މި ހުރިހާ ޕްރެޝަރެއް އޮންނަނީ އެކަކަށް އެއީ ކޯޗަށް. އެހެން ވުމުން މަގާމުގައި ދެމިހުރެވޭނީ ވަރަށް ކެތްތެރިވެގެން،" މޮރީނިއޯ ބުންޏެވެ.\nމޮރީނިއޯގެ ވިސްނުން ހުރީ ފާގަސަންގެ ކިބައިން މިސާލު ނެގުމަށެވެ. އަދި ޓީމެއް އެކުލަވާލައި ދުރު ވިސްނުމަށް މަސައްކަތް ފެށުމެވެ.\n"މިސާލަކަށް ބަލާއިރު ފާގަސަން މަސައްކަތް ކުރީ ޓީމެއް އެކުލަވާލައިގެން ކުރިއަށްދާން އެ ގޮތަށް އޭނާ އަށް ކާމިޔާބު ހޯދުނު. އެ ފިޔަވަޅު މަތީގައި އަހަރެން ވެސް ކުރިއަށް ގޮސް ކާމިޔާބު ނުހޯދެންވީ ސަބަބެއް ނެތް،" މޮރީނިއޯ ބުންޏެވެ.\nއޭނާ ބުނީ ޔުނައިޓެޑްގެ ތާރީހުގައި ފާހަގަކޮށްލެވޭ ވަރުގެ ކާމިޔާބީތައް ހޯދަން ބޭނުންވާ ކަމަށެވެ.


Mifaharu FitFazil'eh Noon, "Sharumeela" Aaiek Lotus Arttey! | Fenvaru Online\nއާއްޓެގެ "ޝަރުމީލާ ލަކީޑްރޯ" ގެ އިނާމު\nމިފަހަރު ފިޓް ފާޒިލެއް ނޫން، "ޝަރުމީލާ" އާއިއެކު ލޮޓަސް އާއްޓޭ!\n23:06 - 24 ޖޫން 2020 -0ކޮމެންޓް\nފާއިތުވެ މިދާ ދެތިންދުވަހީ ޝަރުމީލާއެއް ނުފެނިގެން އެތަކެއް ބަޔަކު ސޯޝަލް މީޑިއާގައި "ފޮރެންސެކް" ތަހްގީގުތައްކޮށް، ޕްރޮފެސަރ ޢުޤައިލްގެ "ފޭސް ރެކޮގްނިޝަން" ސޮފްޓްވެއަރގެ ބޭނުން ހިފައިގެންވެސް، ބުނެވިދިޔަ ޝަރުމީލާއަކު ކަށަވަރު ނުކުރެވި ދިޔަ ދެތިން ދުވަހެވެ. އަދިވެސް އެތަކެއް ބަޔަކު އެމަސައްކަތުގައި ހޭބޯނާރައި އެބަހަރަގެން އުޅެމުން ދެއެވެ.\nމިހާލަތުގައި މުޅި މީސްމީޑިއާ ވަނިކޮށް، މަޝްހޫރު ވިޔަފާރިވެރިޔާ ލޮޓަސް އާއްޓެ މިވަނީ މިރޭގެ އިރާކޮޅުގެ ވަގުތެއްގައި ޓްވިޓަރ އަށް "ޝަރުމީލާ" އެއް ދޫކޮށްލާފައެވެ. 'ހަމަ "ގިވް އަވޭ" އެކެވެ. އެކަމަކު ފިޓް ފާޒިލް ހެދިގޮތަކަށް ނުހައްދަވާނެކަން ޔަގީނާއި ގާތެވެ. އެހެނީ އާއްޓޭއަކީ ސެލެބްރިޓީއެއް ނޫނެވެ. އަދި އާއްޓޭ ލަކީޑްރޯއަށް ހުޅުވާލީ، "ފޮލޯވަރުން" ކޮޅެއް އިތުރު ކޮށްލާކަށް ނޫނެވެ.\nއާދޭހެވެ ! ވިޔަފާރި އިޝްތިހާރަކަށް ވެދާނެއެވެ. އެހެންނަމަވެސް ފާޒިލްހާ "ފޭކް" ނުވާނެތާދޯއެވެ. މި ރަމަޟާން މަހުގެ ތެރޭގައިވެސް ތަފާތު ލަކީޑްރޯތައް ހިންގިއެވެ. ޝަރުމީލާގެ ނަމުގައި ނޫނަސް މެއެވެ. "ގިވް އަވޭ" ލިބުން ފަރާތް ހޯދުމަށް ޑާޓާ ޕެކޭޖެއް ހުސްކުރަން ނުޖެހުނެވެ. އަދި އިނާމު ލިބުނުއިރު، "ޝަރުމީލާއިން" ތިބީކީ ފޮރުވާފައެއްވެސް ނޫންނެވެ. ހާމަކަން ބޮޑު ގޮތެއްގައި ކާކުކަން އެނގެއެވެ.\nއާއްޓެގެ "ޝަރުމީލާ ލަކީ ޑްރޯގެ" އިނާމަކީ 26000 ރުފިޔާގެ އަގުހުރި، 125 ސީސީގެ މޮޓޯ ސަައިކަލެކެވެ. މި ލަކީޑްރޯ ކުރިއަށްދާނީ ޓްވިޓަރގައެވެ. ބައިވެރިވާން ބޭނުން ފަރާތްތަކުން އާއްޓެގެ ޕޯސްޓަށް4އަކުރުގެ އަދަދެއް ޖަހައި ކޮމެންޓް ކުރަމުން ގެންދާނީއެވެ. އަދި ކޮންމެ ކޮމެންޓެއްގައިވެސް އެއްފަހަރާ ލިޔެވޭނީ5އަދަދެވެ. އެހެނެއްކަމަކު ކޮމެންޓް ކުރުމަށް ހައްދެއް ސުމާރެއް ނެތެވެ. 27 ޖޫން 2020 ވަނަ ދުވަހުގެ ރޭގެ 11:00އާއި ހަމައަށް މި ލަކީޑްރޯ ދެމިގެން ދާނެއެވެ.\nއާއްޓެގެ ލަކީޑްރޯ ޓްވީޓް\nފިޓް ފާޒިލްގެ ޝަރުމީލާ ހޯދުން ދޫކޮށްލާފައި، އާއްޓެ މިދެއްކި ޝަރުމީލާގެ އަތުގައި ހިފާށެވެ. ވިކްޓޯރިއާ ސީކްރެޓް ކޮސްމެޓިކް ސެޓެއް ނުލިބުނެއްކަމަކު، ކޮންމެވެސް އެކަކަށް ސައިކަލު ލިބޭނެކަން ކަށަވަރެެވެ. އާއްޓެވަނީ މިމަސައްކަތައް "ހިންޓެއް" ވެސް ދެއްވާފައެވެ. އަލުން އަނބުރައިގޮސް އާއްޓެގެ ޓްވީޓް ބަލައިލާށެވެ. ހިންޓް ލިބޭނެއެެވެ.\nފިޓް ފާޒިލްލަކީޑްރޯލޮޓަސް ފިހާރަ\nފާޒިލްގެ ވީޑިޔޯއިން ޝަރުމީލާޔާއި މެދު އިތުރު ސުވާލު


އަދުރޭ، ނަޝީދަށް: ލެޔާ ކުޅެފި، ތިދިޔައީ ސަމާސާއަށްވުރެ މާ މައްޗަށް – Dhen.mv\nއަދުރޭ، ނަޝީދަށް: ލެޔާ ކުޅެފި، ތިދިޔައީ ސަމާސާއަށްވުރެ މާ މައްޗަށް\nJune 6, 2020 - 5:57 pm\nލެޔާ ކުޅުމަކީ އާދައިގެ ކަމެއް ނޫން ކަމަށާއި ސަމާސާ އަށްވުރެ މާ މައްޗަށް ގޮސްފި ކަމަށް ވިދާޅުވެ މަޖިލިސް ރައީސް މުހައްމަދު ނަޝީދަށް، ޕީއެންސީގެ ރައީސް އަބްދުއްރަހީމް އަބްދުﷲ (އަދުރޭ) ރައްދު ދެއްވައިފި އެވެ.\nއަދުރޭ މިގޮތަށް ވިދާޅުވެފައި މިވަނީ ގާނޫނު އަސާސީ އިސްލާހުކުރަން މިދިޔަ ހޯމަ ދުވަހުގެ ރޭ ބޭއްވި ރައްޔިތުންގެ މަޖިލީހުގެ ޖަލްސާގައި، ނައިފަރު ދާއިރާގެ މެމްބަރު އަހްމަދު ޝިޔާމް އަށް މަޖިލީހުގެ އެމްޑީޕީ މެމްބަރުން ހަމަލާ ދިން މައްސަލައިގަ އެވެ.\nގާނޫނު އަސާސީއަށް ގެންނަ އިސްލާހުގެ މަސައްކަތް އިދިކޮޅު ކޯލިޝަނުން ލަސް ކުރީ ކަމަށް ވިދާޅުވެ ރައީސް ނަޝީދު ވާހަކަދެއްކެވުމުން ޝިޔާމް ވަނީ ޖަލްސާގައި އަޑުގަދަ ކުރައްވާފަ އެވެ. އެއާއެކު ރައީސް ނަޝީދު ވަނީ ޝިޔާމްގެ ނަން އިއްވާ މަޖިލީހުގެ ތަޅުން ދޫކުރައްވާ ވަޑައިގަތުމަށް އަންގަވާފަ އެވެ.\nނަމަވެސް އެކަމަށް ޝިޔާމް ދެކޮޅު ހެދުމުން އެމްޑީޕީ މެމްބަރުން އޭނާ ތަޅުމުން ނެރެން މަސައްކަތް ކުރުމުގެ ތެރޭގައި އެ މެމްބަރުންނާ ދެމެދު ކޮންމެވެސް ވަރެއްގެ ކުރިމަތިލުންތަކެއް ހިނގާ ޝިޔާމަށް ވަނީ އަނިޔާ ވެފަ އެވެ. އެ އަނިޔާތަކަށް ޝިޔާމް ވަނީ އޭޑީކޭ ހޮސްޕިޓަލަށް ގޮސް ފަރުވާވެސް ހޯދާފަ އެވެ.\nއެރޭގެ ޖަލްސާގައި ޝިޔާމް މަޖިލީހުގެ ތަޅުމުން އެމްޑީޕީގެ މެންބަރުން ނެރުއްވާ ވީޑިއޯއެއް ހިމަނައި ކުރައްވާފައިވާ ޓްވީޓްގައި އަދުރޭ ވިދާޅުވީ ގައިގެ ހަމަށް ތަދުކޮށްފި ކަމަށާއި ތަދު ވެއްޖެ ކަމަށެވެ. ލެޔާވެސް ކުޅެ، ލޭ ދައްކައިފި ކަމަށެވެ. އަދި ނަޝީދާއި އެމްޑީޕީގެ މެންބަރުން އަނިޔާވެރިކަމުގެ އިންތިހާއަށް ގޮސްފި ކަމަށް އޭނާ ވިދާޅުވި އެވެ.\n"ލެޔާ ކުޅުމަކީ އާދައިގެ ކަމެއް ނޫން، ސަމާސާއަށްވުރެ މާ މައްޗަށް ތިދިޔައީ،" އަދުރޭ ވިދާޅުވި އެވެ.\nGai hamah thadhu kohfi.thadhu vejje.leyaa kulhefi.ley dhahkaifi.aniyaaveri kamuge inthihaa ah @MohamedNasheed adhi MDP ah nisbaiyvaa MPs thi dhiya’ee.leyaa kulhumakee aadhaige kameh noon.samaasaa ah vure maa mahchah thi dhiya’ee @DhiyaresNews @dhenonline @avasmv pic.twitter.com/S2K0jMXpSR\n— Abdul Raheem Abdulla (@Banafsaa) June 6, 2020\nއަދުރޭ މިގޮތަށް ވިދާވެފައިވާއިރު، އެރޭގެ ޖަލްސާގައި ހިނގާ ދިޔަ ހަމަނުޖެހުންތަކުގައި ޝިޔާމަށް ލިބުނު އަނިޔާތަކަށް ފަރުވާ ހޯއްދެވުމަށް ރާއްޖޭން ބޭރަށް ވަޑައިގަންނަވަން ޖެހިދާނެ ކަމަށް އޭނާ މިއަދު ވަނީ ވިދާޅުވެފަ އެވެ.\nމަޖިލީހުގެ ރައީސް މުހައްމަދު ނަޝީދު އަންގަވައިގެން ޝިޔާމަށް އަނިޔާ ކުރީ ކަމަށް ތުހުމަތުކޮށް އިދިކޮޅު ކޯލިޝަނުން ވަނީ އެ މައްސަލަ ފުލުހަށް ވެސް ހުށަޙަޅާފައެވެ. އެ މައްސަލަ އެރޭ ފުލުހަށް ހުށަހެޅި އިރު ޖިނާއީ ތަހުގީގު ފެށިކަން ފުލުހުން ވަނީ ކަށަވަރުކޮށްދެއްވާފަ އެވެ.\nހޯމް މިނިސްޓަރު އިމްރާން އަބުދުﷲ ވަނީ އެމައްސަލަ އިންސާފުވެރިކަމާއެކު ބައްލަވާނެ ކަމަށް ވިދާޅުވެފަ އެވެ. އެކަމާ ގުޅިގެން އެމްޑީޕީގެ އިސްވެރިންނާއި އަދާލަތު ޕާޓގެ އިސްވެރިންގެ ކޯޅުމެއް ވަނީ ފެށިފަ އެވެ.


Ras Online - ދެލީޑަރުންގެ ސިޔާސީ ވާދަވެރިކަމުގައި ރައީސް ނަޝީދުގެ އާދަޔާޚިލާފު ތުހުމަތުތަކެއް!\nދެލީޑަރުންގެ ސިޔާސީ ވާދަވެރިކަމުގައި ރައީސް ނަޝީދުގެ އާދަޔާޚިލާފު ތުހުމަތުތަކެއް!\nމިދުހަތު އާދަމް 1 މާރިޗު 2022 - 10:29\nރައީސް ނަޝީދާއި ރައީސް ޞާލިޙާއި ދެމެދުގައި އޮތް ގުޅުމަށް ބުރޫއަރައި ދެބޭފުޅުންގެ މެދުގައި ސިޔާސީ ވާދަވެރިކަމެއް އުފެދިގެން އުޅެނީ ވެރިކަމުގެ ބާރުތަކުގެ މައްސަލައިގައިކަން މިއީ ދެބަސްވެވެން ނެތް ހަގީގަތެކެވެ. އަދި މިހަގީގަތް ހާމަކޮށްދޭން މިއަދު މިސާލުތަކެއް ހުއްޖަތްތަކެއް ދައްކާނެ ބޭނުމެއް ނެތް މިންވަރަށް މިކަން ކަށަވަރުވެއެވެ. ރައީސް ނަޝީދު ގަބޫލުކުރަށްވާ ގޮތުންނަމަ ރައީސް ޞާލިހުގެ ވެރިކަމަކީ އިންތިގާލީ ވެރިކަމެކެވެ. އެހެންވީމާ އަލުން އިންތިހާބު ބާއްވައިގެން ވިޔަސް އަދި ނިޒާމު ބަދަލުކޮށްގެން ނުވަތަ ގާނޫނު އަސާސީ ބަދަލު ކޮށްގެން ވިޔަސް ވެރިކަމުގެ ބާރުތައް ފުރޮޅާލަން ޖެހެއެވެ.\nރައީސް ނަޝީދާއި ރައީސް ޞާލިހާއި ދެމެދުގައި އޮތް ސިޔާސީ ނުތަނަވަސް ކަމަކީ ވެރިކަމުގެ ބާރުތައް ފުރޮޅާލުމާމެދު އޮތް ނުތަނަވަސް ކަމެއްކަން ފާޅުކަން ބޮޑު ގޮތެއްގައި ހާމަވެގެން ދިޔަ އެއް ކަމަކީ ރާއްޖޭގެ ވެރިކަމުގެ ނިޒާމު ބަދަލުކުރުމަށް ރައީސް ނަޝީދު ފެއްޓެވި މަސައްކަތެވެ. މިވާހަކަ އެކި މުނާސަބާ ތަކުގައާއި އެކި ފޯރަމު ތަކުގައި ދައްކަވަމުން ގޮސް އެންމެފަހުން ރައްޔިތުންގެ މަޖިލީހުގެ ރިޔާސަތުގައި އިންނަވައިގެން ވެސް އެވާހަކަ ދައްކަވައި އެމުހުތާދުގައި އަމިއްލަ ޕާޓީވެސް ދެފަޅި ކޮށްލެއްވީއެވެ. ރައްޔިތުންގެ މަޖިލީހުގެ ރައީސް ކަމާއި ހަމައިން ފެންމަތިވި ދެބޭފުޅުންގެ މި ސިޔާސީ ވާދަވެރިކަން އާންމު ރައްޔިތުންނާއި ހަމައަށް ތިލަވެގެން ދިޔައީ މިދެންނެވި ވެރިކަމުގެ ނިޒާމު ބަދަލު ކުރުމުގެ ވާދަވެރިކަމުގެ ތެރެއިންނެވެ. ވެރިކަމުގެ ނިޒާމު ބަރުލަމާނީ ނިޒާމަކަށް ފުރޮޅާލައި އެނިޒާމުގެ ދަށުން އައްޔަނު ކުރާ ބޮޑުވަޒީރު ކަމަށް ވަޑައިގަންނަވަން ބޭނުންފުޅުވާކަމުގެ ވާހަކަ ރައީސް ޞާލިޙަށް ހުށައަޅުއްވާފައި އެހާހިސާބުން އެކަން ނިންމަވާލެއްވީކީއެއް ނޫނެވެ. އެކަން ރައީސް ޞާލިހު ގަބޫލުފުޅު ނުކުރެއްވުމުން ޕާޓީތެރޭގައި ވަކި ފެކްޝަނެއް ހައްދަވައިގެން އެކަން ކާމިޔާބު ކުރަށްވަން މަސައްކަތް ފެއްޓެވީއެވެ.\nމިކަމުގައި ރައީސް ނަޝީދު ގަބޫލުފުޅުކުރަށްވާ ވަރަށް މުހިންމު ކަމެއްވެސް އެބައޮތެވެ. އެއީ ވެރިކަމުގައި ގިނަ ދުވަހު އެމްޑީޕީން ދެމިއޮތުމެވެ. ވެރިކަމުގައި ގިނަ ދުވަހު އެއްބަޔަކު ނޫނީ އެކަކު ދެމި ހުރުމަކީ އެމްޑީޕީ މީގެކުރިން ގަބޫލުކުރާ ސިޔާސަތަކަށް ނުވި ނަމަވެސް ރައީސް ނަޝީދު މިއަދު އެގޮތަށް އެބަ ވިދާޅުވެއެވެ. އެވިސްނުން އެބަ ގެންގުޅުއްވައެވެ. 2008 ގައި އަމަލުކުރަން ފެށި ގާނޫނު އަސާސީ ރައީސް މައުމޫނުގެ ގައިކޮޅަށް ހެއުވަރުކުރަން އުޅުއްވި ގޮތަށް އެގާނޫނު އަސާސީ އަލުން އިސްލާހުކޮށް ރައީސް ނަޝީދަށް ހެއުވަރުވާ ގޮތަށް ފައްސަވަން އުޅުއްވާހެން ވެސް ހީވާ ކަހަލައެވެ. ކޮންމެއަކަސް ރައީސް ނަޝީދު މިހާރު ވިދާޅުވަނީ ނިޒާމު ބަދަލުކޮށްގެން ނޫން ގޮތަކަށް އެމްޑީޕީއަށް ގިނަ ދުވަހު ވެރިކަމުގައި ދެމި ނުތިބެވޭނެ ކަމަށެވެ. އެމަނިކުފާނުގެ ހުރިހާވެސް ވިސްނުންފުޅަކީ އެމްޑީޕީ ގިނަ ދުވަހު ވެރިކަމުގައި ދެމި އޮތުމެވެ. ރައީސް ނަޝީދަށް ފެނިވަޑައިގަންނަވާ މި ހުވަފެންފުޅަކީ ހަމަ ހަގީގަތަކަށް ވެސް ވެދާނެ އެވެ. ނަމަވެސް އަޅުގަނޑު މިއަދު ދައްކަން މިއުޅޭ ވާހަކައަކީ އެއީއެއް ނޫނެވެ. އެހެންވީމާ އެވާހަކަ އެހާހިސާބުގައި ބާއްވާފައި އަސްލު މައުޟޫއާއިގެން ކުރިއަށްދާނަމަވެ.\nޕާޓީގެ އެތެރޭގެ ވާދަވެރިކަމުގައި ރައީސް ނަޝީދާއި ރައީސް ޞާލިހުގެ ޚިޔާލުފުޅު ދެކަފިވެފައިވާ މިންވަރު މިއަދު ހާމަވެގެންދިޔަ އެއްކަމަކީ ޕާޓީގެ ޗެއާޕާސަންގެ އިންތިހާބެވެ. އެއިންތިހާބު އިޢުލާން ނުކުރަނީސް ދެފަރާތުން އިންތިހާބަށް ބޭފުޅުން ނެރެ ވާދަވެރި ރޭސް ފައްޓަވައިފިއެވެ. އަނެއްކާވެސް ހަމަ ރަނގަޅަށް ޕާޓީ ދެބައަށް ބެހި ބަހުގެ ހަމަލާތައް ބަދަލުކުރަން ފަށައިފިއެވެ. ބައެއް ފަރާތްތަކުން ގަބޫލުކުރާ ގޮތުގައި މިއިންތިޚާބަކީ ކުރިއަށް އޮތް ރިޔާސީ އިންތިޚާބުގެ ކުރިން ބާއްވާ އަޖުމަބެލުމުގެ އިންތިޚާބެކެވެ. ޕާޓީގެ އެތެރޭގައި ތާއީދު އޮތީ ކޮންބޭފުޅަކަށްކަން މިއިންތިޚާބުން އެނގިގެން ދާނެ ކަމަށް އެފަދަ ފަރާތްތަކުން ދެކެއެވެ. އަދި ޕާޓީގެ ރިޔާސީ ޓިކެޓްގައި އަތްޕުޅުލެވޭނެ ބޭފުަޅަކު މިއިންތިހާބުން ކަށަވަރުވެގެން ދާނެއެވެ.\nމިދެންނެވި ޗެއާޕާސަން އިންތިހާބުގެ ވާދަވެރިކަމުގެ ތެރެއިން ވެސް ރައީސް ނަޝީދު ވަރުގަދަ ގާބުރިއެއް ރައީސް ޞާލިޙާއި ދިމާއަށް ހޫރާލައްވައިފިއެވެ. ނަމަވެސް ބެލެވޭ ގޮތުގައި ނުވަތަ ފެންނަ މަންޒަރުތަކަށް ބަލާއިރު އެގާބުރި އަމާޒު ނުވެ ވެއްޓުނީ ތަންފުކެއް ދުރަށެވެ. މިފަހަރު ކުރެއްވި ތުހުމަތަކީ ޕާޓީގެ މެންބަރަކު ސިޔާސީ މަގާމަކުން ވަކި ކުރެއްވި ކަމުގެ ތުހުމަތެވެ. އެއާއެކު ރައީސް ނަޝީދު ވަނީ ސިޔާސީ ވާދަވެރިކަމުގައި ޕާޓީގެ މެންބަރުން މަގާމުތަކުން ވަކިކުރަމުންދާކަމަށް ވިދާޅުވެ އެކަން އެގޮތަށް ނުކުރެއްވުމަށް ރައީސް ޞާލިހަށް ގޮވައިލައްވާފައެވެ. އަދި އެކަން އެގޮތަށް ކުރަށްވާނަމަ ރައީސް ނަޝީދުވެސް ޕާޓީން ވަކިކުރެއްވުމަށް ރައީސް ނަޝީދު އެދިވަޑައިގެންނެވިއެވެ.\nރައީސް ނަޝީދު އެވިދާޅުވާ ސިޔާސީ މީހަކު މަގާމުން ވަކިކުރެއްވުމާއި މިހާރު ހިނގަމުންމިދާ ޗެއާ ޕާސަންގެ އިންތިހާބުގެ ސިޔާސީ ވާދަވެރިކަމާ އެބަ ދިމާވެއެވެ. އެއީ އިއްތިފާގަކަށް ވިޔަސްވެސް މެއެވެ. ދެން އޮތީ ރައީސް ނަޝީދު އެކުރައްވާ ތުހުމަތަކީ ހަގީގަތެއްތޯ ބެލުމެވެ. އެމަސައްކަތް ސަރުކާރުގެ ފަރާތުން ނުކުރެއްވީ ކީއްވެގެން ކަމެއް ދަންނަވަން ނޭނގުނު ނަމަވެސް ޔަގީންވާ ކަމަކީ މިހާތަނަށް އައިއިރު ވެސް ރައީސް ޞާލިހު އެފަދަ އަމަލެއް ހިންގަވާފައި ނެތްކަން ކަށަވަރުވާ ކަމެވެ. ދެބޭފުޅުންގެ މެދުގައި މިހާރު މިހިނގާ ވާދަވެރިކަމުގައި ރައީސް ޞާލިހަށް އެފަދަ ތުހުމަތުތަކެއް ކުރެވޭނެ ޖާގަ އެބައޮތް ކަމަށް ގަބޫލުކުރާ މީހުން މަދީ ސަބަބުތަކެއް އޮވެގެންނެވެ.\nމިހާރު މިހިނގާ ކަންކަން އެއްފަރާތުގައި ބާއްވާފައި މިހާރު ސިޔާސީ މަގާމުތަކުގައި ތިއްބެވި އެމްޑީޕީގެ އެކްޓިވިސްޓުން ނުވަތަ ސިޔާސީ މީހުން ރައީސް ޞާލިހާއި އަދި ސަރުކާރާއި ދެކޮޅަށް ފާޅުގައި ބަސްބުނެ ފާޑުކިޔައި ރައީސް ނަޝީދަށް އެމީހުންގެ ތާއީދު އޮތް މިންވަރު ފާޅުކޮށް ނިޒާމު ބަދަލު ކުރުމަށް ރައީސް ނަޝީދު ކުރައްވާ މަސައްކަތުގައި ފާޅުގައި އެއްބާރުލުން ދެމުން ގެންދާ ފަރާތްތަކާއިމެދު މިހާތަނަށް ވެސް އެއްވެސް ފިޔަވަޅެއްއަޅުއްވައި އެއިން އެއްވެސް މީހެއްގެ މަގާމާއި ވަޒީފާއަށް އެއްވެސް ބުރުލެއް އަރާފައި ނުވާއިރު އަދި އެފަދަ އެއްވެސް ކަމެއް މިހާތަނަށް ވެސް ހިނގާފައި ނުވާއިރު މިއަދު ކުއްލިއަކަށް އެފަދަ ކަމެއް ރައީސް ޞާލިހު ކުރަށްވަފާނެ ކަމާމެދު ސުވާލު އުފެދުމަކީ ހަމަ ހަގީގަތުގައި ވެސް ނުވެ ނުދާނެ ކަމެކެވެ. ސަރުކާރުގެ ސިޔާސީ މަގާމުތަކުގައި ތިއްބަވައިގެން ސަރުކާރަށާއި ރައީސް ޞާލިހަށް އެއްބާރުލުން ނުދޭތާނގައި ކަނޑައެޅިގެން ދެކޮޅަށް ބަސްބުނެ މީސްމީޑިއާގައި ޚިޔާލުފާޅުކުރަމުންދާ އެމްޑީޕީގެ ބަޔަކު ސަރުކާރުގައި އެބަތިބިކަން މިއީ ރައީސް ޞާލިހަށްވެސް އަދި ރައީސް ނަޝީދަށް ވެސް ވަރަށް ސާފުކޮށް އެނގިވަޑައިގަންނަވާ ކަމެކެވެ.\nމިހެން މިކަން އޮއްވާ ކުއްލިއަކަށް މިއަދު އަތޮޅެއްގެ ރަށެއްގެ ސިއްހީ މަރުކަޒެއްގައި ހުރި ސިޔާސީ މީހަކު މަގާމުން ވަކިކޮށްގެން ރައީސް ޞާލިހަށް އޮތީ ކޮންފައިދާއެއްތޯ ވެސް މިއަދު ސުވާލުކޮށްލަން ޖެހެއެވެ. މައުލޫމާތު ލިބިފައިވާ ގޮތުގައި އެބުނާ މީހަކު ވަކިކުރުމުގެ މަސައްކަތް ފަށާފައިވަނީ މިއަދަކު ނޫނެވެ. އެއީ މާކުރިއްސުރެ ހިނގަމުން އައި ކަމެކެވެ. އޭނާގެ ޝަކުވާ ކަމާބެހޭ ފަރާތްތަކަށާއި ރައީސް އޮފީހަށް ލިބެމުންދާތާ ކިތަންމެ ދުވަހެކެވެ. އޭނާގެ ޝަކުވާ ނުވަތަ އޭނާ ވަކިކޮށްދިނުމަށް އެދި އެތައްބަޔަކު ސޮއިކޮށް ޕެޓިޝަން ވެސް ވަނީ ހުށައަޅާފައެވެ. އެޝަކުވާ ކޮށްފައި ވަނީވެސް އެމްޑީޕީގެ މެންބަރުންނެވެ. އެޕާޓީގެ ކައުންސިލަރުންނެވެ. އޭނާއަކީ ކާކުކަމާއި އޭނާ މަގާމުން ވަކިކުރެއްވީ ކީއްވެގެންކަން އެންމެ ރަނގަޅަށް އެނގިވަޑައިގަންނަވާނީ ވެސް އެމްޑީޕީގެ އިސް ބޭފުޅުންނަށް ކަމާއިމެދަކު އެއްވެސް ޝައްކެއް ނެތެވެ.\nމިހާ ފާޅުކަން ބޮޑުކޮށް އެނގި ހާމަވާން އޮތް ކަމެއް ދެބޭފުޅުންގެ ދެމެދުގައި ހިނގަމުންދާ ސިޔާސީ ވާދަވެރިކަމެއްގެ ތެރެއަށް ވެއްދުމަކީ ޕާޓީގެ މެންބަރުންގެ މެދުގައި އިތުރު ހިތްނުތަނަވަސްކަން ނުއުފެދި ނުދާނެ ކަމެކެވެ. އެކަން މިހާރުވެސް މީސް މީޑިއާގެ ތެރެއިން އެދަނީ ފެނި ހާމަވަމުންނެވެ. އަދި ކުރިއަށް އޮތްތާގައިވެސް ދެ ލީޑަރުންގެ ސިޔާސީ ވާދަވެރިކަމުގައި މިފަދަ އެތައް ކަމެއް ތަކުރާރުވާނެ ކަމީ ޔަގީންވާ ކަމެކެވެ.\nނަމަވެސް ގަބޫލުކުރަން ޖެހޭ އެއް ހަގީގަތަކީ މިހާރު މިއޮތް ވެރިކަމަކީ ވެސް އެމްޑީޕީގެ ވެރިކަމެއް ކަމެވެ. މިވެރިކަމުގެ ބިންގާ ހަލާކުވެ ބަލިކަށިވެ ވެއްޓޭ ހިސާބަށް ދިއުމުން އެކަމުގެ ގެއްލުންވެސް ވާނީ ހަމަ އެމްޑީޕީއަށެވެ. މިފަދަ ކަންކަމުގެ ފައިދާ ކުރާނީ އިދިކޮޅުގައި ތިބި ބަޔަކަށެވެ. އެކަން މިއަދު ވެސް އެދަނީ ފެންނަމުންނެވެ. ކުރިއަށް އޮތް ޗެއާޕާސަން އިންތިހާބުގައި ރައީސް ނަޝީދުގެ ކޮޅަށް ފަހިވާގޮތަށް އިދިކޮޅުން ބަސްބުނުމުގެ ހަގީގީ މަގުސަދަކީ އެމްޑީޕީގެ ދެލީޑަރުންގެ މެދުގައި ރޯވެފައިވާ މިދެންނެވި ސިޔާސީ ވާދަވެރިކަމުގެ ހުޅުގަނޑު އިތުރަށް ބޮޑުކޮށް ފެތުރުމެވެ.\nއެމްޑީޕީގެ ވެރިކަން އިތުރު ތިރީސް އަހަރަށް އޮންނާނެ ގޮތަކީ ރައީސް ޞާލިހުގެ ވެރިކަން ބަލިކަށިކޮށް އެމަނިކުފާނަށް ދެވަަނަ ދައުރެއް ނުދިނުން ކަމަށް ބަޔަކަށް ގަބޫލުކުރެވުނު ކަމުގައި ވިޔަސް އެއީ އަދި މުޅިން ހަގީގަތެއް ނޫންކަން ގަބޫލުކުރަން ޖެހެއެވެ. އެމްޑީޕީއަށް އަދިވެސް އެންމެ ޔަގީންކަމާއެކު ވެރިކަމުގައި ތިބެވޭތަން ގިނަ ބަޔަކަށް ފެންނަނީ ރައީސް ޞާލިހާއެކު މިހާރު އޮތް ފޯމިއުލާގައި ކުރިއަށް އޮތް އިންތިހާބަށް ނުކުތުމެވެ. ނޫނީ ދެން އޮތީ އަޖުމަ ބެލުމެވެ. ރައީސް ނަޝީދު ބޭނުންފުޅުވާގޮތަށް ނިޒާމު ބަދަލުކޮށްގެން ބޮޑުވަޒީރުކަން ހޯއްދެވުމެވެ. ނޫނީ ތިރީސް އިންސައްތައަށްވުރެ މަތީން ވޯޓުލިބޭ މީހަކަށް ވެރިކަން ލިބޭ ގޮތަށް ގާނޫނު އަސާސީ ބަދަލު ކުރުމެވެ.\nނިޒާމު ބަދަލު ކުރެވެން އޮތީ ރައްޔިތުންގެ ޚިޔާލަކަށް ހުށައަޅައިގެންނެވެ. 30 އިންސައްތައިގެ ވެރިކަމަށް ބަދަލު ކުރެވެން އޮތީ ގާނޫނު އަސާސީއާއި ކުޅެގެންނެވެ. ނިޒާމު ބަދަލުކޮށްގެން ދެންއޮތީ ގޮނޑިކޮއްކޮ ސަރުކާރެއް އުފެއްދުމެވެ. އަނެއް ގޮތަކީ 30 އިންސައްތަ ރައީސެއް ވެރިކަން ކުރާ ގޮތަށް ބަދަލުކޮށްގެން ޕާޓީގެ ރިޔާސީ ޓިކެޓާއި ދެލީޑަރުން ހިއްޕަވައިގެން ގަދަވާ ބޭފުޅަކު ބެލުމެވެ. ނޫނީ 30 އިންސައްތައިގެ ރައީސަކަށް ވެވަޑައިގެންނެވުމަށް މަގުފަހިވާނެ އެހެން ފޯމިއުލާއެއް ހޯއްދެވުމެވެ. މީގެތެރެއިން އެމްޑީޕީއަށް ގިނަ ދުވަހު ވެރިކަން ކުރެވޭނީ ކޮންގޮތަކަށްތޯ ނިންމާނީ އެމްޑީޕީގެ އިސް ބޭފުޅުންނާއި ޕާޓީގެ މެންބަރުންނެވެ.\nނަމަވެސް ރާއްޖޭގެ ސިޔާސީ މަޝްރަހު ރަނގަޅަށް ދިރާސާ ކުރާ ފަރާތްތަކުން ގަބޫލުކުރާ ގޮތުގައި އެމްޑީޕީއަށް ވެރިކަމުގެ ޔަގީންކަން އަދިވެސް އޮތީ ރައީސް ޞާލިހު ގެންގުޅުއްވާ ފޯމިއުލާގައި 2023ގައި ވެސް ނުކުތުމުންނެވެ. އެއީ ރައީސް ޞާލިހު މިހާތަނަށް ވެސް އެދަމަހައްޓަވާ ކޯލިޝަނާއެކު ނުކުމެގެންނެވެ. ގަބޫލުކުރަން ޖެހޭ ހަގީގަތަކީ މިހާރުވެސް ކޯލިޝަން އެއޮތީ ހަމަ ނަމަކަށް ކަމެވެ. ވެރިކަމުގެ ހުރިހާ ބާރުތަކެއް މިވެރިކަމުގެ ގިނަ މަގާމުތަކެއް ނިސްބަތްވަނީ އެމްޑީޕީއަށެވެ. މަޖިލީހާއި ހުރިހާ މިނިވަން މުއައްސަސާތަކާއި ޖުޑިޝަރީގެ ބާރުތައް ވެސް ހަމަ މިގޮތަށެވެ. މިހެން މިކަން އޮއްވާ ހުރިހާ ކަމެއް ދޫކޮށްލާފައި އަޖުމަ ބެލުމަށް ދާން ހަމަ އޯކޭ ހެއްޔެވެ؟


India lockdown kuran Dr Fauci govaalavvaifi | ThePress\nއިންޑިއާ ލޮކްޑައުން ކުރަން ޑރ ފައޫޗީ ގޮވާލައްވައިފި\nކޮވިޑް-19ގެ ބަލިމަޑުކަމުގެ ތެރޭގައި ގިނަ ބައެއްގެ ސަމާލުކަން ހޯދި އެމެރިކާގެ ސިއްހީ އޮފިޝަލު ޑރ އެންތަނީ ފައޫޗީ / ފޮޓޯ: ސީއެންއެން\nދުނިޔެ ދެކެފައި ނުވާ ފަދަ ރެކޯޑް އަދަދުތަކުން ކޮރޯނާވައިރަސް ޑިޒީޒް (ކޮވިޑް-19)ގެ ކޭސްތައް ރިޕޯޓް ކުރަމުން އަންނަ އަވަށްޓެރި އިންޑިއާގައި ކުޑަ ދުވަސް ކޮޅަކަށް ނަމަވެސް، ގައުމީ ފެންވަރުގެ ލޮކްޑައުން އަމުރެއް ތަންފީޒު ކުރުމަށް، ގައިން ގަޔަށް އަރާ ބަލިތަކާ ބެހޭ އެމެރިކާގެ ތަޖުރިބާކާރު ސައެންޓިސްޓް، ޑރ އެންތަނީ ފައޫޗީ ގޮވާލައްވައިފިއެވެ.\nއިންޑިއާގެ ދުވަހު ނޫހަކަށް ދެއްވި ބަސްދީގަތުމެއްގައި ޑރ ފައޫޗީ ވިދާޅުވީ އިންޑިއާއަށް މިވަގުތު އެންމެ މުހިންމީ އޮކްސިޖަންއާ، ބޭސް ފަރުވާގެ ޑްރަގާ، ހަށި ރައްކަލަށް ބޭނުން ކުރާ ޕީޕީއީ ފަދަ ސާމާނު ހޯދުން ކަމަށެވެ. ހަމަ އެހެންމެ، މިހާރުން މިހާރަށް މުޅި ގައުމު ލޮކްޑައުންކުރުމަކީވެސް ކޮންމެހެން ކުރަން ޖެހޭ ކަމެއް ކަމަށް ޑރ ފައޫޗީ ވަނީ ގޮވާލައްވާފައެވެ.\nޑރ ފައޫޗީގެ ވާހަކަ މިފަދަ ގޮތަކަށް ހުރިއިރު، އިންޑިއާގެ ބޮޑުވަޒީރު ނަރޭންދްރާ މޯދީ ހުންނެވީ ގައުމީ ފެންވަރުގެ ލޮކްޑައުން އަމުރެއް ތަންފީޒު ކުރައްވާ ގޮތަކަށް ނޫނެވެ. މޯދީ ވަނީ، ލޮކްޑައުންއަކީ އެންމެ ފަހުގެ ފިޔަވަޅަށް ނޫނީ ނުހައްދަވާނެ ކަމަށް އިޝާރާތް ކުރައްވާފައެވެ.\nކޮވިޑް-19ގެ ކޭސްތައް ރެކޯޑް އަދަދުތަކުން ރިޕޯޓް ކުރަމުން އަންނަ އިންޑިއާގައި ސިއްހީ ހިދުމަތްދޭ ތަންތަން ވަނީ ފުރިފަ / ފޮޓޯ: އަލްޖަޒީރާ\nކަން މިހެން އޮތް އިރު، ޑރ ފައޫޗީ ވިދާޅުވީ، ލޮކްޑައުން ކުރާނަމަ، އެކަން ކުރަން ޖެހޭނީ މާ ގިނަ ދުވަހަކަށް ނޫން ކަމަށެވެ.6މަހެއްހާ ދުވަހަށް ގައުމު ލޮކްޑައުން ކުރަން ނުޖެހޭނެ ކަމަށާ، ގައުމު ހުއްޓުމަކަށް ގެންނަންވީ ވަގުތީ ގޮތުން ކަމަށް ޑރ ފައޫޗީ ވަނީ ވިދާޅުވެފައެވެ. މިއާއެކު، ވައިރަސް ފެތުރިގެން ދިއުމުގެ ޗޭނަށް ހުއްޓުމެއް އަންނާނެ ކަންވެސް އޭނާ ވަނީ ފާހަގަ ކުރައްވާފައެވެ.\nގައުމެއް ލޮކްޑައުން ކުރުމަކީ، އެއްވެސް މީހަކު ކުރަން ބޭނުންވާނެ ކަމެއް ނޫން ކަމަށްވެސް ޑރ ފައޫޗީ ވަނީ ވިދާޅުވެފައެވެ. ނަމަވެސް، މަދު ހަފުތާތަކަށް ގައުމު ލޮކްޑައުން ކުރުމަށް، ޑރ ފައޫޗީވަނީ އިންޑިއާގެ ކަމާ ބެހޭ ފަރާތްތަކަށް ގޮވާލައްވާފައެވެ.\nމި ދަނޑިވަޅަކީ އިންޑިއާއިން ރެކޯޑް އަދަދުތަކުން ކޭސް ރިޕޯޓް ކުރަމުން އަންނަ ދަނޑިވަޅެކެވެ. މި އަދަދުތަކަކީ، ކޮވިޑް-19ގެ ބަލިމަޑުކަން ފެށުނު ފަހުން ދުނިޔެ ދުށް ރެކޯޑްތަކެކެވެ. އެގޮތުން މެއި 1ވަނަ ދުވަހު އިންޑިއާއިން ވަނީ4ލައްކައަށް ވުރެ ގިނަ ޕޮޒިޓިވް ކޭސް، 24 ގަޑިއިރުގެ ތެރޭގައި ފެނުނު ކަމަށް ރިޕޯޓް ކޮށްފައެވެ. ހުސްވި އޭޕްރިލް މަހު އެކަނިވެސް އިންޑިއާއިން ވަނީ7މިލިއަނަށް ވުރެ ގިނަ ޕޮޒިޓިވް ކޭސް ރިޕޯޓް ކޮށްފައެވެ.\nއިންޑިއާގައި ކޮވިޑް ޖެހިގެން މަރުވި މީހެއްގެ ހަށިގަނޑު ވަޅުލަނީ / ފައިލް ފޮޓޯ: އަލްޖަޒީރާ\nފާއިތުވީ7ދުވަހަށް ބަލާއިރު، މުޅި ދުނިޔޭގެ ނިސްބަތުންވެސް އެންމެ ގިނަ އަދަދަކަށް، ޕޮޒިޓިވް ކޭހާއި މަރުގެ ކޭސް ރިޕޯޓް ކުރީ އިންޑިއާއިންނެވެ. ހަފުތާއެއްގެ ތެރޭގައި އިންޑިއާއިން 2597887 މީހަކަށް ބަލި ޖެހުނުއިރު، މި މުއްދަތުގައި 2169308 މީހެއްގެ ފުރާނަ ވަނީ ގެއްލިފައެވެ. މިއީ އޭގެ ކުރީ ހަފުތާ އަޅާ ބަލާއިރު 20 ޕަސެންޓް އިތުރު އަދަދެކެވެ.\nއިންޑިއާއިން ކޮވިޑް-19އަށް ޕޮޒިޓިވްވި މީހުންގެ ޖުމުލަ އަދަދު މިހާރު ވަނީ 19.5 މިލިއަނަށް ވުރެ މައްޗަށް އަރާފައެވެ. އެކްޓިވް ކޭހުގެ އަދަދު 3.3 މިލިއަނަށް ވުރެ މައްޗަށް އަރައެވެ. ކޮވިޑް-19 ޖެހިގެން އިންޑިއާއިން މަރުވި މީހުންގެ އަދަދު، 215523 އަށް ވަނީ އަރާފައެވެ.\nކޮވިޑް-19ގެ މި ބަލިމަޑުކަމުގައި، ދުނިޔޭގެ އެކި ކަންކޮޅުތަކުން ދަނީ އިންޑިއާއަށް އެހީތެރިކަން ފޯރުކޮށްދެމުންނެވެ. އެގޮތުން އެމެރިކާއިންވެސް ދަނީ އިންޑިއާއަށް ދީލަތި އެހީތަކެއް ފޯރުކޮށްދެމުން ކަން ފާހަގަކުރަން ޖެހެއެވެ.\nކޮވިޑް-19 އިންޑިއާ ދުނިޔެ ލޮކްޑައުން


France ge landu listu ge thin vana Giroud ah | Mihaaru\nފްރާންސްގެ ލަނޑު ލިސްޓުގެ ތިން ވަަނަ ޖިރޫޑް އަށް\n26 މާޗް 2019 - 09:076comments\nޕެރިސް (މާޗް 26) - ޔޫރޯ ކޮލިފައިންގައި ރޭ އައިސްލޭންޑް އަތުން ފްރާންސް 4-0 އިން މޮޅުވި މެޗުގައި އޮލިވިއޭ ޖިރޫޑް ކާމިޔާބުކުރި ގޯލާ އެކު ފްރާންސް ގައުމީ ޓީމަށް ތިން ވަނަ އަށް އެންމެ ގިނަ ލަނޑު ޖެހި ކުޅުންތެރިޔާގެ ޝަރަފް އޭނާ އަށް ލިބިއްޖެ އެވެ.\nއުމުރުން 32 އަހަރުގެ ޖިރޫޑް ވަނީ ފްރާންސަށް މިހާތަނަށް ކުޅެދިން 89 މެޗުން 35 ލަނޑު ޖަހައިފަ އެވެ. ޖިރޫޑަށް ވުރެން ގިނައިން ފްރާންސަށް ލަނޑު ޖަހައިދިން ދެ ކުޅުންތެރިންނަކީ 41 ގޯލު ޖަހާފައިވާ މިޝެލް ޕްލެޓިނީ އާއި 51 ގޯލު ޖަހާފައިވާ ތިއަރީ އޮންރީ އެވެ. ޖިރޫޑަކީ މި ވަގުތު ގައުމީ ޓީމަށް ކުޅެމުން އަންނަ ކުޅުންތެރިންގެ ތެރެއިން ޓީމަށް އެންމެ ގިނަ ގޯލު ކާމިޔާބު ކޮށްދިން ކުޅުންތެރިޔާ އެވެ.\nފްރާންސްގެ ފުޓްބޯޅަ ފެޑެރޭޝަނަށް 100 އަހަރު ފުރުމުގެ މުނާސަބަތުގައި ހާއްސަ ޖޯޒީއެއް ލައިގެން ރޭގެ މެޗުގައި އެ ޓީމުން ކުޅުނިއިރު ފުރަތަމަ ލަނޑު މެޗުގެ 12 ވަނަ މިނިޓްގައި ޖެހީ ސެމިއުލް އުމްޓީޓީ އެވެ. އެ ޓީމުން އަނެއް ތިން ގޯލު ދެ ވަނަ ހާފްގައި ކާމިޔާބުކުރިއިރު، ލީޑުފުޅާކޮށްދިނީ ޖިރޫޑް އެވެ. އަނެއް ދެ ގޯލު ޖެހީ އެންޓޮއިން ގްރީޒްމަން އާއި ކިލިއަން އެމްބާޕޭ އެވެ.\n"ވަކި ރެކޯޑަކަށް ޓާގެޓެއް ނުކުރަން އަހަރެން އެންމެ ބޭނުންވަނީ އަބަދުވެސް ޓީމަށް ކުޅެ ޓީމު މޮޅުކޮށްދޭން،" ޗެލްސީ އަށް ކުޅެމުން އަންނަ ޖިރޫޑް ރޭގެ މެޗަށް ފަހު ބުންޏެވެ.\nރޭ ކޮލިފައިންގައި އިންގްލެންޑް ކުޅުނު މެޗުން ވަނީ ރަށުންބޭރުގައި މޮންޓަނެގްރޯ އަތުން 5-1 އިން މޮޅުވެފަ އެވެ. މެޗުގެ 17 ވަނަ މިނިޓްގައި މޮންޓަނެގްރޯގެ މާކޯ ވެސޯވިޗް އެ ޓީމަށް ލީޑުނަގައިދީފައިވަނިކޮށް އިންގްލެންޑުން ވަނީ މޮޅު ކުޅުމެއް ދައްކައި މެޗުގެ ނަތީޖާ އަނބުރާލައިފަ އެވެ.\nޗެލްސީގެ ޒުވާން ތަރި ކަލުމް ހަޑްސަން-އޮޑޯއި އާއި ވެސްޓް ހޭމަށް މޮޅު ކުޅުމެއް ދައްކަމުން އަންނަ ޑެކްލަން ރައިސް ފުރަތަމަ އެގާރައިގައި ހިމަނައިގެން ކުޅުނު މި މެޗުގައި އިންގްލެންޑުން ވިދާލީ ޗެލްސީގެ މިޑްފީލްޑަރު ރޮސް ބާކްލޭ އެވެ. އޭނާ ވަނީ ދެ ލަނޑު ޖެހުމުގެ އިތުރުން އެހެން ލަނޑެއް ޖަހަން ފުރުސަތު ވެސް ތަނަވަސްކޮށްދީފަ އެވެ. އިންގްލެންޑްގެ އަނެއް ތިން ގޯލު ޖެހީ ރަހީމް ސްޓާލިން އާއި ހެރީ ކޭން އަދި މައިކަލް ކީން އެވެ.\nމިއީ 1984 ވަނަ އަހަރަށް ފަހު އިންގްލެންޑުން ފަސް ލަނޑު ޖަހައިގެން ޖެހިޖެހިގެން ދެ މެޗުން މޮޅުވި ފުރަތަމަ ފަހަރެވެ. މި މޮޅު ހޯދަން ޓީމުން ކުރި މަސައްކަތް ފާހަގަކޮށް އުފާކުރާ ކަމަށް އިންގްލެންޑްގެ ކޯޗު ގަރެތު ސައުތުގޭޓް ބުނި ނަމަވެސް އޭނާ ހުރީ ހިތްހަމަނުޖެހިފަ އެވެ. އެއީ މޮންޓަނެގްރޯގެ ބައެއް ސަޕޯޓަރުން އިންގްލެންޑްގެ ބައެއް ކުޅުންތެރިންނާ ނަސްލީ ގޮތުން މެޗު ތެރެއިން ދިމާކޮށްފައިވާތީ އެވެ.\nއިތުރު ލިޔުންތައް ފްރާންސް ނެޝަނަލް ޓީމް އިގިރޭސިވިލާތުގެ ގައުމީ ޓީމް


America ge riyaasy inthihaab Joe Biden kaamiyaab koffi | Fainu Online\nއިބްރާހިމް ފަހީމް7ނޮވެމްބަރު 2020, ހޮނިހިރު, 23:41\nއެމެރިކާގެ ރިޔާސީ އިންތިޚާބު ޖޯ ބައިޑެން ކާމިޔާބު ކޮށްފިއެވެ.\nއެމެރިކާގެ ރިޔާސީ އިންތިހާބުގެ ވަގުތީ ނަތީޖާތަކުން ދައްކާގޮތުން، 270 އަށްވުރެ ގިނަ އިލެކްޓޯރަލް ވޯޓު ހޯއްދަވައި، ޑިމޮކްރެޓް ކެނޑިޑޭޓް ޖޯ ބައިޑެން ވަނީ ރިޔާސީ އިންތިހާބު ކާމިޔާބު ކުރައްވާފައެވެ. އެހެންކަމުން، ޖޯ ބައިޑެން ވެގެންސްފައިވަނީ އެމެރިކާގެ 46 ވަނަ ރައީސަށެވެ.\nބައިޑެން އަކީ މިހާތަނަށް އެމެރިކާގެ ރައީސްކަމަށް ވަޑައިގެންނެވި އެންމެ އުމުރުން ދުވަސްވީ ރައީސް ކަމަށް ރިޕޯޓްތައް ބުނެއެވެ. މިއާއިއެކު، މި އިންތިޚާބުގެ ވާދަވެރިޔާ އެމެރިކާގެ މިހާރުގެ ރައީސް ޓްރަމްޕް ވެފައިވަނީ ފާއިތުވި 100 އަހަރު ތެރޭ ދެވަނަ ދަޢުރެއް ޔަޤީން ނުކުރެވުނު އެމެރިކާގެ5ވަނަ ރައީސަށެވެ.\nއިބޫ 1 year ago\nކޮބާ ނަރުދަނާ؟ ގައިމު މިމަހު ނިމެޔޯ